
PAMBUNGAD 


SA LUMALAKAS NA KILUSANG MASA 
SA KALUNSURAN AT UMIIGTING 

NA ARMADONG PAKIKIBAKA SA 
KANAYUNAN: NABIBILANG NA ANG 
ARAW SA KAPANGYARIHAN NG 
REHIMENG US-AQUINO III 


MULA SA PATNUGUTAN 


Po ang rehimeng US-Aquino! Itakwil ang diktadu- 
rang Aquino! Nabibilang na ang araw sa kapangyarihan ni 
Benigno Aquino Ill sa mga panawagang ito na dumadagundong 
sa lansangan. Sa harap ng kanyang matitinding krimen sa 
mamamayan, lumalakas ang kilusang masa sa kalunsuran at 
umiigting ang armadong pakikibaka sa kanayunan. 

Susun-suson ang krimen ng rehimeng US-Aquino. Una, 
higit pang pinalubha ng rehimeng US-Aquino ang pagpapairal 
ng malakolonyal at malapyudal na sistema ng lipunang 
Pilipino sa pamamagitan ng patuloy na pagkapit nito sa 
neoliberalistang patakaran ng imperyalismong US. 


Lalong ibinaon ang bayan sa kalagayang atrasado, agraryo 
at di-industriyalisado. Higit pang nilargahan ng rehimeng 
Aquino ang liberalisasyon sa kalakalan kung saan nakatali ang 
lokal na ekonomya sa pag-aangkat ng kalakal, tinatanggihan 
ang pagsasagawa ng tunay na makabayang industriyalisasyon, 
at walang balak na itayo ang lokal na manupaktura o 
ekonomyang umaasa-sa-sarili. 


Ang pagmimina na siyang ipinagmamalaki ng rehimeng 
Aquino bilang pangunahing industriya ng Pilipinas ay pinaha- 
hawakan nang buung-buo sa mga dayuhan. Sakop nito ang 
mahigit 1.14 milyong ektarya o 3.8 porsyento ng kalupaan 
ng Pilipinas. Noong 2010, nagmula sa Pilipinas ang 1196 ng 
kabuuang produksyon ng nikel sa daigdig. Ngunit dahil sa 
neoliberal na mga eksempsyon sa buwis at insentiba, laluna sa 
EO 79 ni Aquino, ang kinita nito'y halos sa dayuhan lamang 
napunta. Buong-layang pinahintulutang magmina ang mga 
dayuhang korporasyon samantalang nilimitahan ang mga 

lugar na pwedeng pasukin ng lokal na maliliit na minero. 
Sa kabilang banda, libu-libong katutubo ang nawalan ng 
lupang ninuno dahil sa pangangamkam ng Glencore-Xstrata 
SMI Mining Company sa mga B'laan sa Tampakan, South 
Cotabato, TMC sa Surigao, Russel Mines sa Compostela 
Valley, at Toronto Ventures Inc. sa Zamboanga. Karaniwang 
itinataboy ang mga katutubo sa pamamagitan ng matinding 
militarisasyon kasama na ang pambobomba. 


Sa iba't-ibang Industrial and Export Processing Zones, 
na kumakain ng humigit-kumulang 3,000 ektarya ng 
lupang agrikultural at 300 ektaryang di-agrikultural, ang 
nililikha lamang ay mga produktong semi-manupaktura. 
Pinagbabawalan dito ang pag-uunyon at pagwewelga, kayat 
laganap ang tanggalan ng trabaho, kontraktwalisasyon, 
mababang pasahod at kawalan ng benepisyo. 


Higit pang pina- 
larga ang pribatisasyon 
sa mga pampublikong 
yutiliti, institusyon at 
serbisyong panlipunan 
at deregulasyon. sa 
industriya ng langis. 
Naturingan mang tulu- 
ngan ng gubyerno at 
pribadong sektor, ang 
negosyo sa enerhiya 
ay nasa kontrol ng limang pinakamalalaking prodyuser ng 
kuryente na Aboitiz Power Corp; San Miguel Global Power 
Corp. ni Danding Cojuangco, First Philippine Holdings Corp. 
ng mga Lopez: Global Power Corporation ng kapitalistang 
si George Ty ng Metrobank, at DMCI Power Corp ng mga 
Consunji. Hawak nila ang halos 78% ng kabuuang produksyon 
ng kuryente sa Pilipinas. Pag-aari naman ng pamilyang Sy 
ang mayorya ng sapi ng National Grid Corporation of the 
Philippines (NGCP), kasosyo ang State Grid Industry 
Development Ltd. ng China na humahawak ng natitirang 

4096. Sa kabuuan, ang kontrata sa mga proyekto ng Public- 
Private Partnership Program ay kinopo ng pinakamalalaking 
burgesya-komprador sa Pilipinas. Mahigit 6096 ang pumunta 
kay Eduardo “Danding” Cojuangco Jr, ang tiyuhin ni BS 
Aquino. Pumunta kay Manny Pangilinan ang 16.69%, at 
14.3% kay Henry Sy. Ang natitirang 6.42% ay pumunta sa 
mga Ayala, Consunji at iba pa. 


Winawasak at pinapatay ng agri-liberalisasyon ang 
produksyon at lokal na merkadong agrikultural. Dahil sa 
kawalan ng tulong o subsidyo ng gubyerno, nalulugi ang mga 
magsasakang nagtatanim ng palay sa pagpasok ng murang bigas 
mula sa Vietnam na mas mababa ang gastos sa produksyon 
dahil suportado ng kanilang gubyerno. Tinututulan man 
ng mamamayan, patuloy na itinataguyod ng rehimen ang 
pagpapalawak ng mga multinasyunal na plantasyon ng saging 
at pinya ng Sumitomo Fruits Corp Philippines (Sumifru) sa 
North at South Cotabato at Davao City (7,381 ektarya), 
Dole Philippines sa South Cotabato at Sarangani (100,000 
ektarya), at Del Monte sa Bukidnon (64,000 ektarya). 


on ng Dole (mula sa 

Ikinakatwiran ng rehimen na hindi malulutas ang 
malaking kawalan ng hanapbuhay dahil sa “job mismatch”, 
na diumano'y hindi bagay ang kasanayan ng mga Pilipino sa 
hinahanap ng mga dayuhang namumuhunang korporasyon. 


WÉS Pesrero 2015 


Kaya, sa halip na lumikha ng trabaho, ginawang K+12 ang 
kurikulum ng eskwelahan upang lalong iayon ang edukasyon 
at pagsasanay ng lakas-paggawa sa pangangailangan ng mga 
dayuhang kapitalista. 


Patuloy ding itinutulak ni Aquino para ipasa sa kongreso 
ang Tax Incentives Monitoring and Transparency Act (TIMTA) 
at Customs Modernization and Tariff Act (CMTA): ang pag- 
aamyenda sa Charter ng Bangko Sentral ng Pilipinas (BSP) 
na pinaglalaan ang gubyerno ng dagdag na P150B kapital sa 
Bangko Sentral, ang amyenda sa Anti-Money Laundering Act 
na pinalalawak ang saklaw ng “iligal? na pera at binibigyan 
ang AMLAC ng dagdag na kapangyarihang usisain, ipitin 
at ilitin ang pinagsususpetsahang pera sa bangko laluna ang 
ginagamit “daw” ng mga “terorista”; pag-aamyenda sa Act to 
Facilitate the Acquisition of Right-of-Way, Site or Location for 
National Government Infrastructure Projects and For Other 
Purposes para pabilisin ang mga proyektong imprastruktura 
ng gubyerno na sasagasa sa mga pamamahay ng mamamayan, 
at pag-aamyenda sa Cabotage Law para papasukin ang 
dayuhang korporasyon sa lokal na shipping. 


Ngunit hindi pa nasisiyahan si Aquino sa lahat ng pabor 
na ito para sa dayuhan. Itinutulak pa ang Charter Change, 
na minadaling ipasa sa mga committee hearing ng kongreso. 
Ang Charter Change ay nakaayon din sa neoliberalistang 
patakaran na tusong itinutulak ng mga busog sa pork barrel na 
alipores ni Aquino sa kongreso upang hawanin ang “muling 
pangongolonya” ng US sa bayan, iayon ang mga pang- 
ekonomyang probisyon ng Konstitusyon para mapanumbalik 
ito sa Parity Rights Amendment ng 1946 at pairalin ang 
walang restriksyong pag-aari ng mga dayuhan sa mga lupain 
at negosyo sa bayan. 


Ikalawa, higit pang pinatindi at pinalawak ang kahirapan 
at kawalan ng katarungang panlipunan. Walang tunay na 
industriyalisasyon at walang tunay na reporma sa lupa. Puu- 
puong milyon ang nagugutom, walang trabaho, tinanggal sa 

trabaho, inaalipin sa ibayong-dagat, walang bahay, iskwater 
sa sariling bayan, mga inabandonang biktima ng kalamidad, 
walang mga serbisyong panlipunan, dinarahas at sinisikil ang 
demokratikong mga karapatan. 


Sa independyenteng pagtataya ng IBON, kung isasama 
pati ang mga manggagawang huminto na sa paghahanap ng 
trabaho, ang tantos ng walang trabaho ay aabot sa 10.596 
na nagpapatunay sa pinakamahabang panahon nang tuluy- 
tuloy na krisis ng kawalang trabaho sa bayan. Lalo pa kung 
ikokonsiderang napakalubha rin ng tantos sa kakulangan ng 
trabaho sa bayan. Lima sa bawat sampung Pilipinong may 
“trabaho” o 16.85 milyong manggagawa ay may trabahong 
mababa ang kalidad, di-angkop sa kanilang kakayahan 
at potensyal, mababa ang pasahod, walang katiyakan, o 
kontraktwal. 


Ang mga manggagawa namang pinalad na makapagpanatili 
sa regular na trabaho ay napakababa ng sahod. Ayon sa ILO, 
ikatlo ang Pilipinas sa 72 bayan na may pinakamababang 
pasahod. Ang upisyal na sahod na P466 kada araw sa National 
Capital Region (NCR) ay wala pa sa kalahati ng mahigit P1,200 
na arawang gastos para mabuhay ang isang anim-kataong 
pamilya. Lumalabag ang mahigit kalahati ng kumpanya sa 
NCR sa batas ng minimum na sahod, at umaabot sa mahigit 
80% naman sa Southern Tagalog. Kabilang sa lumalabag 
ang ipinagmamalaking mga kumpanya sa call center. Dahil 
dito, di bababa sa sangkapat ng lakas-paggawa ng bayan, o 
1296 ng buong populasyon ng Pilipinas, ay nagtatrabaho sa 
ibayong dagat, at 64.396 ng walang trabaho ay naghahanap ng 
trabaho sa labas ng bayan. Ayon sa Overseas Workers Welfare 
Administration, humigit-kumulang sa 4,500 Pilipino bawat 
araw ang lumalabas ng bayan para magtrabaho sa ibayong- 
dagat. 


Patuloy na tumitindi ang kahirapan na dulot ng pagsirit 
ng presyo ng mga bilihin, pamasahe, serbisyo, edukasyon, 
atbp. Milyun-milyong magsasaka ang bangkarote ang 

kabuhayan, binawian 
ng sakahan, pinatalsik 
sa tirahan. Samantala, 
ang ipinagmamayabang 
na abereyds na 7% na 
paglago ng pambansang 
ekonomya ay pagpapalago 
ng kayamanan ng mga 
burgesyang komprador, 
panginoong maylupa, bu- 
rukratang kapitalista at 
imperyalista. Hungkag 
ang CARP, CARPER, prog- 
rama sa poverty alleviation 
tulad ng 4Ps, CCT, Job 
Creation. Isang taon pa 
lamang nang maging 
presidente si Aquino, ang 
utang ng bawat Pilipino $ 
na P46,377 ay naging =E i 4 
halos P63,000. Patuloy pa itong tumataas hanggang sa 
kasalukuyan. 

Bagamat labis na pinababa ng (gubyerno ang 
pamantayan ng tinaguriang nagdarahop para bumaba ang 
tantos na 25.296 noong 2012, hindi pa rin ito umaabot sa 
target na ibinabandila sa Millenium Development Goals 
na 16.696 sa 2016. Gayunpaman, sa sarbey ng UP School 
of Economics sa panahon ding ito, 5496 ng populasyon ang 
nahulog sa ibaba ng poverty line. 


Ayon sa UN, noong 2008 ay 32.8 milyon, o 4096 
ng populasyong urban ng Pilipinas, ay nakatira sa mga 
pamayanan ng iskwater. Tumataas ito ng 3.596 taun-taon 
at sa Metro Manila ay malamang na umabot ng siyam 
na milyon sa 2050. Matingkad din ang paghihingalo ng 
mga serbisyong pang-edukasyon. Kulang ng 66,000 silid- 
aralan at 33,000 guro noong 2013-2014, at pinalala 

pa ng pagkasira ng mga paaralan noong bagyong Yolanda. 
Napakalampa ng paglutas rito ng rehimen para sa taong 2014- 
2015--hinati ng manipis na dingding ang mga silid-aralan, 
pinalaki hanggang 95 ang mga mag-aaral sa bawat klase, at 
ipinaubaya ang pag-aaral ng iba sa kani-kanilang pamamahay 
para sabihing wala nang kulang na silid-aralan. 


Samantala, labis-labis ang pagpapabaya ng rehimeng BS 
Aquino sa pagharap sa kalamidad bago, habang, at matapos 
ang bagyong Yolanda. Hindi pa natuto sa bagyong Pablo at 
lindol sa Bohol kung saan wala halos siyang itinulong, hindi 
kumilos si BS Aquino para palikasin ang mga tao mula sa 
baybay-dagat kahit nagbabala na ang mga eksperto sa pagtaya 
ng panahon na kailangan ang malawakang ebakwasyon ng 
mga erya sa loob ng 8-16 kilometro sa mga baybayin sa lugar 
na daraanan ng superbagyo. 


Nag-umpisa lamang itong humakbang noong ibunyag ng 
lokal at dayuhang midya ang malawakang pagkasalanta ng 
Leyte at 36 na oras nang nakalipas ang superbagyo. Idineklara 
lamang ni Aquino ang “state of national calamity” pagkatapos 
ng APAT na araw nang malawakang pagkasalanta. LIMANG 
araw na ang nakalipas nang maisip niya na “pinakamalaking 
gawaing lohistikal” na gagawin ng gubyerno ang pagpapadala 
ng mga pangkagipitang suplay sa Tacloban at iba pang lugar. 


Ngayon, isang taon matapos ang bagyong Yolanda, patuloy 
pang walang tahanan ang mahigit 30,000 tao sa Tacloban City 
lamang--nasa mga toldang walang kuryente, na napakadaling 
winalis ng bagong bagyong Ruby. Ipinagbawal ng gubyerno na 
bumalik sila sa dating kinatitirikan ng kani-kanilang bahay 
dahil ang lugar na ito ay gagawing Tacloban City Special 
Economic Zone na magiging sentro ng manupaktura, turismo, 
at pinansya batay sa House Bill 3640. Hindi pa natuto sa mga 
kapalpakan sa naunang sakuna, sa bagyong Ruby ay huli pa rin 
ang pagdeliber ng relief goods dahil kinontrol ng pambansang 
gubyerno sa Maynila ang pagrerepake upang hindi mapunta 
sa lokal ang makukupit nilang magagandang pagkain at gamit. 

Ikatlo, lansakang pagpapakapapet at patuloy na pagsusuko 
ng rehimeng Aquino sa soberanya ng bayan sa imperyalismong 
US. Bukod sa pangangayupapa sa imperyalismong US sa 
pamamagitan ng mga patakarang neoliberal sa ekonomya, 
lubusan na ring isinuko ng rehimeng Aquino ang soberanya 
ng Pilipinas sa lakas militar ng US. Hindi pa nakuntento 
sa maka-imperyalistang Visiting Forces Agreement, Mutual 
Defense Treaty, Military Logistics Support Agreement, at 
Acquisition and Cross Servicing Agreement, pinagtibay ang 
mas matinding kasunduang Enhanced Defense Cooperation 
Agreement (EDCA). Ibinigay nang buong laya sa mga 
tropang Amerikano na gamitin ang himpapawid, lupa at 
karagatan ng Pilipinas para sa kanyang mga ehersisyong 
pandigma at operasyong paniktik. Mistulang pag-aari at 
libreng gamitin ang mga base at kampo militar ng Pilipinas ng 
mga “nagrerelyebong” pwersang Amerikano, sa pag-iistasyon 
ng mga kagamitang pandigma ng US na nagsasapanganib sa 
seguridad ng bayan. 


Sa apat na taon pa lang na paghawak sa poder ng rehimeng 
US-Aquino, walang kapantay ang dami at dalas ng mga 
naglalabas-masok sa Pilipinas na sasakyang pandigma ng US. 
Mula noong 2010, paparami ang mga barko de gera ng US na 
pumapasok sa karagatan ng Pilipinas. Ayon sa US Navy, 51 
ang pumasok noong 2010, 54 noong 2011, 88 noong 2012, 
at 72 sa unang bahagi pa lamang ng 2013. Sa pananalanta ng 
Yolanda noong Nobyembre 8, 2013, ipinadala kaagad ng US 
ang 13,400 pwersa militar, 66 sasakyang panghimpapawid at 
12 sasakyang nabal sa Tacloban City at sa Guiuan, Eastern 
Samar. Kahit natapos na ang bagyo, ginagamit pa rin itong 
dahilan ng US para manatili sa lugar at dahil sa EDCA, 
patuloy ang paggamit nito sa mga paliparan sa Tacloban 
at Mactan, gayundin sa airstrip at naval port ng Guiuan, 
hanggang sa mismong joint-military exercises na tinawag na 
Pacific Partnership 2014 para diumano sa pagsaklolo sa mga 
sakuna. 


Inamin ni US Ambassador Philip Goldberg at ni dating 

JSOTF-P commander Col. Robert McDowell na kasangkot 
ang mga pwersa ng US sa mga operasyong militar laban sa 
Moro National Liberation Front (MNLF) sa Zamboanga City 
noong nakaraang taon. Sa operasyong ito, binomba, kinanyon 
at minasinggan ang matataong baryo at 120,000 mamamayan 
ang napilitang magbakwet. Mula Oktubre 2013, mahigit 100 
tao na ang namatay sa mga sentrong ebakwasyon dahil sa sakit. 


Sa pagpihit ng kanyang hegemonikong pokus at lakas- 
militar sa rehiyong Asya-Pasipiko, imbing layon ng US na 
gamiting istratehikong forward military base ang Pilipinas sa 
kanyang adyendang “Pacific Pivot” at “New Pacific Century”, 
at isang base sa pagsusulong ng kanyang “malayang kalakalan” 
sa programang Trans-Pacific Partnership nang hindi kabilang 
ang Pilipinas. Sa ngayon, umaabot ng P1 bilyon ang pondong 
inilagay ng US para paunlarin ang mga pasilidad nabal 
sa Ulugan Bay at Oyster Bay sa Palawan para patuluyin at 
serbisyuhan ang lumalaking trapik ng mga barko de gera, 
eroplano at tropang pangkombat ng US. 


Ibinunyag ni Edward Snowden, isang espesyalista na 
dating kinontrata ng US National Security Agency (NSA), 
na ginagamit ng US ang mga embahada at konsulada nito 
sa Maynila, Jakarta, Kuala Lumpur, Phnom Penh, Bangkok, 
Yangon, Hong Kong, Taipei, Shanghai at Beijing bilang 
“listening posts” o base ng paniniktik. Sinusubaybayan at 
kinukulekta ng US ang lahat ng tawag at mensahe na dumaraan 
sa cellphone at internet. Ang pagbubunyag na ito ay lumabas 
habang mabilis na pinalalawak ang embahada ng US sa Roxas 
Boulevard. 


Ikaapat, higit pang  pinasahol ang bulok, tiwali, 
reaksyunaryo, burges at kontra-masang pulitika sa ilalim 
ng rehimeng US-Aquino. Tagus-tagusan ang malakihang 
korapsyon sa ehekutibo, lehislatura at hudikaturang sangay ng 
gubyerno. Sa tabing ng hungkag na “daang matuwid” nailatag 
ang lambat ng malakihang korapsyon sa pamumuno ng hari ng 
“pork-barrel” na si Aquino na siya mismong nagpapamahagi 

sa mga myembro ng kanyang gabinete, kapartido (laluna 
sa LP, kung saan mga isang bilyon ang nakuha ni Drilon), 
mga kamag-anak (Danding atbp.), at pinagtatakpan ang mga 
ito sa kanilang kinasasangkutang marami at maanomalyang 
distribusyon ng PDAF, kontratang pangnegosyo, pang- 
imprastraktura at pang-rehabilitasyon ng masa at mga eryang 
tinamaan ng mga kalamidad. 


Ang programa sa rehabilitasyon ay ginawang isang 
napakalaking proyekto ng pangungurakot na hindi 
nakararating sa mga biktima ang relief goods mula sa ibang 
bayan dahil binubuksan pa para irepake at palitan ng mas 
mababang kalidad ng produkto, o kaya'y matagal bago ibigay 
upang magamit sa photo ops ng mga pulitiko. Sinayang at 
pinabayaang magkabuluk-bulok ang maraming bigas at relief, 
at umabot ng P36M ang pagkain sa mga bodega ng DSWD na 
itinapon o ibinaon na lamang. May mga hindi makalusot sa 
Customs dahil hindi naglalagay, at sinisingil pa ng buwis ang 
mga donor sa ibayong dagat kung hindi idadaan sa gubyerno 
ang donasyon. Ang iskandalo ng overpriced bunkhouses sa 
Tacloban City na ipinagmamalaking typhoon-resistant ay buong 
liwanag na tinanggalan ng bubong ng Bagyong Ruby. 


Inililihis ni Aquino ang atake sa kanya ng mamamayan 
sa pamamagitan ng islogang “daang matuwid” at kunwa'y 
tinutugis ang ilang di kapanalig na senador at iba pang 
mambabatas sa kanilang katiwalian. Ngunit ang mga 
mandarambong ay hindi limitado sa mga kasangkot sa kasong 
Napoles. Nagagawa lang ni Napoles at mga kasapakat niyang 
kongresista ang malawakang pandarambong sa tulong ng mga 
upisyal na ehekutibo mismo sa ilalim ni BS Aquino. Si BS 
Aquino ang may solong kontrol sa malaking halaga ng pork 
barrel na tinaguriang special purpose fund, unprogrammed funds, 
intelligence fund, presidential social fund, Malampaya fund, off 
budget account at Disbursement Acceleration Program. Kahit 
si Marcos ang lumikha ng DAP at ginamit niya ito noong 
panahon ng Batas Militar, lahat ng presidenteng sumunod 
sa kanya ay hindi gumamit nito maliban kay BS Aquino. 

Sa ilalim ni Aquino, dumoble ang ganitong uri ng pondo at 
umabot sa 519 bilyon. 


Matapos pagpasyahan ng Korte Suprema na labag sa 
konstitusyon ang DAP, isiningit ng rehimeng Aquino ang 
bagong pork barrel sa pambansang badyet para sa 2015 sa anyo 
ng “savings” at halos 23 milyong suplementaryong badyet na 
magpopondo diumano sa mga proyektong nasimulan na sa 
ilalim ng DAP. 


Hindi rin limitado sa pork barrel ang korapsyon ni Aquino. 
Natuklasan mismo ng Director of Trade ng IMF na ang 
ismagling sa ilalim ng rehimeng Aquino ay mahigit tatlong 
beses na mas malala kaysa noong panahon ng rehimeng 
Estrada at Arroyo, at umaabot ng US$19 bilyon bawat taon. 
Ang kapatid at bayaw ni Aquino ay nalantad sa pagsisikap na 
ipitin ang kumpanyang Czech na Inekon. 


Ang pinakamalalaking tax evader tulad nina Lucio Tan at 
Eduardo Cojuangco ay malapit na kaibigan ni Aquino. Umaabot 
sa 4096 ng 100 pinakamayamang korporasyon sa Pilipinas ay 
wala sa 500 pinakamalaki ang binayarang buwis sa listahan ng 
Bureau of Internal Revenue. Nananatiling tahimik ang mga 
opisyal ni Aquino kaugnay ng mga eksempsyon na ibinigay sa 
mga kumpanyang malaki ang kita samantalang nagtatatalak 
tungkol sa pandaraya diumano ng maliliit na propesyunal at 
panggitnang naghahanapbuhay. 


Tulad ng inaasahan, ipinagtatanggol ng Rehimeng US- 
Aquino ang uring panginoong maylupa na kinabibilangan 
nito sa pagharang sa pamamahagi ng lupa sa mga magsasaka 
ng Hacienda Luisita at todong pandarahas doon. Kagyat na 
binayaran ng Land Bank ang angkang Cojuangco ng P471.5 
milyon sa halip ng nararapat na presyong P304 milyon kahit 
hindi pa nakikinabang ang mga magsasaka sa lupang dapat 
ay ipinamahagi na sa kanila. Mahigpit na pinapaboran nito 
ang pamamayani ng political dynasties na pangunahing binubuo 
ng mga kinatawan ng komprador burgesya at panginoong 
maylupa. Ginigipit at di binibigyang-puwang sa pulitika at 

sa pamamahala ng gubyerno ang mga tunay na kinatawan 
ng mamamayan. Patuloy itong nagtatago sa islogang “Kayo 
ang Boss ko” habang inihahasik ang pinakamasahol na mga 
patakaran at hakbanging antinasyunal at anti-mamamayan. 


Ikalima, inihahasik ng rehimeng Aquino ang iba't ibang 
anyo ng pasistang kalupitan sa mamamayan. 


Nagpapatuloy ang  ekstrahudisyal na pamamaslang, 
pagdukot (enforced disappearance) ng mga aktibista, masa 
at pinaghihinalaang kasapi ng rebolusyonaryong kilusan, 
paglabag sa mga karapatang pantao sa kalunsuran at 
kanayunan, tuluy-tuloy na militarisasyon at mararahas na 
operasyong militar na nagdudulot ng malawakang paglabag 
ng karapatang pantao, dislokasyon ng kabuhayan, pagkaiwan 
at pagkasira ng produksyon, at pwersahang ebakwasyon sa 
mga magsasaka, setler at katutubong mamamayan. 


Sa apat na taon ng rehimeng US-Aquino (Hulyo 
2010-Marso 2014), naitala ng KARAPATAN ang 192 biktima 

ng ekstrahudisyal na pamamaslang, 21 biktima ng pagdukot, 
94 biktima ng tortyur kabilang ang panggagahasa, 179 na 
nabigong pagtatangkang ekstrahudisyal na pamamaslang, at 
iba pang paglabag sa karapatang pantao tulad ng iligal na pang- 
aaresto, iligal na detensyon at iligal na paghahalughog. Mula 
Hulyo 2010 hanggang Disyembre 2013 ay may 13,528 biktima 
rin ng demolisyon at pagpapalayas, 12,031 biktima ng paninira 
ng mga ari-arian, 38,836 na biktima ng sapilitang ebakwasyon, 
at mahigit 63,077 na pananakot at harasment. Maliban pa rito 
ang panggugulo sa pamumuhay ng mamamayan sa paggamit 
sa kanila bilang panangga, iligal at sapilitang pagpasok sa mga 
bahay, paggamit ng reaksyunaryong pwersang militar sa mga 
kapilya, eskwelahan at iba pa. 


"n 


Nagpapatuloy ang kampanyang  “kontra-insurhensya 
na Oplan Bayanihan ng rehimeng Aquino ayon sa US-COIN 
Guide ng 2009 laban sa mga progresibo at rebolusyonaryong 
pwersa ng bayan. Sa ilalim nito, ibinuhos at nanalasa sa mga 
larangang gerilya sa Mindanao nitong 2014 ang mahigit 30 
maneuver battalions ng Philippine Marines at Philippine Army. 
Maliban pa ito sa mga pwersang nabal, panghimpapawid, 
Engineering Brigade, Tactical Operations Group, mga batalyon 
ng Regional Community Defense Group at mga batalyon ng 
military intelligence. Tuluy-tuloy na binobomba ng kaaway ang 
mamamayan kabilang na ang mga biktima ng kalamidad na 
Pablo. 


Kung saan may pang-aapi, may pakikibaka. Kaya sa mga 
sektor at lugar na pinakainapi ng Rehimeng US-Aquino, naroon 
din ang pinakamalakas na kilusang masa, na sumusulong 
nang buong tapang sa kabila ng sopistikado at malakihang- 
pondong makinarya ng rehimen sa panunupil at panlilinlang. 
Sa kanayunan, ang umiigting na armadong pakikibaka ay 
tuwirang nilalahukan ng milyun-milyong mamamayan sa 
pamamagitan ng pagtataguyod sa hukbong bayan, paggampan 
ng mga tungkulin sa digma bilang mga kasapi ng milisyang 
bayan, o tuwirang pagsapi sa papalaking bilang ng regular na 
pwersa ng Bagong Hukbong Bayan. 

Katuwang nito ang sumisiglang kilusang masa sa 
kalunsuran na isinusulong ng mga manggagawa, kabataan- 
estudyante, maralitang lunsod, kababaihan at iba pang 
progresibong sektor ng lipunan. Nabuo mula sa mga 
kilusang ito ang malapad na kilusang talsik na nagsusulong 
ng pagpapabagsak ng rehimeng US-Aquino na siya nang 
nagsisilbing pinakamabigat na kagyat na pasanin ng lipunang 
Pilipino sa kasalukuyan. 


Inilalarawan sa isyung ito ng ULOS ang masiglang 
kilusang talsik at ang kilusang masa sa iba't ibang sektor 
ng lipunan. Ipinakikita ang sukdulang pagkapapet at 
pagkamapanlinlang ni Aquino sa dulang Panlilinlang ni 
Penoy ang “Daang Matuwid”, at sa awit na Super Itoy. Sa 
tulang Mailap ay tinatalakay naman ang partikular na isyu 
ng Bangsamoro at ang kawalan ng kapasyahan ng rehimen na 
lutasin ang usaping ito. Ang kahirapan ng mga OFW dahil sa 
Labor Export Policy ng rehimen ang tampok sa kantang rap 
na Bayani sa Ibayo. 


Sa kwentong Bagong Pakikibaka, Bagong Tagumpay, 
ipinakikita ang matapang na paggigiit ng mga manggagawa sa 
kanilang mga karapatan sa ilalim ng no union-no strike policy ng 
Special Economic Zones. Sa dagling Kandado, inilalarawan 
ang pagkilos ng mga manggagawa sa minahan, at sa Hacienda 
ay ipinakita ang makasaysayang pakikibaka ng manggagawa't 
magbubukid sa Hacienda Luisita sa harap ng matinding 
panunupil ng angkan ni BS Aquino mismo. Nilalaman ng 
kwentong Pangako ang matatag na paninindigan at paglaban 
ng mamamayan sa mga lugar-relokasyon sa Kamaynilaan para 
sa karapatan sa makataong pamamahay, sa kabila ng sunud- 
sunod na trahedya at kahig-tukang pamumuhay. 


Isang litaw na katangian din ng kilusang masa ngayon 
ang pagbangon ng mga biktima ng sunud-sunod na bagyo 
para ipaglaban ang serbisyong ipinagmamaramot dahil sa 
kriminal na kapabayaan ng Rehimeng US-Aquino. Kitang- 
kita ito sa dagli na Kumpiskasyon! 

Makikita naman sa nakatutuwang dagli na Matatag ang 
pagtulong ng masa sa isang mandirigma ng BHB na nahiwalay 
sa yunit sa isang engkwentro. Ipinakikita naman ng tulang 
Oyayi ng Isang Ina ang pagsusulong ng kababaihan sa 
armadong pakikibaka na sa kabila ng lungkot sa pagkawalay 
sa anak ay masiglang tumatanaw sa tagumpay. Ang tagumpay 
na ito ay patuloy na pinagtitibay ng mga tulang Banta ng 
Wakas at Katiyakan. 


Samantala, matutunghayan sa Mga Alon sa Dagat ng 
Nakaraan ang karanasan sa kilusang masa sa kanayunan at 
kalunsuran ng mga kasama noong mga nagdaang panahon. 
Ipinakikita sa salaysay ni Ka Oying ang pagsulong ng 
rebolusyong agraryo sa pamamagitan ng kilusang magsasaka at 
armadong pakikibaka na pundasyon ng patuloy na pagsulong 
ng kanayunan ngayon. At sa mga pagsulong na ito, makikita 
ang mga tagumpay nang inabot ng mamamayan sa kanayunan 
kung saan pinakamahina ang kontrol ng bulok na rehimen. 
Makikita ang kabaligtaran ng korapsyon ng kasalukuyang 
rehimen sa transparency at mga kampanya laban sa korapsyon 
sa mga baseng gerilya sa salaysay ni Ka Mateo. Ang matiyagang 
pag-oorganisa ng mamamayan sa maralitang lunsod sa 
kwento ni Ka Maximo at ang pagsusustine ng manggagawa 
sa matagalang welga na salaysay ni Ka Goryo ay nagpapakita 
ng papalalang kalagayan ng mamamayan mula pa noong 
panahon ni Marcos hanggang sa panahon ni Aquino. Tulad 
ng salaysay ni Ka Aleta ukol sa People Power na nagpabagsak 
sa Rehimeng US-Marcos, ang karanasan ng kilusang talsik 
ngayon ay durugtong sa mahabang karanasan ng mamamayan 
sa pagpapabagsak sa mga isinusukang rehimen. 


Sana'y makaambag ang isyung ito sa pagbibigay ng 
inspirasyon at karagdagang sikad sa pagpapatalsik sa kinamu- 
muhiang Rehimeng US-Aquino. “/ 


JSOTF-P - Joint Special Operations Task Force-Philippines, ang 
mahigit 500-kataong tropang militar ng US na nakabase sa Camp 
Evangelista, Zamboanga mula pa noong 2002. 

REPORTAHE 


PATULOY NA BINIBIGO ANG OPLAN 
BAYANIHAN NI AQUINO: 
KORESPONSAL MULA MINDANAO 


NI ERNESTO OBRERO 


igo ang Oplan Bayanihan. Bigo ang ipinagmamalaking 

kampanyang  kontra-insurthensya. ng Rehimeng US- 
Aquino na naglalayong durugin ang armadong paglaban 
ng mamamayan sa pamamagitan ng armadong pagsupil, 
matinding saywar at pagpapasuko sa NDFP. Sa kampanyang 
ito, target ng rehimen sa unang yugto na pahinain ang BHB 
upang maging walang saysay ito hanggang 2013. Pagkatapos 
ay ipapasa na sa pulis ang mga nawasak na sonang gerilya at 
lilinisin na ang mga labi nito hanggang 2016. 


Ngayon, matapos ang isang taon ng mas pinatinding 

ikalawang yugto ng Oplan Bayanihan,walang nawasak ni isa 
mang larangang gerilya. Sa halip ay patuloy na sumusulong 
ang mga taktikal na opensiba ng BHB, at patuloy ang 
masiglang pakikibaka ng mamamayan. Kaya pagpasok sa 
ikalawang yugto ng pasistang kampanya, sa huling hininga ng 
Oplan Bayanihan, ay naghabol na padapain sa katapusan ng 
2014 ang rebolusyonaryong kilusan sa Mindanao. Maliban 
sa matatagpuan dito ang pinakamasiglang rebolusyonaryong 
pagkilos kasama na ang pakikibaka ng mga Lumad at Moro, 
narito rin ang mayamang kalupaan ng mga plantasyon at 
minahan at lupang ninuno ng mga katutubo na ninanasang 
kontrolin ng mga imperyalista, panginoong maylupa at 
malalaking burgesya kumprador. 


Noong 2006 sa ilalim ng (Oplan Bantay Laya (OBL), 
hinati ang South Command  (SouthCom) sa Eastern 
Mindanao Command (EastMinCom) at Western 
Mindanao Command (WestMinCom) para mas mahigpit 
na masubaybayan ng pasistang militar ang mga lugar ng 
Mindanao. Ang EastMinCom ang pangunahing tumutok sa 
lugar na kinikilusan ng BHB samantalang ang WestMinCom 
ang pangunahing tumutok sa lugar ng Moro. Tuluy-tuloy na 
pinalaki ang pwersa ng reaksyunaryong militar sa Mindanao, 
ngunit kinapos pa rin ito para mapigilan ang pagsulong ng 
rebolusyonaryong kilusan at tuluyang nabigo ang OBL ng 
Rehimeng US-Arroyo. 


Sa pagtatapos ng OBL noong 2010, humigit-kumulang 50 
batalyon na katumbas ng 5196 ng armadong pwersa sa buong 
Pilipinas ang nasa Mindanao. Pagkakasa ng Oplan Bayanihan 
bandang katapusan ng 2010 ay may halos dalawang brigadang 
pangmaniobra ng Philippine Army ang kinuha mula sa Luzon 
at Visayas para ilagay sa Mindanao. Kabilang dito ang 701st 
Brigade mula sa Central Luzon na binubuo ng 69IB, 84IB, 
at 711B, ang 461B mula sa 8th Infantry Division ng Eastern 
Visayas at ang 681B mula 2nd Infantry Division ng Southern 
Tagalog. Kinapos pa rin ito sa kanilang layunin. 

Pagdating ng 2014, nakabuhos na ang higit 70 combat 
battalions ng Philippine Army na binubuo ng maneuver o 
territorial battalions sa ilalim ng apat na dibisyong impantri at 
Special Operations Command Forces (Scout Rangers, Special 
Forces, Light Reaction Forces). Kung idagdag pa ang mga 
batalyon ng mechanized infantry at ng artilerya at ang bulto ng 
mga batalyon ng Philippine Marines ng Philippine Navy, aabot 
sa 60% ng pwersa ng AFP ang nakapakat sa Mindanao. Nasa 
erya ng BHB ang kalakhan nito, sa mga rehiyon ng Southern 
Mindanao, Northeast Mindanao, North Central Mindanao, 
Far South Mindanao at Western Mindanao. Dagdag dito, ang 
bawat dibisyon ay may sariling Military Intelligence Battalion 
(MIB), Civilian-Military Operations (CMO) Battalion, 
Division Reconnaissance Companies (DRC) na katumbas rin 
ng tig-isang batalyon, at Cadre Battalion na namamahala sa 
CAFGU at Civilian Armed Auxiliary (CAA). 


Kasabay ng lumaking bilang ng pwersang militar ang 
mas tuminding atake laban sa rebolusyonaryong kilusan. 
Dumalas ang pambobomba gamit ang artilerya at sasakyang 
panghimpapawid, kahit sa mga lugar na winasak ng Bagyong 
Pablo kung saan nagpupunyaging bumangon ang mamamayan 
mula sa pagkasalanta ng kanilang kabuhayan. Lumaganap 
ang pamamaslang lalo na sa mga aktibista at lider masang 
Lumad. Mas malakihan, malawakan at matagalan ang mga 
kampanya ng pagkubkob at paglipol, at mga operasyong strike 
na nakapokus sa mga dugtungan ng mga rehiyon, subrehiyon 
at larangan. EastMinCom ang pangunahing kumukumpas at 
nagpapakilos sa katumbas ng tatlong dibisyong ipinapakat sa 
mga kampanya at operasyong militar. 


Dumalas ang paggamit ng mga elektronikong kagamitang 
mula sa US tulad ng drones. Pinarami at pinagbihis ng bago 
ang mapanlinlang na RSOT o PDT sa ngalan ng Community 
Organizing for Peace and Development (COPD). Muling 
binuhay ang malupit na “Alsa Masa” na ang diin ay mga 
grupong paramilitar na Lumad katulad ng Bagani Force, 

Alamara, Lupaca, Sanmatidra, Bulif, Nipar, Salakawan at iba 
pa. 


Sa matinding kampanyang ito, hindi lang ang Partido at 
hukbong bayan ang tinugis kundi lalo na ang masang magsasaka 
at mamamayang Lumad. Winasak ng mga pambobomba ang 
mga tahanan at kabuhayan ng masa at nitong 2014 lamang, 
mahigit 40 komunidad ang napilitang lumikas dahil sa 

matinding militarisasyon. Binulabog ang pag-aaral ng mga 
bata nang gamiting himpilan ng reaksyunaryong militar 
ang kanilang mga eskwelahan. Malaganap na dislokasyon, 
kaguluhan at pananakot ang inihasik ng mga pwersang 
paramilitar. 


Sabihin pa, hindi nagpabaya ang hukbong bayan sa 
pagtatanggol sa mamamayan. Sa buong lawak ng mga 

larangang gerilya sa Mindanao, inilunsad ng lahat ng yunit ng 
mga regular na pwersang gerilya ang mga taktikal na opensiba 
na sinagot din ng ibang rehiyon sa labas ng Mindanao. 


Nagpursigi. ang mamamayan sa kanilang pagkilos, 
sa pagpapaandar ng mga rebolusyonaryong organisasyon 
at gubyernong bayan. Ipinaglaban nila ang kanilang 
mga karapatan sa malaya at mapayapang pamumuhay, 
ipinagtanggol ang naipundar nang mga serbisyong 
pangkalusugan at pang-edukasyon, iginiit ang kanilang mga 
kooperatiba at iba't ibang anyo ng kooperasyon, at mga 
proyekto para sa kagalingang bayan. Masigla at determinado 
ang mga kilos protesta mula Mindanao hanggang Maynila 
laban sa atake ng Oplan Bayanihan. 


Nagpapatuloy at lumalakas ang lihim na kilusang masa na 
mahigpit na nagtataguyod ng armadong pakikibaka. Dumami 
ang mga taktikal na opensibang inilulunsad ng mga pwersa 
ng milisyang bayan at mga kwerpong pananggol-sa-sarili na 
kasabay o hiwalay sa mga opensiba ng regular na pwersa 
ng hukbong bayan. Sa kalagayan ng matagalang pagpwesto 
ng mga pasistang militar sa kanilang baryo, organisadong 
umaalis ang mamamayan sa palibot ng kampo militar at 
kahit sa buong baryo upang hindi sila magamit na human 
shield o panangga, at inilalagay sa sitwasyon ang mga pasista 
na bulnerable sa taktikal na opensiba ng hukbong bayan. 


Sa pamumuno ng Partido, natutugunan ng hukbong 
bayan at rebolusyonaryong masa ang napakahirap na 
kalagayang idinulot ng tuminding atake ng pasistang 
militar sa Mindanao. Nagpapatuloy ang pagpapalawak at 
konsolidasyon ng mga baseng gerilya at sonang gerilya, ang 
pagpapaunlad ng produksyon at serbisyong panlipunan, at 
pag-ugnay at pakikipag-alyansa sa progresibong pwersa sa 
loob at labas ng mga larangang gerilya. 


Sa gayon, sa halip na padapain ang rebolusyonaryong 
kilusan sa Mindanao nitong 2014, sumuntok sa hangin 
ang pasistang militar at binigyan nila ang hukbong bayan 

ng dagdag at mas madadaling target para sa mas maraming 
taktikal na opensiba. Sa halip na gawing walang saysay 
ang armadong pakikibaka, mas itinulak ng gubyerno ang 
mamamayan na humawak ng armas at lumaban. 


Patuloy na maghahasik ng lagim ang Oplan Bayanihan, 
at igigiit pa rin nito ang mga panibagong target hanggang 
2016. Ngunit sa nalikhang galit ng mamamayan, hindi ang 
rebolusyonaryong kilusan sa Mindanao ang madadapa, kundi 
madaragdagan lang ng pampako ang naghihintay na kabaong 
ng Rehimeng US-Aquino. 4” 


Sanmatidra - San Fernando Matigsalug Tribal Datus 
Bulif - Bungkatol Liberation Front 

Nipar - New Indigenous People's Army for Reform 
Salakawan - Wild Dogs 

LUPACA - Lumadnong Pakigbisog sa CARAGA 

BAGONG PAKIKIBAKA, BAGONG 
TAGUMPAY 


MULA SA PANAYAM KAY KA WILLY ANAKPAWIS 


FG TS agi AO Pa 


akit kailangang iangat sa pulitika ang unyon ng 
manggagawa? 


Kasing tanda ng kilusang manggagawa ang tanong na ito, 
at sa patuloy na tunggalian ay muli't muli nang pinatutunayan 
ang sagot. Noong 1866, idineklara ng Unang Kongreso ng 
bagong tayong International Working Men's Association sa 
Europa na ang unyon ng mga manggagawa ay “hindi dapat 
magtuon lamang ng pansin sa 'kagyat na pakikibaka laban sa 
kapital, hindi magpakalayo sa pangkalahatang pampulitika at 
panlipunang kilusan ng uring manggagawa, hindi dapat sila 
magtaguyod ng ‘makitid’ na mga layunin, kundi magsikap 
para sa pangkalahatang pagpapalaya ng milyun-milyong aping 
manggagawa.” Sa katunayan, ang pag-aangat ng pakikibakang 
pang-ekonomya ng manggagawa sa pakikibakang pampulitika 

ang isa sa marka ng isang tunay na unyon. 


Kahit dito sa Pilipinas, hindi nagpakasapat ang mga 
unyon sa mga usaping pampabrika lamang. Ang kauna- 
unahang pederasyon ng mga manggagawa, ang Union 
Obrera Democratica (UOD) na itinayo noong Enero 2, 
1902, ay naggiit ng pangangailangang makibaka kapwa para 
sa kalayaan mula sa imperyalismong US at para sa pang- 
ekonomyang kagalingan ng mga manggagawa. Lalo pang 
umunlad ang kilusang manggagawa nang pamunuan ito ng 
Partido Komunista ng Pilipinas, na nagdadala ng makauring 
pakikibaka para sa pagpapalaya ng manggagawa at ng buong 
lipunan. Matapang na nakibaka ang Partido Komunista at 
mga unyong manggagawa na pinamumunuan nito laban sa 
imperyalismo na noo'y nangolonya sa Pilipinas. 


Sa kabila ng mga pagkakamali ng pangkating Lava sa 
loob ng Partido Komunista, kinatampukan ang kilusang 
manggagawa ng mabilis at malawakang pagsulong sa tuwing 
tumatahak ito sa rebolusyonaryo at progresibong landas 
ng pagkukumbina ng pampulitika at pang-ekonomyang 
pakikibaka. Sa serye ng pagkilos bago at pagkatapos pumutok 
ang First Quarter Storm(FQS) ng 1970, hindi nawala ang 
mga unyonisadong manggagawang nakipagkapit-bisig sa mga 
kabataang estudyante, at hindi rin nawala sa eksena ang mga 
welga sa pabrika na nagpanday sa mga kabataan-estudyanteng 
lumubog sa hanay nila. Sa kabilang panig, ang mga dilawang 
unyon na itinayo ng gubyerno, ng mga kapitalista at mga 
kleriko-pasista noong dekada 1950 hanggang 1960 ay patuloy 
na nagdiin lamang sa usapin ng ekonomya, nagsikap na 
palabuin ang mga usaping manggagawa, at nakipagsabwatan 
sa kapitalista para sa diumano'y kapayapaan sa industriya. 


Ang tumampok na welga ng La Tondeña noong 1975 
sa ilalim ng Batas Militar ay hindi lamang pagkilos para sa 
pagpapataas ng sahod o laban sa unfair labor practice. Isang 
daluyong ito ng mga welga mula Tondo, Muntinlupa, Bicutan 
at Navotas na bumasag sa puting lagim ng diktadurang 

US-Marcos. Sa loob ng apat na buwan mula Oktubre 
1975, mahigit 200 welga ang inilunsad sa buong bayan na 
nilahukan ng mahigit 73,000 manggagawa at nag-anak ng 
Bukluran ng Manggagawang Pilipino, isang hayag na sentro 
ng manggagawa. Naging base ito sa pagtatayo ng KMU noong 
1980. Buong tapang na ipinaglaban ng KMU ang karapatan 
ng mga manggagawa hindi lamang sa loob ng pabrika kundi 
laban sa batas militar sa kabuuan. 


Ngunit wari'y nalimutan ang lahat ng ito nang pumalo ang 
lihis na linya ng insureksyunismong lunsod. Sa pagmamadaling 
paputukin ang diumano'y “bugso” para sa pangkalahatang 
insureksyon, kinaligtaan ang masikhay na gawaing pag- 
oorganisa at edukasyon sa hanay ng manggagawa. Bagkus ay 
nagdiin sa mga lokal na pang-ekonomyang kahilingan ng mga 
manggagawa na bagamat mabilis na nakakuha ng suporta ng 
malawak na masang manggagawa ay mabilis ding nawalan ng 
hangin pagkatapos ng mga partikular na pakikibaka dahil hindi 
naiangat ang kamulatan at pagkilos nila tungo sa pakikibaka 
para sa pambansang demokrasya. 


Sinasalamin ng karanasan ng unyon ng Conduction, 
Inc? ang mga tunggaliang ito. Ang Conduction, Inc. ay isang 
pabrikang multinasyunal na gumagawa ng mga elektronikong 
pyesa para sa mga kompyuter, cellphone, e-passport, awtomatik 
na kotse, drone at missile. Nakabase ito sa Europa kahit pag-aari 
ngayon ng isang malaking investment company sa US. Lalong 
lumalaki ang kita nito tuwing may gera dahil dumarami ang 
order para sa pyesang ginagamit sa mga kagamitang pandigma 
ng imperyalista. 


Maagang bahagi ng dekada 1980 nang buuin ang unyon 
dito ng mga teknisyan at mga nasa Quality Control sa tulong 
ng mga kapwa unyonista sa katabing pabrika. Humarap agad 
ito sa mga isyu ng sexual harassment at paghingi ng dagdag na 
sahod. Nang magkaroon ng deadlock sa negosasyon sa CBA 
noong 1986, nahati ang pamunuan ng unyon, dahil may 
bahaging gustong maghintay hanggang maresolba ang deadlock 

at mayroon namang nagwelga na agad. 


Panahon ito ng kalakasan ng kilusang masa sa kabuuan, 
pati ng kilusang manggagawa, kayat mabilis magkasa ang mga 
unyon ng welga at iba pang pangmasang pagkilos. Napapalaki 
ang sahod, at madalas ang welgang bayan. 


Noong 1989 ay kumilos ang gubyerno sa pamamagitan ng 
Batas Herrera para pangalagaan ang interes ng mga kapitalista 
laban sa malakas na kilusang manggagawa. Kabilang sa mga 
hakbang na pinagtibay sa batas na ito ang paghihigpit ng 
mga rekisito sa paglulunsad ng welga at pagbibigay ng solong 
awtoridad sa kalihim ng DOLE na magdeklara kung ang isang 
pagawaan ay nasa “National Interest” kaya bawal magwelga. 
Sa gayon, kagyat niyang ipaiilalim ito sa Assumption of 
Jurisdiction (AJ) at gagamitin na ang pulis at militar para 
wasakin ang welga. 


Ang Batas Herrera rin ang nagbigay ng ligal na payong 
sa kontraktwalisasyon. Bagamat nagsimula nang lumaganap 
ang kontraktwalisasyon sa pagtatatag ng export processing zones 
o enklabo noong dekada 1970, sa ilalim ng batas militar, 
umalagwa ito sa buong bayan nang mapagtibay ang batas. 
Naging pangunahing instrumento ito ng mga kapitalista sa 
pagwawasak ng mga unyon at pagpapanatili ng mababang 
pasahod, dahil inilagay sa minorya ang  unyonisado. 
Kahit pa sa titik ng batas ay may layang mag-organisa at 
magprotesta ang mga manggagawang kontraktwal, sa aktwal 
ay hindi ito mangyayari dahil napakadali silang tanggalin 
oras na matunugang nag-oorganisa. May mga manggagawang 
kontraktwal na sa ahensya pa lamang ay pinapipirma na ng 
kontratang hindi sila sasapi sa unyon. Ang mga kontraktwal 
na manggagawa ay walang karapatan sa pagtaas ng sahod, 
walang mga benepisyo, walang katiyakan sa trabaho at hindi 
saklaw ng mga tagumpay na ipinagwagi ng unyon sa CBA. 
Inilalagay sila sa alanganing katayuan na hindi sila itinuturing 
na empleyado ng kapitalista at hindi rin empleyado ng 

Mula 1995 hanggang 
2005, ang bilang ng mga 
manggagawang kontrak- 
twal ay lumaki mula 65% 
tungo sa 7896 ng buong 
lakas-paggawa ng bayan. 
Ilang malalaking unyon 
na naapektuhan nito 
ay ang IBM sa San Mi- 
guel Corporation (1,100 
na lang ang regular sa 
26,000 empleyado), 
PLDT Workers. Union 
(3,000 ang regular sa 
16,000 empleyado), SM 
Shoemart (1,300 regular 
sa 20,000 empleyado), 
NXP (mga 1,000 regular 
sa mahigit 2,000 emple- 
yado) at PAL Employee's Labor Association (2,500 empleyado 
ang tinanggal noong 2010 para palitan ng kontraktwal). 


Inilipat sa loob ng isang enklabo sa Southern Tagalog 
ang Conduction, Inc. noong 1995 upang mapakinabangan 
ng kapitalista ang tax holiday na ibinibigay ng gubyerno batay 
sa Batas sa Ispesyal na Sonang Pang-ekonomya na pinagtibay 
noong taong iyon. Sa mga enklabo, na ngayo'y mahigit 250 
sa buong Pilipinas at sumasaklaw ng may 33,000 ektaryang 
kalupaan, ay malayang magnegosyo ang mga dayuhang 
korporasyon nang wala kahit anong buwis sa loob ng walong 
taon na tax holiday. Pagkatapos ng holiday, limang porsyento 
lamang ng kanilang kita ang ibibigay sa pambansang gubyerno, 
samantalang patuloy na libre ang lahat ng taripa sa piyer, sa 
pagluluwas-angkat, sa dayuhang personel, at iba pa. 


Sa kabila ng napakalaking kita at mga pribilehiyong 
ito ng mga korporasyon, ang karaniwang taunang sahod ng 
mga manggagawa rito ang ikalawa sa pinakamababang sahod 

kasunod lamang ng Vietnam at malayong mas mababa kaysa 
China at India. Ipinagmamalaki ng gubyerno na mas mataas 
naman ito kaysa sa di-makabuhay pamilyang minimum na 
pasahod ng mga nasa labas ng enklabo. 


Pinahihintulutan ang mga kapitalista na sundin ang mga 
patakaran ng kanilang multinasyunal na mother company kahit 
ang mga ito'y taliwas sa batas ng paggawa ng Pilipinas. Noong 
2011, humigit kumulang 8096 ng mga produktong eksport ng 
Pilipinas ay nagmula sa mga enklabo, na noo'y may 841,000 
manggagawa. Pribado ang 41 sa mga enklabong ito tulad ng 
Gateway Business Park sa General Trias, Cavite na siyang 
pinakamalaking eksporter; ang Laguna Technopark, Inc. sa 
Canlubang, at Light Industry and Science Park 1, 2, at 3 sa 
Cabuyao, Laguna. 


Itinatatwa ng mga enklabo ang kanilang “no union, no 
strike policy” bagamat nakapaskil ito sa mismong tarang- 
kahan ng ilan. Kalakaran nang kapag ang karapatan ng 
mga manggagawa ang sinasagasaan ay hindi nakikialam 
ang gubyerno, samantalang kung interes ng kapitalista ang 
tinatamaan, agad na iwinawasiwas ang AJ para supilin ang 
mga manggagawa. Gayunpaman, may mga manggagawang 
naggiit ng pag-uunyon at kolektibong pagkilos sa ilang 
pabrika sa Bataan, Laguna at Cavite. Dahil malaki ang unyon 
sa Conduction, Inc., na umaabot ng halos apat na libo, naigiit 
nilang makapanatili kahit inilipat sa loob ng enklabo. 


Ngunit hindi tumigil ang kapitalista sa pagsisikap na 
wasakin ang unyon. Ipinatupad nito ang Management 
Decision Separation Program (MDSP), kung saan ang mga 
empleyadong sampung taon na sa serbisyo ay pinainan ng 
kompensasyon para magbitiw. Kahit ayaw pa sana ng naturang 
mga empleyado, napilitan sila dahil nagpalaganap ng saywar 
ang kapitalista na ang hindi tatanggap ay haharangin sa gate, 
at may mga pinapipirmahan pang kung anu-ano. Sa kabilang 
panig, walang pagpigil ang unyon sa sinumang gustong 

kabisyo.com 


Kasabay ng pagtatanggal ng mga regular ay nagpapasok 
ng mga kontraktwal. Ilang departamento ang inilagay sa 
ilalim ng subcontract. Mula sa 37,000 empleyado sa buong 
daigdig, pagkatapos ng tatlong taon ay naging 27,000, at sa 
kasalukuyan ay 24,000 empleyado na lamang. Laluna noong 
pumalo ang pandaigdigang krisis pampinansya noong 2008, 
inilipat sa China ang dalawang linya ng produksyon at 2/3 ng 
manggagawa sa enklabo ang tinanggal. Maging ang mga core 
process, na kailangang may kasanayan ang gumagawa, ay ipinasa 
na sa outsourcing, kahit naapektuhan pa ang kalidad. Tinangka 
pa ng kapitalista na ipatupad ang 12 oras na paggawa sa halip 
na walo, ngunit matagumpay itong mnaiprotesta ng unyon. 
Pagdating ng 2009, maging ang dati nang napagkasunduan sa 
CBA na taunang taas-sahod ay ayaw ipatupad ng kapitalista. 


Nag-downsize ang mga kumpanya ng Conduction, Inc. sa 
buong daigdig. Sa loob ng enklabo, nag-downsize rin ng mga 
kagamitan. Pinahina ang exhaust kayat naiipon ang alikabok at 
singaw ng kemikal sa loob ng pinagtatrabahuan. Pinahihintu- 
hinto ang aircon, pinaaandar lamang kapag sobra na ang 
init. Binawasan ang mga ilaw kahit sa mga departamentong 
kailangang maliwanag ang paglikha ng produkto. Pagtitipid ito 
upang patuloy na makapiga ng tubo, kahit pa mahirapan ang 
mga manggagawa. Hindi na pinapagana ang sensors na dapat ay 
awtomatik na nagpapatigil ng makinarya kung may problema. 

Kayat napipilitan ang manggagawang ayusin ito nang manu- 
mano at kapag natanggal ang bara, biglang umaandar ang 
makina at naiipit ang kanyang kamay. Ang hazard pay ay 
hindi ibinibigay sa kabila ng marami nang paghahabol. Kapag 
tumatawag ng pulong ang grievance committee para sa mga isyu 
ng kaligtasan at kalusugan tulad ng may nakuryente o hindi 
makahinga dahil sa singaw ng kemikal, napakabagal kumilos 
ng kapitalista. Pero kung sa yaring produkto ng manggagawa 
ay may lumabas na reject, napakabilis magdesisyon ng 
kapitalista na tanggalin siya. 


Dala ng malakas na tulak ng neoliberalisasyon sa buong 
bayan, lumakas ang kampanya ng mga kapitalista na wasakin 
ang mga unyon, tulad ng ginawa sa Dolefil at sa unyon ng 
NAFLU sa piyer ng Maynila noong 2008. Maging sa buong 
daigdig, lumiit ang unyonisadong manggagawa sa walang 
humpay na atake ng kapitalista sa organisadong paggawa. 
Sa US, ang pagpapatupad ng mga patakarang neoliberal 
ay nagdulot ng pagliit ng organisadong paggawa mula 3396 
tungo sa 796 sa loob ng nakaraang tatlong dekada. 


Sa harap ng lahat ng bantang ito, nabara ang unyon ng 
Conduction, Inc. sa mga panloob na tunggalian. Maliban sa 
di-pagkakaunawaan ng pamunuan kung paano haharapin 
ang mga suliranin ng manggagawa, may mga pagkilos ang 
ilan sa pamunuan para manatili sa pwesto kahit dapat nang 
palitan. Nanatili namang mababa ang antas pampulitika ng 
nakakarami sa kasapian, at sumusunod lamang kung anong 
sabihin ng pamunuan. Ang mga pag-aaral ay nalimita sa 
pamunuan lamang, kailangang may handang pagkain at lost 
time pay, at ang talakayan ay napako sa maiinit na isyu. Sinisita 
ng ilang nasa pamunuan ang mga nagbabanggit tungkol sa 
imperyalismo at neoliberalisasyon, kahit nasa saligang batas 
na mismo ng unyon ang pagtatayo ng rebolusyonaryong 
paaralan ng mga manggagawa. Mas malala pa, naging 
laganap na pananaw ng mga kasapian na kailangan nilang 
dumalo ng pag-aaral bilang “parusa” kung may nagawa silang 

Unti-unting sumingil ang kapabayaan sa pagkokonsolida 
nang lumitaw na sa ilang pinuno ang mga bulok na gawi. 
Nagtulung-tulong ang mga mulat na lider unyon at mga 
organisador sa loob at labas ng Conduction, Inc. at pinalitan 
ang pamunuan noong 2009. Nilagom ng bagong pamunuan ang 
kanilang karanasan. Pinag-aralan ang kasaysayan ng unyon, 
at nakitang bagamat tinulungan sila ng ibang unyon para 
maorganisa, sa loob ng mahigit dalawang dekada na itinuring 
sila bilang isa sa mga pinakamalaking unyon sa buong bayan 
ay hindi sila nakatulong sa pag-oorganisa ng ibang pabrika. Sa 
kada tatlong taong pakikibaka para sa bagong CBA, hanggang 
pagsusuot lamang ng itim at pulang T-shirt ang naging pagkilos 
ng mga manggagawa, walang mga pampulitikang pag-aaral at 
pagsusulong ng iba pang pakikibaka. 


Dumalo ang bagong pamunuan sa iba't ibang pagtitipon 
ng mga manggagawa at nakipag-aralan sa mga pamamaraan 
ng pag-oorganisa lalo na sa mga manggagawa mula sa iba pang 
enklabo sa Central Luzon at Southern Tagalog. 


Sa hanay ng kasapian ay naglunsad ng mga kampanya 
ng pag-aaral sa kilusang unyon at sa pangkalahatang kursong 

masa. Inilinaw sa kasapian na kailangan ng unyon ng 
ibayong pagpapatatag ng paninindigan bilang paghahanda 
sa paparating na negosasyon sa CBA. Hinimok ang masang 
kasapian na lumahok sa mga pampulitikang pagkilos sa labas 
ng planta. Hanggang sa kumilos sa labas ng pabrika ang 
unyon para tumulong sa ibang pangmasang organisasyon. 
Sinikap nilang organisahin ang komunidad sa tabing-riles. 
Binaybay nila ito sa pagbabahay-bahay. Nagpulong-masa sila 
sa mga komunidad ng manggagawa na malapit sa enklabo. 
Sa tulong ng ibang progresibong organisasyon, naglunsad sila 
ng misyon para makapagbigay ng mga serbisyong medikal, 
dental at ligal. Dahil walang naunang karanasan sa gawaing 
pag-oorganisa, kolektibo silang nagtatasa tuwing matatapos 
ang isang gawain. Unti-unti nilang binaka ang nakagawian na 
ang pamunuan lang ang nag-aaral. 


Bunga nito, humigpit ang kanilang ugnayan sa komunidad 
at may mga manggagawa mula sa ibang pabrika na pumunta 
sa kanilang opisina para magpatulong sa pagtatayo ng unyon. 
May mga humingi ng ligal na serbisyo. Kahit kapos sa 
makinarya at kaalaman, sa kanilang pagsisikap ay nakatulong 
sila sa pagbubuo ng unyon sa iba pang mga enklabo. May 
natulungang mapalitan ng progresibo ang dilawang unyon, 
nanalo sa Certification Election at matagumpay na nakapag- 
CBA. Mayroon namang dating independyente na tinulungang 
makasanib sa pederasyon. 


Nang tumutulong sila sa ibang pabrika sa mga enklabo, 
nasalubong nila sa tunay na buhay ang matagal nang 
pinagtutunggaliang usapin sa katangian ng itinatayong 
unyon. Mananatili bang independyente ang mga ito dahil sa 
takot ng masang manggagawa na sumanib sa mga tinaguriang 
“pula” o “makakaliwa”? Mas mabuti bang maging low-profile at 
pang-ekonomya lamang para hindi pag-initan ng kumpanya? 
Ayon sa isa sa mga manggagawa-organisador, “Mas mabuti 
na affiliated, kasi kahit paano, nangingiyeme ang kapitalista. 
Hindi totoo na takot ang manggagawa sa red scare, kailangan 
lang nila ang mag-oorganisa sa kanila. Dapat affiliated kasi 

ang ginagawa ng DOLE, sila pa ang nagiging kasangkapan sa 
pandaraya sa mga certification election.” 


Ang mahalaga ay may malawak at matatag na gulugod ng 
brigada ng pulang manggagawa na binubuo ng mga aktibistang 
pambansa-demokratiko at kasapi ng Partido sa loob ng unyon. 
Sumigla ang mga lihim na pulong. Umabot sa ilang daan ang 
nakakuha ng mga pag-aaral sa pangkalahatang kursong masa. 
Dumami ang kasapi ng Partido sa loob ng unyon. 


Naging tuluy-tuloy ang mga hayag na pag-aaral ng mga 
kasapi ng unyon, hindi tuwing may mainit na isyu lang. 
Iwinasto ang mga maling pananaw ng kasapian sa pag-aaral, 
at inilinaw ang kahalagahan nito para sa pagpapalakas ng 
unyon. Naging bahagi ng mga pag-aaral ang paglilinaw sa 
imperyalistang patakarang neoliberalisasyon na nagtutulak 
ng pagbubuwag sa mga unyon. Inilinaw ring hindi ang mga 
kontraktwal ang kaaway ng mga regular na manggagawa kundi 
ang imperyalista o kapitalistang nagsasamantala kapwa sa 
kontraktwal at regular. Bumilis at dumami ang natitipong 
manggagawa para sa mga pag-aaral, kahit pa ang mga ito ay 
hindi na ginaganap sa mga resort na aircon tulad ng dati kundi 
sa mga bahay sa malalayong lugar. 


Ang pagpapatatag at pagpapalawak ng kilusang 
manggagawa sa unyon at karatig ay naging bahagi ng 
paghahanda sa dumating na bagong negosasyon nang matapos 
ang CBA noong 2011. Sa panahon ng negosasyon, ipinaggiitan 
ng kapitalista ang kanyang corporate policy na hindi pwedeng 
magtaas ng sahod nang mahigit 3.5% sa lahat ng sangay nito 
sa buong daigdig. Ang hiningi ng unyon ay mahigit pitong 
porsyento kahit pa sa pagkukwenta nito sa netong kita ng 
kapitalista ay kaya ang 10%, at naghanda pang mas ibaba ito 
sa negosasyon para makakuha lamang ng benepisyo ang mga 
manggagawa. Ngunit nagmatigas ang kapitalista, at ipinasa 
ang desisyon sa corporate management sa Europa. 


Habang nagnenegosasyon ay umabot sa mahigit 300 
manggagawa bawat shift ang nagsuot ng itim na T-shirt habang 

nagtatrabaho. Dalawang buwan na ay wala pa ring resulta. 
Nang umabot sa tatlong buwan ang deadlock sa negosasyon 
sa pagtataas ng sahod, naglunsad ang mga manggagawa ng 
sama-samang pagkilos. Hindi pwede ang noise barrage dahil 
sasabihing iniistorbo ang produksyon at magiging dahilan ng 
pagtatanggal. Kaya naglunsad sila ng mga walang ingay na 
protesta. Nagsusuot ng mga plakard tuwing lunch break, kung 
naninigarilyo, o pagkatapos ng shift. Tahimik silang nagpipiket 
sa harap ng upisina, hanggang sa nakapagmartsa na sa labas 
ng pabrika, sa loob ng enklabo. 


Nakialam ang (gubyerno sa nangyayaring tunggalian. 
Pinakilos nito ang Task Force ng militar at pulis para bantayan 
ang galaw ng unyon. Bawat pagkilos nila ay dinodokumento, 
at ipinamumukha sa kanila. 


Nang patuloy na nagmatigas ang management sa 
negosasyon, nagdesisyon ang maraming manggagawang hindi 
papasok sa mga araw ng pista upisyal, kung saan madalas ay 
pinag-oobertaym sila. Sa “Araw ng Kagitingan, maraming 
regular na manggagawa ang hindi pumasok. Ipinagawa 
ng kapitalista ang kanilang trabaho sa mga kontraktwal 
upang patunayang kaya nitong tapatan ang mga regular. 
Napakaraming reject at lalo pang nagalit ang kapitalista. 
Pagdating ng Mahal na Araw, 25% lang ang pumasok. 


Mayo 5 ng hapon, naglipana ang goons at pumasok 
sa compound ng planta ang 15-kataong RSAF dagdag pa sa 
mga security guard. Labinlimang sasakyang hindi kilala ang 
pumusisyon sa parking area. Nagpatawag ang management ng 
pulong na walang adyenda. Tatatlo ang pamunuan ng unyon 
na naroon, pang-umaga ang karamihan. Nagtanong sila kung 
bakit walang adyenda sa pulong, mayroon daw bisita. At 
walang kaabug-abog silang kinuha ng mga gwardya mula sa 
kanilang trabaho at dinala sa naghihintay na bus, kasabay ng 
pagbigay sa kanila ng termination order. Kinabukasan, hindi 
na rin pinapasok ang iba pang lider ng unyon. Dalawampu't 
apat na lider ang tinanggal nang walang due process at walang 

grievance procedure. 


Pinaratangan sila ng illegal strike dahil sinulsulan daw 
nilang huwag pumasok ang mga manggagawa sa mga araw ng 
pista opisyal, gayong hindi talaga pwedeng piliting pumasok 
ang mga manggagawa sa mga araw na ito. Pati ang hindi 
pagpasok noong Mayo 1, Araw ng Paggawa, ay ipinatong sa 
kanila. Hindi sila binigyan ng pagkakataong sagutin ang mga 
paratang. 


Kung sa batas ng reaksyunaryong estado, ligal ang kagyat 
na pagwewelga ng mga manggagawa kapag union-busting o 
pagwawasak ng unyon ang dahilan, tulad ng napakalinaw na 
nangyari sa kasong ito. Ngunit dahil nasa enklabo, batid ng 
mga unyonista na kapag nagwelga ay agad itong ipaiilalim ng 
DOLE sa AJ na tiyak na papabor sa kapitalista. Liban dito, 
napakahirap magkasa ng welga na nasa labas ng pabrika ang 
pamunuan ng unyon. 


May ilang lider unyon na naiwan, pero marami sa mga 
manggagawa ay hindi pa lubos na nakakaalpas sa pagiging 
palaasa sa pamunuan, dahil sa matagal nang kapabayaan 
ng pagsasanay sa kanila. May ilang may limitasyon na ayaw 
magpakilalang lider at kailangan pang patibayin ang loob kayat 
ang nagagawa lang nila ay pagpapatuloy ng pagpapaliwanag sa 
mga manggagawa. Handa naman silang dumalo sa mga pag- 
aaral, kaya itinutuloy ito sa labas matapos ang kanilang shift. 


Naipaliwanag sa mga manggagawa na ang laban ng unyon 
ay hindi lamang para sa tinanggal na 24 kundi laban ng buong 
manggagawa sa kapitalista na gustong wasakin ang unyon. 
Na kapag nawasak ang unyon, hindi lang ang pamunuan ang 
matatanggal kundi ang lahat ng manggagawa ay mawawalan ng 
lakas na ipaglaban ang anumang interes nila. Winasak nga ng 
management ang unyon sa ibang sangay nito sa labas ng bayan 
kahit pa company union ito, dahil dudurugin ang organisadong 
paggawa sa lahat ng sangay nito sa buong daigdig. 


Lalong dumami ang dumalo sa mga pag-aaral. Mahigit 

doble ang lumahok sa sunud-sunod na sama-samang pagkilos. 
Sa loob ng enklabo, ang mga manggagawang bagong labas 
sa shift ay sumasabay sa aksyong masa ng tinanggal na 
pamunuan, kasama ang mamamayan ng iba't ibang sektor 
na nagrarali sa labas. Ang dumalo sa mga pagkilos ay lumaki 
mula sa ilang daan hanggang mahigit isang libo. Kahit ang 
panggabi ay dumadalo at may tumatagal sa lugar ng pagkilos. 


Nawasak ang pananahimik. Nakaya pang pumasok sa 
loob ng enklabo ang mga aksyong masa mula sa labas, kahit 
pa sinasabi ng mga gwardya na ito ay pribadong pag-aari at 
wala sa ilalim ng batas ng bayan. Mula sa pagpapakilos sa mga 
manggagawa sa loob ng pabrika, hanggang sa paghimok sa 
paglahok ng iba pang mamamayan mula sa komunidad at iba 
pang sektor, sinaklaw ng pagkilos ng unyon ang panawagan 
sa suporta ng iba pang mga manggagawa at mamamayan sa 
buong daigdig. Ang lahat ng ito ay nagdulot ng presyur sa 
kapitalista para pag-isipan ang mga kahilingan ng unyon sa 
negosasyon ng CBA. 


Nagpapatuloy ang Conduction, Inc. sa operasyon nito sa 
Pilipinas dahil malaki pa rin ang kanilang tinutubo. Ngunit 
tulad ng ibang kapitalista, patuloy rin nitong sinisikap na 
buwagin ang unyon upang wala nang pipigil sa ibayong 
pagpiga ng tubo sa mga manggagawa. Sa ngayon, mahigit 
isang libo na lamang ang kasapi ng unyon sa Conduction, 
Inc. at sa term na ito ng CBA ay aabot na sa 2,000 ang mga 
kontraktwal na manggagawa, na babae ang mahigit kalahati. 
Nangyayari din ito sa buong bayan, na hindi aabot sa 1.78 
milyong manggagawang Pilipino ang kasapi ng unyon at 
229,000 lamang ang may CBA.? 


Kayat sa pagharap sa kapitalista, napagtanto ng mga 
kasama sa unyon na kahit ang pinakabatayang pang- 
ekonomyang pakikibaka para sa pagpapataas ng sahod ay 
hindi maiiwasang maging pakikibaka laban sa kaaway sa uri at 
laban sa estadong nagpapatupad ng mga batas para suhayan 
ang mapagsamantalang sistema. At sa ganoong pakikibaka 

ay kailangang makipagtulungan ang unyon sa malawak na 
kilusang pambansa-demokratiko para sa pagpapabagsak ng 
estadong ito. Muling pinatunayan ang matagal nang ipinakita 
ng rebolusyonaryong kilusang manggagawa sa daigdig na “ang 
pang-ekonomyang pakikibaka ay makapagdudulot lamang 
ng pangmatagalang pag-unlad sa kalagayan ng masang 
manggagawa, at paglakas ng kanilang tunay na makauring 
organisasyon, kung ang pakikibakang ito ay wastong isasanib 
sa pampulitikang pakikibaka ng proletaryado": Ang pang- 
ekonomyang pakikibaka ay dapat iniaangat sa pulitika at 
naglilingkod sa kabuuan. 


Sa tatag ng pagkakaisa ng unyon, sa tulong ng iba pang 
pampulitikang organisasyon ng mamamayan, at ng anti- 
imperyalistang kilusang masa sa loob at labas ng bayan, 
natapos ang CBA ng Conduction, Inc. na mas mataas kaysa 
inialok na 3.5% ng management, may taunang dagdag-sahod 
at naibalik ang kalahati ng mga lider unyon na tinanggal, 
samantalang ang hindi naibalik ay tatanggap ng separation 
pay. Mga tagumpay itong hindi ganap ngunit tuntungan ng 
susunod pang mga pagkilos. 


Kung may katanungan pa sa pangangailangang iangat 
sa antas ng pulitika ang pakikibaka ng isang unyon, ang 
karanasan ng Conduction, Inc. ang sagot. At kailangang 
tuluy-tuloy pa ang transpormasyon ng mga tradisyunal na 
unyon tungo sa rebolusyonaryong unyon ng manggagawa. ⁄ 


Mga Tala: 

] V. I. Lenin, A PROTEST BY RUSSIAN SOCIAL- 
DEMOCRATS. 1899. 

$ Binago ang pangalan para maingatan ang seguridad 
3 Marya Salamat, FROM WAGE FREEZE TO WAGE 

CUTS: AQUINO GOVERNMENT PILOTS TWO-TIER WAGE 
SYSTEM, Bulatlat.com, August 10, 2012 

a Lenin: A TACTICAL PLATFORM FOR THE UNITY 
CONGRESS OF THE R.S.D.L.P., March 26, 1906. 

ANG PANGAKO 


NI MARIA CATALONAN 


atlong nilalang silang pinagtagpo ng pangako. Mula sa 

kanayunang kapos ang kabuhayan sa lupa, napadpad 
sila sa Kamaynilaan, sa tinumpok na kabahayan ng mga 
komunidad na nakahilata sa palibot ng mga pagawaan, 
nakasiksik sa mga estero at eskinita, nakakabit sa ilalim 
ng tulay, tabing-ilog at gilid-pader sa likod ng matatayog 
na gusali, nakaupo sa ibabaw ng basura, namumutiktik sa 
tinatawag na informal settlers. 


Si Pidong. Matipuno, makwento, masayahin. Dumating 
siya sa Kamaynilaan mula sa Bulacan noong 1989 sa 
pangarap na makapagtrabaho at makapag-aral. Nauna na 
rito ang kanyang mga magulang at nagtatrabaho na bilang 
tagapagbukud-bukod ng pebbles na pang-landscaping. Kaya 
nakituloy na agad siya sa bahay nila sa Area 42, NIA, isang 
dating maputik na kangkungan na tinambakan at pinatag ng 
mga tao roon para matirahan. Nakapagtrabaho naman agad 

siya bilang tagapagtabas at panggabing security sa patahian ng 
mga damit. Parang matutupad nga ang pangarap. 


Ngunit bago matapos ang taon, ipinagiba ni Mayor Jun 
Simon ang mga bahay sa Area 42 dahil bagay na ang lugar 
para sa komersyo. Hindi na kangkungan. Binigyan sila ng 
Certificate of Award para sa Lupang Pangako, sa Payatas, kaya 
naging relocatee sila. Nagtalaga ng mga trak na hahakot ng 
kanilang ginibang bahay para doon itayong muli. Sa Purok 2 
ng Payatas kung saan siya nagtayo ng bahay malapit sa sapa, 
inabutan niyang may isa nang umuusbong na komunidad ng 
mga relocatee at mga dati nang naroroon. 


Hindi pa basurahan ng Kamaynilaan ang Payatas noon. 
Dahil ito'y malawak na bakanteng lupa na may mga kalsada na 
rin, may nagtatapon ng basura rito na pribado, mga limang trak 
na nagdidiskarga ng basura mula sa mga restoran. Kinukuha ng 
mga tao sa palibot ang plastik, bote at lata, inilalagay sa sako 
ang kaning baboy, at ang natitirang hindi na mapakinabangan 
ay sinusunog. Nakalitaw pa ang dalawang kalsada sa gitna, 
pati ang mga drainage nito. Bagamat may kalayuan din kung 
lalakarin, mula sa kanyang bahay ay natatanaw ni Pidong ang 
mga dyip na dumaraan sa kalsada ng Litex, ang pader ng La 
Mesa Dam, at pader ng subdibisyong Amlac Village. 


Sinarthan ang Smokey Mountain noong 1992 kasabay 
ng pagtigil ng incinerator sa Bacoor at mga tambakan sa San 
Mateo at Carmona. Lumipat sa Lupang Pangako Phase 2 
ang basura ng Kamaynilaan. Sunud-sunod na inihuhulog ng 
mga nagsipilang trak ang basura sa may bukana ng Visayas 
Road sa itaas ng dalisdis, at bente-kwatro oras ang bulldozer 
sa pagtutulak ng basura papunta sa ibaba. At matapos ang 
dalawang taon, ang dating tinatanaw ni Pidong sa ibaba ay 
naging bundok nang tinitingala. Mas mataas pa kaysa sarili 
niyang bahay. Napakalapit na, ilang dangkal na lang mula 
sa sapa. Kung minsan, sinisiksik ng pison ang mga gilid ng 
tambakan, tinatawag na cutting, para hindi kumalat. Pero hindi 
nito napigilan ang patuloy na paglaki at pagtaas ng bundok 

sa 30 ektaryang tambakan. Marami na ang nakapansin na 
walang mga pilote sa gilid ng tambak, at pati mga estudyanteng 
Hapon na bumisita noong 1994 ay nakapagsabing hindi 
aabutin ng dekada at guguho ito. Sa panahon ni Meyor Mel 
Mathay, umabot ng 250 trak ang nagtatambak ng basura 
dalawang beses kada araw. Mga trak itong pag-aari ng anak 
niyang kongresman na si Chuck Mathay sa ilalim ng Ren 
Transport. Bawat trak ay nagbabayad ng P50 sa opisina ng 
meyor at P30 sa mga upisyal ng barangay. Sa laki ng perang 
kinikita, hindi na isinaalang-alang ang mahigit limandaang 
libong mamamayang nasa bingit ng alanganin dulot ng 
umaalingasaw na tambakang ito. 


Kasabay ng pagdami ng basura ang pagdami rin ng 
relocatee mula sa iba't ibang bahagi ng Kamaynilaan. Sa 
dami nila, nagtayo na ng eskwelahan para sa kanilang mga 
anak. Wari ba'y dito rin itinatambak ang mga komunidad na 
masakit sa mata ng isang gubyernong interesado sa kanilang 
lupang tinitirikan. At sa kabila ng ginawa nang higanteng 
basurahan ang lugar, noong 1994 ay isinabatas ang Community 
Mortgage Program na nagtatakdang magbabayad ang mga 
relocatee ng P1,500 sa bawat metro kwadrado ng lupang dati 
ay ipinangakong ibibigay sa kanila. Sumapi si Pidong sa 
isang organisasyong masa na tumututol dito at sumisingil sa 
pangako ng gubyerno. 


Si Titoy. Balingkinitan, o sadyang yayat ang katawan, 
sunog ang balat sa 
maghapong pagkakabilad 
sa araw. Mangangalahig 
ng basura. Scavenger kung 
sa Ingles pa. 


za" Manggagawang- 
bukid sa Nueva Ecija ang 
P ama ni Titoy. Sa kabila 
ia! i ng malalawak na palayan 

= =h doon, kulang ang kita 

dahil mga panginoong maylupa ang may kontrol sa lupa at 
napakababa ng ibinibigay na sahod. Kaya nakipagsapalaran 
siyang magtrabaho bilang piyon sa konstruksyon sa Maynila, 
dala ang buong pamilya. Inalok siyang magtirik ng bahay sa 
tabi ng bahay ng kanyang kapatid sa Payatas. 


Dalawang taong gulang pa lamang si Titoy noon, at lumaki 
siyang natatanaw ang malawak na bakanteng dalisdis sa ibaba 
ng kanilang bahay. Sa kanyang batang mata, nakikita niya ang 
malawak na damuhang pinagpapastulan ng baka bagamat may 
mga kalsada. May manaka-nakang nagtatapon ng basura, at 
isa ang tiyo niya sa mga namumulot ng mapakikinabangan. 
Limang taon pa lamang siya ay tinuruan na siya ng tiyo niya 
sa ganitong gawain, para makatulong sa pamilya. Maya't 
maya'y nawawalan naman ng trabaho ang kanyang magulang, 
at sa kalaunan ay sama-sama na silang nangangalahig. Hindi 
na siya nakapag-eskwela. Pitong taong gulang pa lamang 
nang binuhusan siya ng thinner ng isang mangangalahig at 
sinindihan habang natutulog sa ibabaw ng tambakan, sa pag- 
aakalang siya 'yong batang nagnanakaw ng basurang inipon 
ng iba. Ilang buwan bago siya gumaling sa pagkakasunog na 
ito, bago nakabalik sa pangangalahig. 


Unti-unting dumami ang mga tao nang ilipat sa Payatas ang 
mga ginibang komunidad sa iba't ibang lugar ng Kamaynilaan, 
ngunit dumagsa talaga sila nang ilipat ang tambakan ng 
basura mula sa Smokey Mountain. Nagkaroon ng maraming 
kakumpitensya sina Titoy sa pamumulot ng basura. Dumami 
ang bahay sa palibot, at nang tumagal ay mismong sa ibabaw 
na ng tambakan ang mga kubo. Mga pansamantalang kubo 
muna ang mga ito na pahingahan ng mangangalahig, pero 
sa kalaunan ay naging “pansamantagal” at buu-buong mga 
pamilya na ang nakatira. 


Nagtayo na rin ang maliliit na kapitalista ng mga junk shop 
sa itaas, upang doon na mahugasan ang mga plastik, garbage 
bag, o bote, at doon na rin ibilad. Kung minsan, sadya man 
o hindi, nasusunog ang tambakan. Paglapit ng apoy sa mga 

kubo, itinutumba lang ang mga ito at inihuhulog sa ibaba 
ng bundok, at pagkalampas ay kinukumpuning muli dahil 
mabilis lang naman ang takbo ng apoy. 


Hindi sumama si Titoy sa iba't ibang organisasyong 
umusbong sa komunidad. Magaling, mabilis, siyang 
mangalahig. Hindi naman kailangan ng mga damit pamporma 
sa kanyang trabaho. At dahil wala pa namang sariling pamilya, 
nagkakasya na ang kanyang kita sa sariling gastusin. Ngunit 
mag-iiba ito sa paglalaho ng pangako. 


Si Nelsie. Bilugin ang katawan, may bilbil sa lahat ng 
bahaging bagay mapaglagyan ng bilbil. Kung hindi sa kalyo 
sa kamay at sa sunog na balat ay hindi aakalaing mahirap ang 
kanyang buhay. 


Manggagawang bukid sa Samar ang mga magulang 
ni Nelsie. Tulad ng ibang wala nang mapagtamnan doon, 
nakipagsapalaran siya sa Maynila. Hanggang nakapagtrabaho 
siya bilang katulong sa bahay, kung saan nakilala niya ang 
hardinero ng kapitbahay na naging kabiyak niya. Nang paalisin 
sila sa Area 42 at ilipat sa napakalayong Payatas, napilitan na 
silang tumigil sa trabaho, lalo't may maliit na rin silang anak. 
Nagtrabahong pahinante sa trak ang kanyang asawa, ngunit 
dahil sa layo ng kanilang tirahan, sa napakalaking pamasahe 
ay laging kapos ang kita. 


Napakahirap ng buhay sa Lupang Pangako. Sabagay, 
lupa lang naman ang ipinangako, hindi trabaho. Hindi mga 
serbisyong panlipunan. Kaya walang kuryente at putikan ang 
daan. Kung minsan nga, nagluluto si Nelsie sa loob ng kulambo 
dahil kung hindi ay binabalot agad ng makintab na bangaw 
ang kanin at ulam. At kapag lumalakad palabas, sa kalsadang 
kadalasa'y hanggang binti ang tubig, kailangang magbaon ng 
pampalit sa damit na puno ng putik at masangsang na amoy 
ng basura. 


Pinagtiyagaan ni Nelsie ang ganitong kalagayan. Pero 
hindi nagpakatali sa pangako ang mga taong itinambak dito. 

Ipinaglaban at ipinagtagumpay na makabitan ng kuryente at 
tubig ang lugar. Sa huling bahagi ng dekada 1990, sementado 
na ang kalsada sa Phase 1 hanggang Phase 4. Lumitaw ang 
maliliit na tindahan at talipapa. Kahit may bundok ng basura 
sa tabi, nagmukha nang komunidad na pwedeng mauwian. 
Hanggang nangyari ang Hulyo 10, 2000. 


Gabi pa lamang ay may tumutunog nang parang 
kumukulo sa ilalim at may sumisingaw na manipis na usok sa 
isang mahabang bitak ng bundok. Dahil katatapos pa lang ng 
malakas na ulan, hindi ito pinansin. Naramdaman din ng mga 
nakatira sa ibabaw ng tambakan ang unti-unting pagpihit ng 
kanilang kubo, parang lumilipat ang harapan ng pinto. 


Alas syete ng umaga, habang naghahanda para pumasok sa 
trabaho, narinig ng mga tao ang malakas na putok, sabay tibag 
ng bandang timog-silangan ng bundok. Agad na napuruhan 
ang Purok 5, at malaking bahagi ng Purok 6, Purok 7, Purok 
8, Purok 9 at Purok 10. Nagtakbuhan ang mga tao papalapit 
upang tumulong. Ang iba'y upang umusyoso. Muling pumutok 
at natabunan ng tone-toneladang basura ang mga nagsilapit 
na tao, at sumiklab ang sunog hanggang sa ilang bahay ng 
Phase 2. 


Tsang bahagi ng aan A sa Payatas ARDORE a 

May welga ng transportasyon noon laban sa pagtaas ng 
presyo ng langis. Walang pasok ang mga bata, kaya maraming 
batang natabunan. Mayroon namang ina na nataon lang 
na may binibili sa lugar na pinangyarihan. Mayroon ding 
tumatawid lang sa kalsada papunta sa Bicol Village. Isang 
pamangkin ni Pidong ang sinikap tulungan ng magulang, 
ngunit inabot ng ikalawang guho at tatlo na silang mag- 
anak na natabunan. Sampung piye ng basura ang tumabon 
sa bahay ni Pidong. Wala roon sina Pidong. Kasama niya 
ang anak sa trak na minamaneho. Nabalitaan na lang nila na 
wala na silang bahay. 


Buti na lamang at walang ikatlong pagtibag dahil patuloy 
na tumutulong ang mga tao, patuloy na naghuhukay para 
isalba ang mga mahal sa buhay. Kung saan huling nakita 
ng isang ama ang kanyang anak ay hindi siya lumalayo ng 
paghuhukay, at nakuha niya ito nang buhay matapos ang 
apat na oras. May nasagip matapos ang limang oras, may 
12 oras nang nalibing nang buhay sa ilalim ng semento, ng 
basura, at mga tumbang poste ng kuryente. May nakapasok 
sa dram kaya nabuhay. 


Dalawang daan at walumpu ang namatay at lima ang 
nakuhang buhay. Sa nahukay na bangkay, 80 ang hindi 
nakilala. Kalakhan ng namatay ay hindi mga awardee kundi 
dating mga residente ng Payatas bago pa ito gawing relocation 
site. 


Nabuhay sina Pidong, Nelsie at Titoy, ngunit natabunan 
ng isang bundok ng basura ang mga pangako sa kanila. 
At muling gumawa ang gubyerno ng bagong pangako. Sa 
Montalban. 


Siyam sa labing-isang barangay ng Montalban ang 
itinakdang relocation site, mula San Isidro, San Jose, at Puray, 
hanggang sa dulong barangay ng Macabud na dumudungaw 
na sa Bulacan, malapit sa Tungkong Mangga. Pinaghalu- 
halo rito ang mga dinemolis sa Payatas, sa North Triangle, 
Commonwealth Market, Pihahan, sa tabing-ilog ng Pasig, sa 

Tondo, San Andres at San Roque. Umabot ng mahigit 25,000 
pamilya ang nasa Kasiglahan Village 1 hanggang Village 5 at 
6,000 sa Erap City, maliban pa sa Southville. Sa iniwanan 
nilang lugar itinayo ang magagarang edipisyong walang 
pahiwatig kung ilang pamilya ang nawalan ng kabuhayan. 


Pinangakuan sila ng tulong sa paglilipat, ng bahay at ng 
trabaho, at kahit may pag-aagam-agam man, wala na ring 
magawa dahil hindi na sila makabalik sa mga bahay na winasak 
o sinunog, nakakordon na ang pulis. ‘Yon pala, ang pangakong 
P50 libong tulong ay P20 libo lang, dahil ang natitirang P30 
libo ay para sa limang taong deposito sa bahay. Dinatnan nila 
ang 26 hanggang 29 na metro kwadradong sementadong mga 
bahay na walang takip ang bintana, walang kisame, walang 
pinto. Walang ligtas na maiinom na tubig, walang kuryente, 
walang ospital, walang trabaho. Walang kahit maliliit na 
lupang matatamnan. At nakapatong sa ibabaw ng West Valley 
Fault. 


Pumasok ang Meralco sa Kasiglahan noong 2001. Ngunit 
hindi sila kinakabitan dahil walang pambayad na P3,000 
bawat bahay para sa clearance ng NHA. Tiba-tiba ang San 
Jose Builders sa pagbebenta sa kanila ng kuryente sa mataas 
na presyo. San Jose Builders din ang nagbebenta ng tubig sa 
presyong komersyal, P25 bawat metro kubiko. Pag-aari ito ng 
mga Ochoa, pamilya ng Executive Secretary ni Aquino. 


Putikan pa rin ang mga daan papunta sa mga eskwelahang 
primarya sa bawat sityo, na pinupuno ng 80 hanggang 120 
mag-aaral bawat kwarto. lisang guro ang nagtuturo sa bawat 
batch ng mag-aaral. Mula alas sais hanggang alas diyes ang una, 
alas dyes hanggang alas dos ang kasunod, at alas dos hanggang 
alas sais ng hapon ang ikatlo. 


Pero pakiramdam ni Nelsie, swerte pa rin siya. Hindi 
siya namatay sa Payatas. Kahit paano, nairaraos niya ang 
kanyang pamilya sa paglalabada sa Montalban. Hindi siya 
natulad sa ibang babae riyan na nagbebenta ng katawan sa 
mga mangangalahig kapalit ng basurang ikakalakal. Hindi rin 

niya naranasan ang dinaraanan ng ibang kapitbahay na kahit 
Janitor Fish sa ilog ng Montalban ay kinakain, o nabubulok 
na iladong manok galing sa basurahan na pinagpag at 
niluto. Mayroon ding ilang napilitang ibenta ang kanilang 
kidney sa ospital ng FEU. Katulad niya ang karamihan na 
nagtitiyaga sa P50 bawat araw bilang yaya o labandera. Ang 
iba niyang kapitbahay ay naglalako ng fishball, nagbebenta 
ng búlok, nagpapadyak, nagbabakal-bote, o nagtatrabaho sa 
konstruksyon sa mga subdibisyon nina Manny Villar o ng San 
Jose Builders. Marami ang nabubuhay sa five-six, nakapagtatayo 
ng sari-sari store na sa loob ng 45 araw ay nagiging “sara-sara” 
store dahil hindi na makapagbayad ng utang. 


Kaya naman naglipana ang mga magnanakaw at talamak 
ang bentahan ng droga. Hindi iilan ang natatagpuang bangkay 
at wala nang ginagawang imbestigasyon kung anong nangyari. 
Mula Disyembre 2013 hanggang Marso 2014 ay 41 na ang 
pinatay, tatlo rito ang kasapi ng progresibong organisasyon. 


Marami sa mga relocatee ang nagbenta ng kanilang yunit 
at nagbalik sa pinanggalingan para mapalapit sa trabaho. 
Sa mahigit 500 pamilyang nagmula sa Payatas, humigit- 
kumulang 300 lamang ang nanatili sa Montalban. 


Nanatili, nagsikap at nanahimik si Nelsie noon. Pero nang 
malaman niyang lampas kalahati ng kanyang kahig-tukang 
kita ang sinisingil ng gubyerno sa bahay na dating pangako sa 
kanila, ay hinanap niya ang militanteng organisasyong masa 
na tumututol dito. Naugnayan niya ang organisasyon ng mga 
biktima ng Payatas. 


Nang itinigil ang pagtatambak sa Payatas noong 2002 
ay binuksan ang limang ektaryang tambakan ng basura sa 
Lukutang Munti sa kabundukan ng Montalban. Nagpagawa 
ng kalsadang daraanan ng mga trak. Bago pa man maging 
tambakan, pinahukay ng kapitalistang meyor ang bato para 
sa kanyang negosyong quarry. Ang mga magsasakang nawalan 
ng lupa ay naging scavenger. 

Noong 2007, ipinalipat naman ni Gob. Ynares ang 
basurahan sa Lukutang Malaki, sa 19 na ektaryang tambakan 
kung saan ipinahakot din muna ang bato para sa kanya 
ring quarry bago tambakan ng basura. Nag-agawan ang 
LGU at MMDA, ang gubernador at meyor, bago nakuha 
ng International Swims ang kontrata para pamahalaan ang 
itinatambak na 3,500 toneladang basura kada araw. Muli, 
nawalan ng lupa ang mga magsasaka at naging scavenger. Itinayo 
ang Montalban Material Recovery Facility para diumano 
lumikha ng isang milyong trabaho. 


Ngunit ipinagagamit lang ang gusali ng MRF kung 
maganda ang laman ng basura, at kumukuha lang ang Swims 
ng isang libong kontraktwal na empleyado habang may 
pinagpipiliang basura. Sa karaniwang araw, pitong libong 
scavenger ang direktang nangangalahig sa ibabaw ng tambakan, 
at nagbabayad pa sa Swims para lamang makaakyat doon. 


Sa paglobo ng bilang ng mga mangangalahig, na dalawang 
katlo ang nagmula sa relokasyon, lumitaw rin ang iba't 
ibang andana ng gawain sa palibot ng basura. Mas mataas sa 
scavenger ang maliliit na namumuhunang namimili ng kalakal 
at nagbebenta ng bulok. Mas mataas naman sa kanila ang mga 
junker, na karaniwan ay taga-ibang lugar at nakabili na ng end- 
unit sa relokasyon para gawing junk shop. Sa pinakamataas ay 
nariyan ang management ng MRF. 


Lumipat si Titoy sa Montalban dahil hindi na maka- 
pangalahig sa Payatas. May nagtatapon pa rin ng basura roon 
pero kakaunti na, at bago pa man makarating sa tambakan ay 
napagpilian na ng ilang andanang junker sa gilid ng kalsada. 
Napilitan siyang pumasok sa isa sa mga grupong binuo ng mga 
junker sa Montalban dahil hindi pinapapasok sa tambakan ang 
indibidwal. Kailangan niyang kumuha ng ID sa management 
na ibinibigay lang kung kailan gustong mag-isyu, at iba pa 
sa ID ng barangay. Napakahigpit dito, pabagu-bago ang 
patakaran, at ang hindi makapagpakita ng ID oras na sitahin 
ay hinahabol at ginugulpi ng mga gwardya. Hinihingian din ng 


UÉ verano 2015 


butaw na P10 bawat Lunes 
ang scavenger para makaakyat 
sa tambakan. 


Walang kapangyarihan 
ang mga grupong mag-usisa 
kung saan napupunta ang 
butaw, na sa pitong libong 
mangangalahig ay umaabot 
ng P280,000 bawat buwan. 
Pondo raw ito para sa mga 
namamatay, na hindi naman 
nangyayari buwan-buwan. 


Totoo ngang hindi buwan-buwan, pero isang katunayan 
ng buhay ang kamatayan sa tambakan. Nang unang may 
naguhuan, isang araw na walang pinapasok, binuldoser ang 
lugar, at tinambakan ng lupa. Sumunod naman, pitong 
mangangalahig ang naguhuan, ni hindi man lang napansin 
dahil abala ang lahat sa panonood sa laban nina Pacquiao at 
Marquez. 


Ngunit hindi na naitago ito nang maguhuan ang apat na 
mangangalahig noong Abril 19, 2013, dahil nagreklamo ang 
mga kamag-anak, at dahil may militanteng organisasyon nang 
itinayo ang mga mangangalahig. Dalawa sa naguhuan ang 
taga-Montalban, dalawa ang taga-San Mateo. Inutusan sila 
ng Swims International na kalkalin ang basura sa kalakasan 
ng ulan para mabuksan ang isang kanal. Nang gumuho ang 
basura, walang pinalapit na mga kamag-anak at kaibigan para 
tumulong sa pagsagip sa kanila. Dalawa't kalahating bangkay 
ang nahukay kinabukasan dahil naputol ng backhoe ang isa 
at hindi na nakuha ang isa pa, ang kaibigan ni Titoy na si 
Timboy. 


Sampung araw na pinigilan ng Swims ang pag-akyat 


sa tambakan. Matindi ang gutom ng mga mangangalahig. 
Namroblema rin ang mga junker dahil sa kanila umuutang 


ang mga scavenger. 

Sumapi si Titoy sa militanteng organisasyon ng mga 
mangangalahig. Kaalyansa ng organisasyong ito ang iba pang 
mga grupo, pati mga junker at mga organisasyon sa komunidad. 
Pinamunuan nito ang mga pulong masa ng mga nawalan 
ng trabaho at negosasyon sa LGU at sa mga junker. Abril 
30, 2013, ala una ng tanghali, binarikadahan ng sanlibong 
mangangalahig ang kalsada papasok sa tambakan. 


“Pag hindi ninyo kami pinaakyat bukas, pababahuin 
namin ang buong Maynila.” 


Kinabukasan ay pinaakyat sila sa tambakan. Kinilala rin 
ng Swims ang militanteng organisasyon nina Titoy bilang pang- 
apat na organisasyong pinapayagang pumasok sa tambakan. 
Ngunit naghigpit ang management. Pwede na lang mangalahig 
mula alas sais ng umaga hanggang alas sais ng gabi, di tulad ng 
dati na tatlong shift ang pinagpapalit-palitan ng mga samahan. 
Nagpatuloy ang pana-panahong pagguho at natatabunan na 
mga mangangalahig, tulad ng nangyari noong Setyembre at 
Nobyembre 2013. 


Bandang Pebrero 2014, may aatrasan na naman 
ng bulldozer, ang isa putol ang paa, ang isa patay. Ayon sa 
management, matigas daw ang ulo, hindi naman empleyado 
doon kaya hindi alam ang kalakaran. At may natabunan pang 
muli noong Abril. 


Nitong huli, maliban pa sa ID at P10 ay kailangan ng stub 
na gate pass para makapasok. Kung hindi makikinig sa “aral” ng 
Iglesia ni Kristo tuwing Sabado, walang akyat ng isang linggo, 
dahil ibinibigay ang stub pagkatapos ng “aral”. 


Patuloy na ipinaglalaban ng organisasyong sinamahan ni 
Titoy na dapat ibalik ang tatlong shift, mapunta ang butaw sa 
mga samahan sa halip na hawakan ng management, tigilan na 
ang panggigipit sa ID at ang pandarahas ng mga security guard. 
Sa harap ng tagumpay, at sa marami pang dapat ipaglaban, 
sumigasig ang kanyang pagkilos hanggang makadalo siya sa 
mga pag-aaral ng mga kasamang nasa kilusang lihim at tuluyan 

na siyang mapasapi sa organisasyon ng Partido sa lugar. 


Ipinagpatuloy din ni Pidong ang pagkilos sa mili- 
tanteng organisasyong dati na niyang sinamahan sa Payatas. 
Ipinanalo ng mga biktima ng Payatas ang limang taong 
moratoryum sa amortisasyon sa NHA. Gayunman, hindi pa 
rin pinananagutan ng gubyerno ang krimen ng pagtatambak 
ng gabundok na basura sa tabi ng napakakapal na kabahayan. 


Muling nangyari ang kriminal na kapabayaan o ang 
sukdulang katangahan ng gubyerno nang gawin nitong 
relocation site ang pinagsasalubungan ng Ilog Puray at Ilog 
Montalban. Mga ilog itong kahit tag-init ay di kailanman 
luminaw dahil sa tuluy-tuloy na paggiling ng mga crusher 
ng quarry sa ilaya. Taun-taon, walang pumipigil sa bwelo ng 
tubig mula sa mga tinibag na bundok at ang mismong mga 
kalsada ay nagmimistulang ilog at sapa. Nang magreklamo 
sila sa lokal na gubyerno na kailangang idraga ang ilog para 
mabawasan ang baha, itinuro sila sa nasyunal. Bawat reklamo 
ay pinagpapasa-pasahan ng iba't ibang ahensya ng gubyerno 
kaya nalibot nila lahat mula sa LGU, sa NHA, hanggang sa 
Housing and Urban Development (Council. Bilang tugon, 
nagdagdag pa ng mga bahay ang NHA sa mismong pampang 
ng ilog, kayat mahigit sanlibong bahay ang lumubog hanggang 
bubong sa panahon ng Habagat noong 2012. 


Kahit magkakaiba ang pinanggalingan, organisadong 
kumilos ang mga binaha at lumipat sa mga kabahayan sa 
mataas na bahagi ng Kasiglahan na ipinatayo ng NHA 
mula sa pondo ng DAP at inirereserba raw sa mga relocatee 
na mula sa lupang sinamsam ng mga Ayala. Matagumpay 
nilang ipinaglaban ang pagpapakabit ng kuryente sa ilang 
purok. Sa nabuong alyansa, dinala ang kahingiang i-award sa 
mga relocatee ang mga bahay, o kung hindi man ay magtakda 
ng tiyak na upa at huwag nang dumaan sa napakasikot na 
proseso ng pagiging “rentier”. 


Nagsusuportahan ngayon ang iba't ibang organisasyon 

sa kani-kanilang laban-- 
ang hustisyang hinahabol 
ng Payatas, ang nawawalang 
pondo para sa mga tinanggal 
sa road-widening ng San 
Andres, ang ipinangakong 
kuryente at tubig sa mga 
nagmula sa sinunog na 
kabahayan sa Tondo, ang 
napakong pangako ng multi- 
purpose para sa mga pinaalis sa 
Piñahan. 


Inugnayan din nila 
at inorganisa ang mga 
katutubong Dumagat na 
labindalawang beses nang inilipat ni Meyor ang tirahan, at 
pinaaalis sa kanilang lugar tuwing may bagong proyekto. 


At dumarami pa ang relocatee. Ang mga natirang hindi 
naguhuan sa Payatas ay dinedemolis pa rin para palawakin 
pang muli ang basurahan. May lupa para sa basura, wala para 
sa tao. Gigibain din ang mga bahay para sa road-widening sa 
itaas ng tambakan, dahil aayusin para sa proyektong biofuel ng 
PNOC. At sa bawat panggigipit na ginagawa ng mga naghahari, 
nagiging buhay na aral sa masang itinuring ng gubyerno na 
basura kung ano ang tunay na katangian ng mga pangako nito. 


Nagsama-sama sina Pidong, Titoy at Nelsie sa organisasyon 
ng mamamayang nakikibaka para sa mga karapatan sa relocation 
site ng Montalban. Kasama ang kapwa relocatees, ipinaglalaban 
nila ang katiyakan sa pamumuhay at pamamahay na siyang 
problema ng malawak na masang tinaguriang informal sector. 
Sila ang mga karpintero, piyon, latero, kargador, kaminero, 
alila, yaya, kusinera, labandera, hardinero, agwador, drayber 
sa padyak, traysikel, trak, konduktor, barker, tindera't tindero 
sa palengke, maglalako, weyter at weytres, asistant sa talyer, 
mangingisda, basurero, mangangalahig, mangangalakal—ang 

milyun-milyong di-kinikilala na nagpapagulong sa pang-araw- 
araw na buhay ng kalunsuran kapalit ng kakaunting kita para 
patuloy na makapaghanapbuhay ang iba. 


Sa kanilang mahalagang ambag sa lipunan, ang ganti ng 
iba't ibang rehimen hanggang kay BS Aquino Ill ay patuloy 
silang inililipat-lipat tuwing may magkainteres sa lupang 
kanilang tinitirikan. Kwarenta porsyento ng mamamayan 
sa Kamaynilaan ngayon ang nakatira sa mga komunidad 
ng maralitang lunsod at nagtitiis sa kawalang-katiyakan ng 
pananahanan. Nasa batas mismo na ang lokal na gubyerno 
ay tutukoy ng lugar na pauunlarin para sa komersyo at 
industriya nang walang konsultasyon sa mga naninirahang 
maralita doon. Centris na ang nakatayo sa dating Area 42 
ng NIA. Trinoma ang sa North Triangle, at parking lot ng 
Bangko Sentral ang sinunog na komunidad sa Pihahan. Nasa 
dinemolis na komunidad ng Dabu-dabu Reclamation ang 
marangyang SM-MOA. Muling ililipat sa Maragondon ang 
mga ipinatapon sa General Trias at sa Carmona upang maitayo 
roon ang isang special economic zone para sa mga dayuhang 
kapitalista. Sa San Roque, pinaaalis ang mamamayan para 
gamitin ng Ayala Land ang lupa. At sa San Isidro, sa may 
bakod ng La Mesa Dam, ay mahahagip ng itatayong MRT 7 
ang relocation site ng Montalban, at nanganganib silang ilipat 
muli. Ngayon pa lang, tumataas na ang presyo ng lupa at 
marami na ang nagpaplanong magnegosyo roon. 


Sa tuwirang pakikihamok sa mga nang-aapi, napagtanto 
nilang tatlo, at ng maraming katulad nila, na makakamit 
lang nila ang tunay na katiyakan sa pamamahay at trabaho 
kung ibabagsak ang gubyerno ng mga naghahari at itatayo 
ang gubyernong tunay na maglilingkod sa mamamayan. Kaya 
sa malawak na relocation area, binubuo ang mga sangay ng 
Partido sa iba't ibang purok. 


Sa kabila ng pagsasadlak sa kanila sa pinakaaba at 
kapit-sa-patalim na buhay, binibigyang pansin nila ang mga 
problema ng kanilang komunidad. Sa harap ng gubyernong 

lansakan ang pagkamanhid sa kalagayan ng mamamayan na 
matapos silang pakinabangan sa paglilinis at pagpapaunlad ay 
inaagaw ang lupang kanilang pinagsikapan at inihahandog sa 
mga negosyante at dayuhan, naipagpapatuloy nila ang mga 
pag-aaral at paglahok sa mga pangmasang pagkilos sa mga 
isyung lokal at pambayan. Kabilang na sila sa mga kasapi 
ng kilusang lihim na tumutulong sa armadong pakikibaka sa 
kanayunan. Kahit pinagsisikapan silang lituhin, bulabugin, at 
takutin ng dilawang diktadura, kabahagi sila ng mamamayan 
na nag-oorganisa, kumikilala at tumitindig para sa kanilang 
karapatan. Kabilang sila sa malawak na masang magbabasura 
sa isang gubyernong ang tingin sa kanila ay basura. 


Ngayo'y binubuklod sila ng isang pangako. Ang pangako 
nila sa kanilang sarili, sa kanilang pamilya, at sa sambayanan, 
na ipagpatuloy ang rebolusyonaryong pagkilos upang makamit 
ang demokrasya, pambansang kalayaan at masaganang 
pamumuhay para sa lahat. Z 


bulok - mga bagay na pinulot sa basurahan na pakikinabangan pa, 
nililinis, inaayos at ibinebenta 

end-unit - ang bahay sa kanto o dulo ng magkakadikit na pabahay 
sa relokasyon, mas malaki kaysa karaniwang mga bahay sa gitna. 

NHA - National Housing Authority, ang ahensya ng gubyerno na 
may responsibilidad sa pagsasaayos ng pabahay 

DAP -Disbursement Acceleration Program, ang maanomalyang pondo 
ng gubyernong hawak ng presidente at ginagamit sa pork barrel 

rentier - ang tawag ng NHA sa mga relocatee na pinayagan nang 
maging regular na taga-arkila ng bahay. Sa patakaran ng NHA, 
ang relocatee ay kailangan munang obserbahan sa loob ng isang 
taon, at kung kumikita na siya ng hindi bababa sa anim na libo 
bawat buwan ay saka lamang siya magiging regular na rentier. 
Tatlumpung taon siyang magbabayad sa interes na anim hanggang 
siyam naporsyento,at pagkatapos nito'y magpapanibagong kontrata 
kung maaari pa siyang patuloy na manirahan sa bahay o ipauupa 
na sa iba. 

PANLILINLANG NI PENOY ANG 
“DAANG MATUWID” 


NI MAYANG ANDRES 
mula sa Bangkaw, Disyembre 2014 


Tagapagsalaysay: 

Magandang araw, magandang araw, mga kasama, 
Naririto tayo ngayon sa larangan ng katotohanan 
Layunin nating suriin at hatulan, 

Ang pagganap ni Aquino sa kanyang pamahalaan. 


Matatapos na ang kanyang panunungkulan 
at nalalapit na ang eleksyon 

Tandaan natin ang kanyang pangako at sinabing, 
“Kayo ang Boss ko! 

Sa “Daang Matuwid" sabi niya, “kaunlaran siguradong makakamit!” 
Sa maglilimang taon, ano na ang nangyari sa “Daang Matuwid”? 
Kamusta na kaya ang masang Pilipino, na sabi niya'y kanyang amo? 


Ay, palakpak, palakpak na tayong lahat, 
At itong debate ay ating simulan! 


Penoy: 

Ahem, magandang araw, magandang araw mga boss ko! 
Nakikita ninyo itong suot kong polo-shirt na yellow? 
Kulay ng “Demokrasya” ang tunay nitong simbolo, 
Handog ng aking mga magulang sa masang Pilipino! 


Masang Pilipino: 

Ha? Demokrasya para kanino ang iyong tinuran? 
Demokrasya ba ang pagyurak sa pantaong karapatan? 
May kapayapaan ba sa militarisasyon sa kanayunan? 
May hustisya ba sa patuloy na pandurukot at pagpatay 
Sa lehitimong nagpoprotesta at sumusuway? 


Penoy: 
(Ahem, ahem) Huwag mag-alala, mga boss kong mahal! 
4P's ang kalutasan sa inyong pagkaligalig at kahirapan. 


Magbubukid 1: (pahihintuin si Penoy) 

Sandali lang! Nalilito kami at sa iyo'y nagtataka. 

Pabor sa dayuhang kapitalista ang iyong programa, 

Matuwid ba ang daan, kung kaming mga magsasaka 

Ay nananatiling walang lupa, mababa ang sahod, maliit ang kita 
At halos walang ipakain sa aming pamilya? 


Penoy: 
Ahem, ahem (nag-iisip at nagkamot ng bumbunan) 


Magbubukid 2: 
Patakarang importasyon ay patuloy mong ipinapataw, 
Tuluy-tuloy ang pag-aangkat ng bigas sa Vietnam, 

Pati na bawang, gulay at iba pang mga produkto, 
Pinabayaan mo ang agrikultura at ang magbubukid na Pilipino! 


Penoy: 

Ngunit iyan ay sa GATT-WTO napagkasunduan, 
Obligado tayong sumunod sa landas ng kaunlaran! 
Tiwala ako sa payo ng US-IMF-World Bank 

Pag-ikot ng mundo'y sila ang may kapasyahan. 


Magbubukid 3: 

Pag-unlad? Ganyan talaga mag-isip ang tutang katulad mo! 
Sabihin pa, pag-unlad ng dayuhang plantasyon at minahan 

At produktong pang-eksport na kanilang kailangan! 

Katumbas ang pambubusabos sa masang pinagsasamantalahan! 


Kabataang Lumad: 

Talagang walang adyenda si Aquino sa aming mga demanda! 
Tulad ng dating mga rehimen, kaming Lumad inabandona 
Lupang ninuno inihandog sa mga imperyalistang dayuhan 
Ginawang plantasyon ng saging at malalaking minahan. 


Penoy: 

Ahem, ahem ahem (sinasal ng ubo). 

Bigyan pa ako ng chance' na ipagpatuloy ang administrasyon 
Charter Change itutulak para kahirapan maibsan 

Lahat ng suliranin ninyo'y bibigyan ko ng kalutasan! 


Manggagawa 1: 

Ano ka? Ekstensyon ng iyong termino? Manigas ka! 
Ang bilyun-bilyong kinurakot sa DAP at Pork Barrel, 
Pera 'yan ng masa na inyong ibinulsa! 

Ilihis man at pagtakpan ay amin pa ring nakikita! 


Manggagawa 2: 

Ipinagkait mo ang aming mga kahilingan! 

Ilang dekada nang sahod nami'y mababa! 

Pero ang presyo ng bilihin ay halos hanggang langit na. 


PEBRERO 2015 was 


62 


Ngayong taon, Zero Strike ay nilayon mo pa, 
Walang tigil ang pangungulata sa aming manggagawa! 


Penoy: 

Sandali lang, sandali lang. Sobrang hot kayo, ano ba yan! 
Ang K+12 di ba mabuti ito at kailangan? 

Standard ito ng mga eskwelahan sa iba't ibang bayan, 
Kinabukasan itong maningning ng Pilipinong kabataan! 


Guro: 

K+12 na programa sa edukasyon ay hindi kalutasan. 

Kurikulum binago, iniangkop sa pangangailangan ng dayuhan 
Pagmamahal sa baya'y inalis, kulturang kolonyal ang pinangibabaw 
Kailangan nami'y oportunidad sa trabaho sa sariling bayan 

At hindi ang mag-abroad at pamilya'y iwanan! 


Penoy: 
Ok lang 'yan, mga bagong bayani ng ating panahon, 
Ang buwis ninyo'y malaking tulong sa administrasyon! 


Kabataang Estudyante: 

Mga kurakot sa buwis at pondo ng mamamayan! 
Anong kalokohan sa iyong pamahalaan? 

Budget Cut sa mga unibersidad at paaralan? 
Kongkretong nagkait sa mahihirap na kabataan! 


Ina na Maralitang Lunsod: 

Hustisya, hindi limos ang aming kailangan 
Panlipunang serbisyo para sa disenteng pamumuhay 
Sinusunog ang aming bahay, dinidemolis, at itinataboy 
Kaming maralita ng lunsod ay wala nang masulingan 


Batang lalaking biktima ng Superbagyong Pablo: 

Ang ipinagyayabang mong pabahay na parang bahay ng kalapati? 
Yung mga inaamag na relief? Nasira ang aming tiyan! 

Inyong pinagmamayabang na trabaho'y di namin maramdaman 
Muling pagbangon at tunay na kaunlaran ang aming kailangan! 

Penoy: (nagalit!) 

Ganyan talaga kayong mahihirap — hindi na makuntento! 
Kahit pagsang-ayon ko sa EDCA hindi ninyo aprubado, 
Kabutihan ng bayan, gamit pandigma'y gawing moderno! 
Pinaunlad ang AFP para pahusayin ang pagsiil sa inyo (ay mali!) 


Estudyanteng Babae: 

EDCA? Modernisasyon ng AFP? Pagtatayo ng base? 

Bagong mukha ng agresyon---di mo ba mabalanse? 

Gawing pansalag ang Pilipinas, lunsaran sa pakikidigma 
Bahagi ito ng pagpapalawak ng kapangyarihang imperyalista 


Penoy: 

Di ba ninyo ako babatiin sa kapayapaan sa Bangsamoro? 

Di ba kayo bilib sa patakaran at programa na aking dinisenyo? 
Tinahak ko'y Daang Matuwid, kinulong ang mga pulitikong tarantado 
(Syempre para matatalik kong kaibigan ang malagay sa pwesto) 
Kung hindi kayo tatahimik, pati bibig ninyo'y ipasesemento ko! 

(Pinaligiran na siya ng Masang Pilipino) 


Taong Simbahan: (matapang!) 

Huwag mo na kaming takutin! Sinungaling ka! 

Magbitiw ka na sa pwesto, bumaba ka na! 

Hindi na matiis ng mamamayan, demonyo mong pamamahala! 


Mga Masang nasa Paligid: (sabay-sabay na magsasalita) 
Kayong mga mapagsamantala at mga manlulupig, 
Kayo ang nagtuturo sa amin na magrebolusyon! 


Batang Lalaki: 

Walang patutunguhan at mapagpipilian ang sambayanan! 
Ang buhay ng masa palaging nasa bingit ng kamatayan, 
Kaya landas ng rebolusyon ang siyang tumpak at kailangan, 
Kaysa mabuhay kami na walang paninindigan! 


Kabataang Lalaki at Babae ayon sa Piniling Kasarian: 

Kung patuloy mong ipagtatanggol ang mga napakayayaman, 
Kaming mahihirap ay sasapi sa Bagong Hukbong Bayan! 
Aming buhay ay iaalay sa paglilingkod sa sambayanan! 

At paglulunsad ng Demokratikong Rebolusyon ng Bayan! 


Tagapagsalaysay: 

O nakita, 'kita n'yo ang tiyak na patutunguhan ni Aquino? 

Sa debate na ating nasaksihan, 

Kurap ang gubyerno, sa dayuhan sunud-sunuran, 
Pagpapakatuta, korapsyon, human rights violations, 
Kapalpakan sa paglutas ng problemang dulot ng kalamidad, 
Kriminal na kapabayaan sa pag-aasikaso sa mga biktima 
Grabeng pambubusabos! Grabeng pahirap sa mamamayan! 
Walang pakundangang pagmimina, logging, pangangamkam 
At iba pang anyo ng paninira sa kalikasan! 

Nakalatag ang mga batayan: 

PATALSIKIN si Penoy, 

PATALSIKIN si Penoy! 

Isulong ang digmang bayan! 

HACIENDA 


KOLEKTIBONG LIKHA NG MGA TAGA-HACIENDA 

maaaring basahin o bigkasin para sa dulang iglap, sayaw, mime, audio- 
visual, tableau, pagpipinta ng mural, o kumbinasyon ng lahat ng pormang 
ito ng pagtatanghal. Maliban sa dalawang Tagapagsalaysay, maaaring 
magbagu-bago ang mga babasa o bibigkas batay sa bilang ng aktibistang 
magtatanghal. 


TAGAPAGSALAYSAY 1: 


Ito'y isang kasaysayang isinulat sa dugo at pawis 
Kasaysayan ng panlilinlang at panlulupig 
Kasaysayan ng pandarahas ng mga sakim at ganid 
Kasaysayan ng pagkakaisa at paghihimagsik 


TAGAPAGSALAYSAY 2: 

Nagsimula ito bilang pinakamalawak na asyendang tubuhan 
sa buong Asya, sumasaklaw ng mahigit anim at kalahating 
libong ektarya sa Tarlac City, Concepcion, at La Paz. 

MATANDANG MAGBUBUKID 1: 

Dito nagtanim at nabuhay ang aking mga magulang, sa lupang 
sinakop ng korporasyong Espanyol na tinawag na 
TABACALERA. Nang ipagbili ng TABACALERA ang Central 
Azucarera de Tarlac, kasabay na kondisyon nito ang pagbili 
rin sa Hacienda Luisita. At gusto ng Espanyol ay dolyar 
ang ibayad sa kanila. Nagkainteres bumili 'yong tatay ni 
Cory Aquino, si Jose Cojuangco, 'yong senior. 'Yong lolo ng 
presidente ngayon. 


MATANDANG MAGBUBUKID 2: 
Mayo 31, 1958 pa iyon nang bilhin ni Don Jose ang asyenda. 
At Hunyo 25 naman ang asukarera. Pero para magawa 'yon, 
tinulungan siya ng gubyerno. 


MATANDANG MAGBUBUKID 1: 
Ng gubyerno! 


MATANDANG MAGBUBUKID 2: 

Malaki siyang tao, syempre, si Presidente Magsaysay ang 
ninong sa kasal ng anak niyang si Cory, sila-sila rin naman 
'yan. Maraming papeles at resolusyon ang hinabi para 
matulungan siya. 


TAGAPAGSALAYSAY 2: 

Tiniyak ni Magsaysay ang bilihan sa pamamagitan ng inaanak 
niyang si Ninoy Aquino. Ginarantiyahan ng Bangko Sentral 
ang utang na dolyar ni Cojuangco sa isang bangko sa US. 
ldineposito ng Bangko Sentral ang bahagi ng reserbang 
dolyar ng Pilipinas sa bangkong iyon. Sa loob ng sampung 
taon, iniremit ng Bangko Sentral ang mahigit dalawang 
milyong dolyar (US52128,480) sa Manufacturers’ Trust 
Company sa New York hanggang mabayaran ang Espanyol. 
Pinautang din ng GSIS si Cojuangco ng pitong milyong piso 
at tinawag na Tarlac Development Corporation (TADECO) 

ang korporasyong nagmamay-ari na ngayon sa dating 
TABACALERA. Si Ninoy Aquino ang unang administrador 
nito. Bahagi ng pagpapautang ang kondisyong hahati-hatiin 
ang lupa sa maliliit na magbubukid sa asyenda sa loob ng 
sampung taon ayon sa patakaran ng gubyerno sa paglutas sa 
problema ng nag-aalsang magbubukid. 


MATANDANG MAGBUBUKID 1: 

Kasama pala kami sa pinag-usapan. Pero hindi ito ipinaalam 
sa amin noon. Lumang amo, bagong amo, patuloy kaming 
piniga sa pagtatanim ng tubo para mapunuan daw ang sugar 
quota ng biniling asukarera. 


MATANDANG MAGBUBUKID 2: 

Kasi noong panahong 'yon, nagkakandarapa ang gubyerno sa 
pagsawata sa naglalagablab na pagkilos ng mga magbubukid 
sa Gitnang Luzon. Kaya kailangan nilang gumawa ng dagliang 
hakbang. Marami nga sa kamag-anak namin ang ipinatapon ni 
Magsaysay sa Isabela. Ipinagpatuloy pa nina Presidente Garcia 
ang patakarang iyon sa pagpapadala ng mga magbubukid 
sa Mindanao. Pero kwidaw, huwag kang magpalinlang. 
Ang sinasabing asyendang hahati-hatiin ay hindi libreng 
ipapamahagi. Babayaran ito ng mga magbubukid! 


TAGAPAGSALAYSAY 2: 

Mula Marso 2, 1967 hanggang Mayo 1978, ilang beses na 
sinita ng iba't ibang ahensya ng gubyerno ang korporasyong 
Cojuangco kung ipinatupad na ba ang paghahati-hati ng lupa. 
Pero Hunyo 1978 ay sumagot na ang nanay ni Cory, si Doha 
Demetria Cojuangco, Bise Presidente ng TADECO, na hindi 
ito maaaring ipatupad. 


KORO: 
Bakit? 

TAGAPAGSALAYSAY 1: 

Nagbangayan ang mga kinatawan ng uring naghahari 
At ipinagkunwaring pagsusulong sa interes ng api 
Hanggang sa pulitika dinala ang pagtutunggali 

Agawan sa yama't kapangyarihan ang tunay na nangyari 


TAGAPAGSALAYSAY 2: 

Kayat ang mga kondisyong ito'y nabalaho, sinalamangka ng 
makapangyarihang Cojuangco. Hindi raw maaaring ipatupad 
ang mga resolusyon ng Bangko Sentral at GSIS dahil walang 
kasama sa asyenda, labas ito sa saklaw ng reporma sa lupa ni 
Marcos, at walang pang-agraryong ligalig sa loob ng asyenda. 


MATANDANG MAGBUBUKID 1: 

Unti-unti naming nahalata ang ginagawang pandaraya. 
Napagtanto naming makakamit ang pagbabago hindi sa batas 
kundi sa lakas ng mamamayan. Binuo namin ang mga lihim na 
organisasyong magbubukid para palakasin ang aming hanay. 
Ngunit napakakumplikado, masikot ang mga pangyayari. 
Inipit ni Marcos si Ninoy, tumulong naman si Ninoy sa mga 
kasamang pumupunta sa amin. Hindi ba't magkakaroon din 
ng kaunting luwag ang aming pagtingin? 


TAGAPAGSALAYSAY 2: 

Kinasuhan ni Marcos ang TADECO noong 1980. Hinatulan 
ng hukuman ng Maynila ang TADECO noong Disyembre 
1985 na ipasa na sa agraryan ang lupa. Hindi ito nangyari. 
Natabunan ang bangayan ng mas malalaking pangyayari sa 
pagbagsak ng rehimeng US-Marcos sa EDSA. 


CORY AQUINO SA KAMPANYA SA MAKATI: 

“We are determined to implement a genuine land reform program.. 
. to enable [beneficiaries] to become self-reliant and prosperous 
farmers.” 

MATANDANG MAGBUBUKID 1: 

Ipinangako ni Cory nang tumakbo siyang presidente na 
ipamimigay sa amin ang lupa ng asyenda. Tuwang-tuwa kami 
at sumama pa kami sa hinahakot niyang nagkakampanya 
sa Maynila. Sino ba naman ang hindi maniniwala? Kasama 
namin siyang lumaban sa kasuklam-suklam na diktadurang 
Marcos. Pinatay pa ng diktadura ang kanyang asawa. 


CORY AQUINO SA KAMPANYA SA DAVAO: 

“Land-to-the-tiller must become a reality, instead of an empty 
slogan... You will probably ask me: Will I also apply it to my family's 
Hacienda Luisita? My answer is yes." 


MATANDANG MAGBUBUKID 2: 

Ngunit nang si Cory na ang presidente, pinatigil na syempre 
ang kaso. Nakontrol nga ng Cojuangco ang lupa noong 
panahong kinokontra sila ng mga Marcos, ngayon pa kayang 
sila ang nasa poder? 


KORO: 
Kayang-kaya! 


TAGAPAGSALAYSAY 2: 

Nilusutan ni Cory Aquino ang kaso sa Regional Trial Court 
ng Maynila sa pamamagitan ng Stock Distribution Option 
sa payong ng kanyang CARP. Noong Agosto 1988, itinayo 
ang Hacienda Luisita Incorporated, o HLI, korporasyon 
daw na namamahala sa mga lupang komersyal, residensyal 
at industriyal. Kulang sa limang libong ektarya na lamang 
ang inirehistrong sakahan, at hindi na ito sakop ng sariling 
programa ni Cory sa reporma sa lupa dahil ilalagay na sa SDO. 
Halos isang taon matapos nito, noong Mayo, 1989, saka lang 
pinapirma ang magbubukid sa isang MOA na pumapayag 
na sila na maging kasosyo ng TADECO. Sa halip na lupa, 
tatanggap daw ang magbubukid ng dibidendong mula sa mga 
sapi nila sa stocks ng asyenda. 

MAGBUBUKID 1: 

Pumirma ka o hindi ay korporasyon na iyon at hindi na sakop 
ng kanilang reporma sa lupa. Si Frank Chavez ang Solicitor 
General noon, na siyang nagtulak na idismis ang ikinaso ni 
Marcos. 


KORO: 
Napakalaking panggagantso! 


MATANDANG MAGBUBUKID 1: 

Paano tayo nalinlang at nmapapirma? Mahabang panahon 
nang iminulat at inorganisa tayo ng mga kasama. Mula pa 
noong batas militar ay kasama na natin sila laban sa diktadura. 


MAGBUBUKID 2: 

Hindi naman po kasi panlilinlang lamang ang ginawa. May 
panunuhol at pananakot pa. Buong makinarya ng rehimeng 
Aquino ang nagtulung-tulong para ipagkait sa atin ang 
karapatan sa lupa. Nasa Departamento ng Hustisya si Franklin 
Drilon para sang-ayunan ang pagbabasura ng husgado 
sa kaso. Nasa Kongreso naman si Peping Cojuangco para 
ipagtanggol ito sa batas. Nasa DAR na namahala ng botohan 
sa SDO si Philip Juico, 'yong barkada ni Cory na pinalusot 
niya sa kasong korapsyon noon sa Bikol. At nakapusisyon po 
mismo sa loob ng asyenda ang “Yellow Army” ng pamilyang 
Cojuangco-Aquino, na nanakot at nagpresyur sa magbubukid 
na pumirma. Dalawang lider ng Alyansang Magbubukid ng 
Gitnang Luzon na nag-oorganisa sa asyenda para tutulan ang 
SDO ang naging desaparecidos. 


MAGBUBUKID 3: 

At ang itinayong unyon ay hawak ng mga tao nina Cojuangco. 
Ang presidente ay walang ibang ginawa kundi humingi 
ng dagdag-sahod na hindi naman natutupad. Pero siya, 
yumaman na. Ang ganda nga ng natanggap niyang pwesto 
para sa sariling bahay. Apat lang ang kinatawan ng unyon sa 
board ng HLI laban sa pito ng management, hawak pa nila 

MAGBUBUKID 2: 

Walang silbi sa magbubukid ang ganitong dilawang unyon. 
Mabubuhay ba naman kami sa arawang sahod na P9.50 
matapos kaltasin ang iba't ibang gastos, at tig-isang araw bawat 
linggo lang kami pinapapasok sa trabaho? Kahit pakitang- 
tao lang na pagbibigay ng dibidendo para kunwari ay may 
mga sapi kami, wala talaga. Laging dinadahilan na papalugi 
ang kumpanya, pero palaki nang palaki ang mga itinatayong 
mall sa may haywey, at paliit nang paliit ang lupang para sana 
sakahin namin. 


MAGBUBUKID 3: 

Kaya itinayo namin ang aming sariling organisasyon. Ang 
Pambansang Katipunan ng (Magbubukid. Lihim. Rebolus- 
yonaryo. Tunay na para sa magsasaka. Pinataas namin ang 
aming kamulatan. Pinalakas namin ang aming hanay. 


TAGAPAGSALAYSAY 2: 

Noong Setyembre 1995, pinagtibay ng Sangguniang Panla- 
lawigan ng Tarlac sa ilalim ni Gob Tingting Cojuangco ang 
resolusyon na nagbabago ng klasipikasyon ng mahigit tatlong 
libong ektaryang lupa ng Hacienda Luisita. Mula agrikultural, 
ginawa itong komersyal, industriyal at residensyal, para 
makalusot sa (CARP. Inaprubahan ng DAR na ikumbert 
ang 500 ektarya nito. Habang papaliit ang lupang sakahan, 
binawasan nang binawasan naman ang araw ng paggawa. 


MAGBUBUKID 2: 

Kaya binoykot namin ang halalan para sa kinatawan ng board 
ng HLI noong Setyembre 2003 at naging sunud-sunod ang 
mga pagkilos. Bago matapos ang taon ay pinalitan namin ang 
pamunuan ng unyon, at nagpetisyon kami sa DAR na ibasura 
ang SDO. 

MAGBUBUKID 1: 

Itinulak na namin noong Hulyo 2004 sa Collective Bargaining 
Agreement ang kahilingan ng dagdag-sahod at dagdag na 
araw ng trabaho. Naku, e katakut-takot na harasment ang 
aming sinalubong. 


MAGBUBUKID 3: 

Pagbabanta, pananakot. Sunud-sunod na tanggalan. Pinaka- 
malala noong (Oktubre. Mahigit tatlong daang kasapi ng 
unyon, lalo na 'yong nasa pamunuan, ang tinanggal sa 
trabaho. Kaya noong Nobyembre 6, nagwelga kami. 


KORO: 
Welga! Welga! Welga! 


MAGBUBUKID 1: 

Nagkaisa ang mga manggagawang bukid sa asyenda at mga 
manggagawa sa asukarera. Limang libong kasapi ng ULWU 
ang pumakat sa Gate 1, samantalang pitong daang myembro 
ng CATLU, na naka-deadlock noon ang negosasyon sa taas- 
sahod, ang pumakat sa Gate 2. 


MAGBUBUKID 3: 
Dinalhan kami ng maraming pulis. Tinirgas, binatuta, 
binomba ng tubig. Hindi kami nagiba! Hindi kami natinag! 


TAGAPAGSALAYSAY 2: 

Nobyembre 10, 2004, dineklara ni Patricia Santo Tomas ng 
DOLE ang Assumption of Jurisdiction. Ang pagpapatigil 
daw sa welga ay nasa pambansang interes. Binalaan ang 
mga welgista na kung hindi sila aalis sa loob ng limang araw, 
gagamitan sila ng dahas. 


MATANDANG MAGBUBUKID 2: 
Nakuha ng mga Cojuangco ang Assumption of Jurisdiction 
dahil direkta ang linya nina Kris at Noynoy kay Gloria Arroyo 
na kasanggang-dikit nila noon. 

MAGBUBUKID 1: 
Bumalik ang pulis noong Nobyembre 15. Napakarami, 
mahigit 400. 


MAGBUBUKID 3: 

Pero handa kami. Nagsidating ang mamamayan mula sa iba't 
ibang sektor, pati ang galing sa sentrong bayan at mga lider 
ng iba't ibang organisasyong magsasaka. Umabot kami ng 
apat na libo. Truncheon, bugbog, sipa. Hindi pa rin kami 
nagiba. Hindi pa rin kami natinag. Ipinakita ng mamamayan 
ang lakas ng pagkakaisa. 


MAGBUBUKID 2: 

Kinabukasan, nagpatawag ng pakikipag-usap si Peping sa 
kanyang bahay sa Makati. Nagsipuntahan doon ang mga 
lider namin sa unyon. Akala namin ay lumambot na siya 
dahil sa ipinakita naming katatagan. 'Yon pala, ang tuso, 
talagang angkan ng demonyo. 


MAGBUBUKID 3: 
“Tigilan ninyo ang welga, bago nang anumang pag-uusap". 
Yon lang ang sinabi niya. 


TAGAPAGSALAYSAY 2: 

At habang sadyang inipon sa Makati ang mga lider ng unyon, 
pumasok sa asyenda ang dalawang tangke, pitong daang 
pulis, 17 trak ng sundalo, may payloader, at apat na trak ng 
bumbero. At pumusisyon ang isnayper sa limang bahagi ng 
lugar. Binangga ng tangke at payloader ang nakasarang gate ng 
asukarera hanggang bumukas ito. Binomba ng teargas at may 
kemikal na tubig ang mga welgista. 


MAGBUBUKID 1: 

Lumaban kami sa pamamagitan ng mga bato, patpat at 
tirador. Sinalo namin ang mga lata ng teargas at ibinaon sa 
lupa para doon sumingaw. Nang maubos ang teargas at tubig 

nila, humihiyaw kami sa tuwa na pumasok sa binanggang 
gate. Tagumpay! 


MAGBUBUKID 3: 
Iba pala ang naghihintay sa amin. 


(tunog ng mga putok) 


TAGAPAGSALAYSAY 1: 

Bakit umuulan ng nagbabagang tingga ang langit 
Na ang ibinubuhos lamang ng masa ay luha at galit? 
Bakit kinitlan ng buhay ang mga naggigiit, 

Bata, matanda, babae, magbubukid 

Na sumisingil lamang sa karapatang ipinagkait? 


O, traydor, o, walang kapantay na ganid! 

Pamilyang hanggang ngayon sa poder nangungunyapit 
Pangulong walang kasing-sakim at lupit 

Kasaysayan mo'y sa dugo iginuhit. 


TAGAPAGSALAYSAY 2: 

Patay sina Jhaivie Basilio, 20, Jhune David, 27, Jesus Laza, 
34: Jessie Valdez, 30: Juancho Sanchez, 20: Adriano Caballero, 
Jr, 23, Jaime Pastidio, 46. Dalawang daan ang sugatan, 32 
ang mula sa tama ng bala at ang iba'y mula sa bugbog. Sa mga 
sugatan, labing-isa ang bata at apat ang mahigit sisenta ang 
edad. Mahigit sanlibong bala ang pinawalan ng mga pulis at 
sundalo. Di kukulangin sa 120 ang dinakip. 


BENIGNO SIMEON AQUINO III: 
It is an illegal strike. No strike vote was called. 


TAGAPAGSALAYSAY 2: 

Bago pa man simulan ang masaker, sa pag-aari ni Cojuangco 
na St. Martin de Porres Hospital malapit sa asukarera, inilipat 
na ang mga pasyente para makapusisyon ang Army at PNP. Sa 
gabi pagkatapos ng masaker, pinauwi na ang lahat ng duktor 

at personel kahit naroroon pa ang mga bangkay ng minasaker, 
at kinabukasan ay sinabing positibo raw sa pulbura ang mga 
naiwang bangkay. 


BENIGNO SIMEON AQUINO III: 
Themilitaryandthepolicewhodispersedtheworkersweresubjected 
to sniper fire coming from an 
adjacent barangay... The clash was 
triggeredbygunfirecomingfromthe 
ranks of the strikers. 


MAGBUBUKID 2: 

Sinira rin nila ang upisina ng 
unyon. Lahat, pati kompyuter, 
giba-giba na. Yung mga file, 
lahat, wala na kaming inabutan. 
Sinira rin ang koleksyon ng litra- 
to ng mga dating presidente ng 
unyon at mga pakikibaka ng 
manggagawa. 


NORTHERN LUZON COMMAND (NOLCOM): 

The workers’ strike at Hacienda Luisita was the handiwork of the 
CPP-NPA and a culmination of long months of instigation and 
propaganda work to get the workers to rise up in arms against the 
Cojuangcos.” 


EDWIN LACIERDA, PANAYAM SA ISANG ANIBERSARYO 
NG MASAKER: 

Noynoy regrets the massacre but the mass action was infiltrated. It 
was started by infiltrators. 


KORO: 
Mga sinungaling! Sarili nilang krimen sa iba ibinabaling! 


MAGBUBUKID 2: 
Hindi kami pinanghinaan sa masaker. Kasing halaga ng aming 

buhay ang lupang aming ipinaglalaban. Nagregrup kami 
sa Brgy. Balete para magplano, at nagbalik kinabukasan sa 
mismong pinangyarihan ng masaker. Doon ibinurol ang mga 
namatay. Nagtayo pa kami ng picket point sa iba't ibang bahagi 
ng asyenda. 


MAGBUBUKID 2: 

Hindi pa rin nakuntento sa masaker ang management. Lalo 
kaming dinahas. Pananakot, pagbabanta. Pinuntahan pa 
ni Senador Noynoy at mga goons niya ang kubol ng mga 
magbubukid at nagpaputok. 


Pumusisyon at narito hanggang ngayon sa loob ng asyenda 
ang buong kumpanya ng 3rd Mechanized Battalion. 


KORO: 
Isang kumpanya ng sundalo? Para kanino? 


MAGBUBUKID 3: 
Nagpapatuloy ang pamamaslang. 


TAGAPAGSALAYSAY 2: 

Disyembre 8, 2004, binaril si Marcelino Beltran sa kanyang 
bahay bago pa man makatestigo sa Senado tungkol sa 
direksyon ng mga bala sa masaker. 


Enero 5, 2005, binaril sina George Loveland at Ernesto Ramos 
na nagpipiket sa gate ng Las Haciendas subdivision sa loob ng 
Hacienda Luisita. Mabuti na lang at hindi sila namatay. 

Marso 3, 2005, binaril si Abel Ladera, Konsehal ng Bayan, 
habang bumibili ng spare parts ng sasakyan. Siya ang tumulong 
para maiburol sa harap ng gate ng asukarera ang mga biktima 
ng masaker. 


Marso 13, 2005, binaril sa loob ng kanyang sasakyan sa 


haywey ng La Paz, Tarlac si Father William Tadena, habang 
papunta sa misa. Masipag siyang nangangalap ng donasyong 


UÉ Pesrero 2015 


bigas para sa piketlayn. 


Marso 17, 2005, binaril sa bahay habang nagpapagaling sa 
sakit sa baga si “Tatang” Ben Concepcion, 67 taong gulang 
na lider ng Anakpawis sa Pampanga. 


MAGBUBUKID 3: 

Sa sama-samang pagkilos noong Marso, pinalayas namin ang 
mga sundalong gumagamit ng aming barangay hall sa Brgy 
Asturias, Brgy Bantog, at Brgy Mapalacsiao. Pagbalik nila, 
idinestino na sa Gitnang Luzon ang berdugong Palparan. 


TAGAPAGSALAYSAY 2: 

Oktubre 15, 2005, binaril si Flor Collantes, sec-gen ng Bayan 
Muna sa Tarlac, habang naglilinis ng isda sa kanyang 
karinderya. 


Oktubre 25, 2005, binaril ng isnayper si Ric Ramos, presidente 
ng CATLU, sa loob ng kanyang kubo sa Brgy. Mapalacsiao 
kung saan siya ang kapitan ng barangay. 


Oktubre 26, 2005 ng umaga, binaril sa Angeles City sina 
Francisco Rivera, lider ng Bayan Muna sa Pampanga, 
Dr. Dizon at isa pang kaibigan pagkatapos nilang mag- 
jogging. Kinagabihan, pinatay naman si Federico de Leon ng 
Anakpawis. 


MAGBUBUKID 3: 

Sa loob lang ng bente-kwatro oras ay lima na agad ang 
pinatay! Masusundan pa ito ng maraming krimen ng 
berdugong Palparan. 


MAGBUBUKID 2: 

Lalo kaming nagpursigi. Dumami ang organisasyong ligal at 
lihim. Sa panahon ng welga, sumigla ang mga pag-aaral. 
Nabalikan namin ang mga lugar na pansamantalang naiwan 
dahil sa paghahasik ng lagim ni Palparan. Naitayo ang mga 

sangay ng Partido. Isinulong ang bungkalan para matamnan 
ang natiwangwang na lupa. Itinuloy namin ang welga 
hanggang magpirmahan ng MOA noong Disyembre 8, 2005. 


TAGAPAGSALAYSAY 2: 

Pinawalang bisa ng Provincial Agrarian Reform Council 
(PARC) ang SDO noong Disyembre 23 para maisailalim ang 
HLI sa CARP. Agad namang nagsampa ng rekonsiderasyon 
ang HLI noong Enero 3, 2006 at noong Hunyo, sinulatan nila 
ang mga magsasaka na dapat daw wala nang nagbubungkal 
ng lupa pagdating ng Oktubre. 


MAGBUBUKID 1: 

Syempre, hindi namin itinigil. Warning ulit. Nobyembre 
2009 ay dapat nakarehistro na raw ang lahat ng magbubukid 
sa HLI. Anong rehistro? Wala pa ang mga Cojuangco, naririto 
na kami! 


TAGAPAGSALAYSAY 2: 

Ibinasura ng Korte Suprema ang isinampang rekonsiderasyon 
ng HLI noong Nobyembre 22, 2011. Ibinasura ang SDO at 
pinag-utos na simulan ang pamamahagi ng lupa sa 4,900 
ektaryang tubuhan. Tagumpay at panandang-bato ito sa ligal 
na pakikibaka ng mga magbubukid at bagay na kinahihindikan 
ng uring panginoong maylupa sa buong bayan, dahil maaaring 
mangyari rin ito sa kanilang mga lupain, sa kanilang mga 
SDO. Maliban dito, ipinag-utos din ng Korte Suprema na 
bayaran ng HLI ang mga magbubukid ng P1.3 bilyon para 
sa mga lupang ipinagbili ng HLI noong nakaraan, kabilang 
ang ginawang enklabo ng mga subdibisyon, Industrial 
Complex at ang mga bahaging ginawang  Subic-Clark 
Expressway. Habang nag-uutos ng pamamahagi, kinilala ng 
Korte Suprema ang karapatan ng HLI sa “just compensation.” 


MAGBUBUKID 3: 
Hindi nakamit ang tagumpay na ito kung hindi sa mahigpit 
na pagkakaisa ng mga magbubukid at iba't ibang sektor ng 

mamamayang nagtulung-tulong sa pakikibaka laban sa HLI. 
Ngunit hindi pa tapos ang laban. 


MAGBUBUKID 2: 

Kahit pa sina Arroyo at Aquino ay may bangayan, pero 
nagkakaisa sila kung magsasaka ang kalaban. Kung may 
Corona na nagamit si Arroyo, marami pang ibang tuta ang 
gagamitin ni Aquino. 


MAGBUBUKID 1: 

Napakaraming pakana at maniobra ang niluluto ng angkang 
Aquino-Cojuangco. At nasa poder si Noynoy. Pati si Corona 
nga pinatalsik. Sa harap ng napakakapal na pwersa ng daan- 
daang rehiyonal na pulis, SWAT at militar, kasama ang mga 
trak ng bumbero, pinapirma ang magbubukid ng promissory 
note na babayaran nila ang lupa sa loob ng 30 taon, habang 
binabakuran ng TADECO ang mga lupa sa Brgy. Balete at 
Cutcut. Sinimulan na rin ng 3rd Mechanized Battalion ng 
AFP ang pagtatayo ng permanenteng company headquarters sa 
sinira nilang mga palayan ng mga lider magsasaka. 


MAGBUBUKID 2: 

Pinagbawalan pa ng mga armadong gwardya ng TADECO 
ang magbubukid na ayusin ang kanilang mga bahay sa Brgy. 
Balete na winasak ng Bagyong Santi o kahit man lang kunin 
ang kanilang naiwang mga gamit. Ang mga bahay na nailusot 
na ayusin ay winasak rin ng mga gwardya pagkatapos. 


KORO: 
Masahol pa sila sa Bagyong Santi! 


MAGBUBUKID 2: 

Noong Nobyembre 2013, binugbog ng mga pulis ang mga 
magbubukid na humaharang sa pagbubuldoser ng kanilang 
mga palayan at gulayan. Kahit noong nagtipon ang mga 
magbubukid para gunitain ang anibersaryo ng masaker, 
pinalibutan sila ng mga armadong gwardya at mga pulis. 

Pinaslang si Dennis dela Cruz ng AMBALA sa kalagitnaan 
mismo ng kanyang mga tanim sa lupang binungkal sa 
Brgy Balete. Tunay na dinilig ng kanyang dugo ang lupang 
kanyang buhay. Ang lugar na ito ay pinaderan na ngayon 
at binabantayan ng mga gwardya ng TADECO at ng 3rd 
Mechanized Battalion ng AFP. 


MAGBUBUKID 3: 

Mula Disyembre 12 hanggang 21, 2013, mahigit sandaang 
ektarya ng lupang taniman sa Balete ang binuldoser. Winasak 
ang mga kubo ng magsasaka, mga sistema ng patubig, mga 
palayang bagong tanim at ang malapit nang anihin. Ninakaw 
pa ang mga hayop at kagamitang pansaka. Pagdating ng Enero, 
pinalibutan ng TADECO ang 260 ektaryang lupa sa Balete 
ng kongkretong pader at barbed wire. Ang mga magbubukid 
na may mga tanim at kubo sa loob ay nagmistulang mga 
bilanggo, hanggang tuluyan nang winasak ng TADECO ang 
kanilang mga kubo at pananim. 


MAGBUBUKID 1: 
Malupit talaga sa tao ang mga Cojuangco. Samantalang ang 
kanilang mga kabayo at mamahaling pansabong, naka-aircon! 


MAGBUBUKID 3: 

Patuloy ang pandarakip at pagkukulong sa mga magbubukid, 
pati na sa ibang mga mamamayang tumutulong sa kanila. 
Nang-aaresto ang militar kahit sa gitna ng pakikipagdayalog 
sa DAR. 


MAGBUBUKID 1: 
Pati mga abugado at madre ng fact-finding mission ay dinakip 
at kinasuhan! 


BENIGNO SIMEON AQUINO Ill: 
'Wag natin ubusin ang capital. Ibig sabihin, meron ding just 
compensation para naman 'yung dating nagmamay-ari ng lupa 

ay hindi mo inaagawan ng lupa, bayaran mo nang tama.” 


TAGAPAGSALAYSAY 2: 

Sadyang magulo ang ginawa ng DAR na pamamahagi diumano 
ng lupa. Hanggang 6,000 metro kwadrado lang ang ibibigay 
sa bawat magbubukid, marami nito'y hiwa-hiwalay pa sa 
magkakaibang baryo na malayo sa kanilang tirahan. Sa 
ganitong gulo, ibinubulid ang mga magbubukid sa kalagayang 
kayang-kaya silang saklutin ng dilawang ahente sa lupa upang 
kamkamin muli ang lupang kunwa'y naipamahagi na. 


Ang nangyayari sa Hacienda Luisita ay hindi nag-iisa sa 
buong bayan. Libu-libo ngayon sa tinatawag na benepisyaryo 
ng CARP at CARPER ay nadisloka, o nahaharap sa patuloy 
na dislokasyon. Sadyang ginawa ng naghaharing uri na inutil 
ang batas nila sa reporma sa lupa para manatili ang kanilang 
kontrol sa lupa. Ang kanilang gubyerno at buong makinarya 
nito ay gumagamit ng dahas at panlilinlang para patuloy na 
mamayani ang paghahari sa buong bayan. 


TAGAPAGSALAYSAY 1: 

Mula sa ninuno, sa anak, sa apo 

Puro pangako, puro pangako 

Di yata nila naiisip na ang mga dinarahas at niloloko 
Ay mayroon ding mga ninuno, anak at apo 


KORO: 
Na magbabalikwas! 


TAGAPAGSALAYSAY 2: 

Tuwirang kasangkot ang DAR sa pagpapaalis sa mga 
magbubukid at paninira ng kanilang pananim. Ang mga 
aksyon ng DAR noong Hunyo hanggang Hulyo, 2014 ay 
sumira sa humigit-kumulang 50 ektarya ng palayan at organic 
na gulay. Hindi man lang nila hinintay na maani o mapitas 
ang pananim para mapakinabangan. 

MAGBUBUKID 1: 

Mahigit 600 ektarya na ang aming nabubungkal sa harap ng 
di hamak na pandarahas ng mga Cojuangco. Marami rito'y 
napakinabangan at nakatulong sa aming kabuhayan, marami 
rin ang sinira ng TADECO at ng gubyerno. 


TAGAPAGSALAYSAY 2: 

Hinarangan ng kababaihang magbubukid ang isang traktora 
ng DAR na sisira sana sa kubo ng kooperatiba sa Sitio 
Maligaya, Mapalacsiao noong Hulyo 8. Napigilan ito pero 
itinuloy ng gubyerno noong Hulyo 27. 


TAGAPAGSALAYSAY 1: 
Hanggang kailan ang pandarahas? Ilang bahay pa ang 
mawawasak, ilang buhay pa ang mauutas? 


KORO AT LAHAT NG MAGBUBUKID: 

Hindi maglulubay ang pakikibaka 

Patuloy ang pag-oorganisa 

Kahit umalis na ang dilaw na diktadura 
Hanggat naririyan pa ang kapwa niya buwaya 
At ang mga katuwang nilang panginoong maylupa 
Na base ng amo nilang imperyalista 

Hindi makakamit ang minimithing lupa 
Nililinlang, ginagamitan ng sandata 
Magbubukid at manggagawa'y nagkakaisa 
Buong mamamayan ay namumulat, sumasama 
Matatag na humaharap sa karahasan nila 
Kilusang protesta, hanggang pakikidigma, 

Sa punglo, kakamtin ang pambansang paglaya! 


ULWU - United Luisita Workers Union 

MOA - memorandum of agreement 

Huk - Hukbong Mapagpalaya ng Bayan 

CATLU - Central Azucarera de Tarlac Labor Union 

AMBALA - Alyansa ng mga Magbubukid sa Hacienda Luisita 

NI LUISA LINGTUNGANAY 
isinalin mula sa Bangkaw, Disyembre 2014 

N akakandado ang higit sampung tunnel. “Welga Kami!” 
ang nakasulat sa mga kahoy na nakaharang sa pintuan. 
Tunnel sa DT Mining ang mga ito, ang kumpanya ng minahan 
na pinagtatrabahuan ni Marco. Hinto ang byahe ng mga 
saddam at iba pang kagamitang nagdadala ng saku-sakong 
bato na may ginto. Nakabarikada sila sa daan ng kumpanya 
at makikita na sarado ang mga tunnel at satellite na upisina sa 
bundok. 


Sa naririnig ng mga trabahador, nasasaktan na ang 

kumpanya sa tatlong araw 
na walang milyones na 
kita. 


“Mga kasama, apat na 
araw na tayong nakawelga. 
Ulan, init, uhaw at gutom 
ang ating nararanasan. 
Hindi natin ito pinapansin, 
dahil ang ating layunin at 
kahilingan ay ang ating 
sahod at kamtin ang 
; g tamang benepisyo ng mga 

EET EE, ' abantero! Mga kapatid 
Mga batang minero sa Mt.Diwalwal kong abantero, matatag pa 
(mula sa Pasa Bilis, Agosto 2012) ba tayong magpapatuloy?” 
tanong ni Mang Bino, ang 

tagapagsalita ng 340 abantero na nagwelga sa DT Mining. 


“Mabuhay ang mga abantero! Mabuhay! Isulong ang 
interes ng mga manggagawa! Isulong!” Ang malakas na 
ahitasyon ng mga abantero para pasiglahin ang hanay nila. 


Tumutulo ang pawis ni Marco habang nakikinig sa 
pahayag at ahitasyon. Tamang-tama lang sana ang init. Ngunit 
lantad sila sa araw at mag-aalas 10 na ng umaga. Kauna- 
unahan niya itong paglahok sa ganitong aktibidad. Disiotso 
na siya ngayon. Ngunit 10 taon pa lamang, natuto na siyang 
mangabante. Kahit saang tunnel, sumusuot siya. Natutunan na 
niyang gumapang tulad ng langgam para makatama ng bina sa 
ilalim ng lupa. 


Tama naman ang sabi ng matatandang abantero na dapat 
pataasin ang kanilang sahod. Magkano lang ba ang kanilang 
sahod? Sa kanya'y 200 piso bawat araw dahil kabataan pa. 
Hirap nga siyang magpadala ng pera sa kanyang mga magulang 
dahil sa pagkain pa lang, “dollars” na ang presyo sa minahan. 
Kinse pesos ang isang pirasong itlog. “Hay naku!” hinagpis ni 
Marco. 


WÉS Pesrero 2015 


Sa kanilang pag-aaral bilang mga trabahador, kaya nga 
ng kumpanya na kumita ng tatlong milyong piso bawat araw, 
ngayon pa kayang nagtugma ang kanilang mga tunnel at mga 
destino? Kasinlaki ng kamao ang natuklasang bina ng ginto. 
Hindi bababa sa dalawang kilong ginto ang iniaahon kada 
araw. Higit pa sa tatlong milyon ang kita ng kumpanya, pero 
ang pasahod sa mga trabahador ay P230 pa rin. Umiiling 
si Marco. Walang pagdadalawang-isip siyang sumuporta 
matapos ipaliwanag sa kanya ito ng grupo ni Mang Bino. 


“Ano ang armas natin, Mang Bino, mga ordinaryong 
trabahador lang tayo, di tulad ng ating amo na may kakayahan 
talagang umupa ng militar at goons? Baka magaya tayo sa 
ibang trabahador na minasaker!” tanong noon ni Marco kay 
Mang Bino. 


“Tama ka diyan Marco, may armas talaga ang amo natin 
at kaya nila tayong iharas para ihinto ang protesta. Pero 
ika-apat na araw na ngayon, hindi naman sila nagtangkang 
gawin 'yon. At kung meron man, may makakatulong tayo sa 
pagharap dito,” ani Mang Bino. 


“Hindi maipagkakaila na may ibang gubyernong umiiral 
dito sa kabundukan. Kung gagamit ng militar o goons ang 
malalaking negosyante dito sa bundok, ito ay labag sa 
patakaran ng mga Kasama. Sigurado, kung gagawin 'yan ng 
mga negosyante, paaalisin sila dito sa bundok!” ani Mang 
Koroy, ang naging matalik na tagapayo ni Marco nang 
nagtrabaho na siya bilang abantero ng kumpanyang ito. 


“Tama nga ano?” ani Marco. Nakakita na siya ng mga 
kasama, mga NPA sa erya. At ipinaliwanag sa kanya kung bakit 
di mapipigilang makibaka ang masang Pilipino para malutas 
ang kahirapang dinaranas nila. Sabi nila nasa desisyon at 
pagkilos ng masang Pilipino ang kanilang kalayaan! 


“Ang tangi nating sandata ay ang ating matatag na 
pagkakaisa. Ang ating tapang. Ang determinasyon na kamtin 
ang ating mga kahilingan. At ang katotohanang mahapdi sa 

isang limatik na kapitalistang di nagpapawis, ang mawalan ng 
tatlong milyon araw-araw. Oo, mga kasama kong abantero, 
tres milyones mula sa ating pagpapatulo ng pawis! Todo 
isip pa siguro sila ngayon kung paano nila tatanggihan ang 
makatarungan nating kahilingan at hinihintay nilang mapagod 
tayo at sumuko! Papayag ba tayo niyan?” ang ahitasyon ni 
Mang Bino sa mga abantero. 


“Hindi!” sagot ng mga abantero. 


“Mabuhay ang mga nakikibakang abantero! Mabuhay! 
Mabuhay ang mga manggagawa! Mabuhay!” 


May dumating na dalawang sasakyang Strada. Kumikinang- 
kinang pa. Bagung-bago ang mga ito. Sa isip ni Marco, “Ikaw 
kaya ang makamina ng isang kilo araw-araw, di ba bibili ka rin 
ng magagandang sasakyan? Mga ganid!” 


Nakilala ni Marco ang mga lumabas sa sasakyan. Si Mr. 
deLuna, ang Operations Manager ng kanilang kumpanya at si 
Mr. Ventajar, ang Community Relations Officer na kadalasang 
tagapagpaliwanag sa mga tao. Nakipagkamay sila sa mga 
trabahador. 'Mabait' ang kanilang dating. 


“Pareng Bino, Pareng Koroy, bakit umabot pa tayo sa 


ganito? Pwede namang nag-usap na lang tayo tungkol dito, 
ang sita nila sa mga nagpoprotesta. 


“P're, matagal na kaya kaming nagpasabi sa inyo na 
talagang magpoprotesta kami kung hindi ninyo tataasan nang 
30 piso ang sahod ng mga abantero, sagot ni Mang Bino sa 
dalawang kinatawan ng management. 


“Di kami makapaniwalang gagawin ninyo ito sa amin, 
nagkalugi-lugi talaga ang ating kumpanya sa loob ng apat na 
araw!” ani Operations Manager. 


“Kayo ang nagtulak sa amin, ser!” sigaw ng isang abantero. 
Matapang. 

Pinawisan ang dalawang kinatawan ng management. 


“Bakit ba pinaabot pa ninyo P're nang apat na araw bago 
kami harapin? Pwede namang humarap agad kayo noong 
unang araw pa lang ng protesta, nagkasundo na sana agad 
tayo! Hindi naman ganon kalaking problema para sa inyo 
itong aming hinihingi, ah. Tataasan lang nang kaunti ang 
aming arawang sahod. Ang 200 tungo sa 230 at ang 300 tungo 
sa 330 piso. Di ba makatarungan lang yan? Pareho naman 
tayong may pamilyang binubuhay, P're. Mabuti nga kayo, 
malinis ang mga kuko ninyo, ligtas sa disgrasya at maganda 
ang mga sasakyan sa inyong pagtatrabaho,” ang sumbat ni 
Mang Koroy sa management. 


Nakaramdam ng hiya ang (Operations Manager. Alam 
ni Marco, mararamdaman ng (dalawang kinatawan ang 
paghihirap ng mga abantero dahil nagkakasama rin naman 
sila paminsan-minsan sa loob ng mga tunnel. 


“Nagkasakit pa naman ang may-ari ng kumpanya, P're at 
pinag-aralan pa rin namin ang inyong kahilingan,” ang sabi 
ng Community Relations Officer. 


“Kung pinag-aralan ninyo ang aming kahilingan, ano ang 
sagot ninyo ?” tanong ni Mang Bino. 


“Para walang maaksayang panahon, dahil apat na araw 
nang wala tayong operasyon at kita, pumayag na ang may- 
ari sa inyong kahilingan. Nabasa naman niya ang sulat- 
pahayag at kahilingan na ipinadala ninyo noong unang araw. 
Kinumbinsi rin namin siya. Di rin niya gustong magulo ang 
kanyang pagnenegosyo dito sa bundok.” 


“Di rin naman namin gusto na magkagulo tayo, P're. Pero 
kung ganon pa rin ang inyong asal sa aming mga trabahador 
na kunwari'y di alam kahit napakalinaw na natimbang na ang 
ating namina, tapos mababa pa rin ang sahod at kulang kami 
sa benepisyo, di mapipigilang magkokontrahan talaga tayo 
P're, at welga ulit ang mangyayari! Isipin ninyo, alam n'yo 

namang buhay ang itinataya namin para makakuha tayo ng 
ginto. Alam din namin ang totoong kita ng kumpanya, laluna 
kung tumama tayo,” ang patuloy na paniningil ni Mang Bino. 


Nakita ni Marco ang napahiyang mukha ng dalawang 
kinatawan ng management. Ngumiti siya. “Tagumpay na 
talaga kami!” sa isip ni Marco. 


“Sige P're, mula bukas, may dagdag nang 30 piso kada 
araw ang sahod ng bawat trabahador!” sabi ng Operations 


Manager. Pumalakpak ang mga abantero. 


“Pwede na bang tanggalin ang kandado ng mga tunnel, 
P're?” tanong ng Community Relations Officer. 


“Pagkatapos ng pirmahan ng kasunduan, P're, tatanggalin 
na natin ang kandado. Nandito lang naman sa amin ang susi. 
Nandito rin ang Konsehal ng Barangay na siyang tagapamagitan 
at magpapatunay ng kasunduan sa pagsang-ayon ninyo sa 
aming kahilingan,” pakli ni Mang Bino. 


“Mabuhay ang nakikibakang abanterong manggagawa! 
Mabuhay!” dumagundong ang sigaw ng mahigit sandaang 
abantero sa kabundukan at sa loob ng mga tunnel. 


“Mabuhay ang nagkakaisa at nakikibakang abanterong 
manggagawa! Mabuhay!” Hindi napigilan ang muling sigaw 
ni Marco, ang sigaw ng kagalakan sa unang karanasan niya sa 
mapangahas at matapang na kumprontasyon ng manggagawa 
laban sa kapitalista. Alam niyang tataas ang antas ng kanilang 
pakikibaka sa hinaharap. Ngunit tulad ng bina ng ginto, 
pagpapaguran pa talaga ito bago makuha. “/ 

KUMPISKASYON! 


NI PAUL ESTRELLA 
isinalin mula sa Bangkaw, Disyembre 2014 


akabibingi ang kalampag sa bakal na gate. Higit 

dalawang libong biktima ng bagyong Pablo ang sabay- 
sabay na nagpupukpok ng bato sa gate ng main office ng 
DSWD, ng Davao City. 


Klang, klang, klang, Dog, dog, dog. Ting, ting, ting. 
Klang, ting, dog. Ting, klang, dog. 


“Bigas! Bigas! Bigas! Nas'an na ang 10,000 sakong 
bigas na ipinangako ng DSWD pagkatapos ng barikada sa 
Montevista!?” 


Nagigitgit si Nanay Meling sa kapal ng mga taong 
sumama sa protesta para muling singilin ang ipinangako ng 
DSWD. Halos dalawang buwan na ang lumipas, talagang 
walang pagbabago sa sistema ng gubyernong BS Aquino 
para lutasin ang problema ng pagkain ng mga biktima ng 
Pablo. Atrasado at walang natanggap ang nasa malalayo at 

liblib na lugar. Marami pang nabigyan ang nagtae dahil bulok 
na ang ipinamigay. 


“Hindi ako nagdadalawang-isip sa aking pagsama sa 
protesta,” pagtitiyak ni Nanay Meling sa kanyang sarili. 


Singkwenta anyos si Nay Meling. Sa lahat ng kanyang 
nilahukang rali at piket, dito naghalo ang nadama niyang 
pangamba at tapang. Pangamba dahil may batuta ang mga 
pulis na ipinadala ng lokal na gubyerno ng Davao. Tapang 
naman dahil alam niyang hindi mali ang kanilang ginagawa. 
Responsibilidad ng gubyerno na tulungan ang mga biktima ng 
bagyo. 


Disyembre 4, 2012 nang nanalasa ang Bagyong Pablo 
sa Mindanao. Ito ang pinakamalakas na bagyong tumama sa 
Pilipinas, bago ng Bagyong Yolanda. Marso na ngayon. Nag- 
uumpisa pa lang tumubo ang tanim nilang duma. Tatlo hanggang 
anim na buwan pa bago anihin. Nahirapan silang magsaka agad 
dahil malalaking kahoy ang bumagsak sa kanilang taniman. 
Nasira din ang kanilang kasangkapang pansaka at naanod ang 
iba. Mabuti na lang at nariyan ang Bagong Hukbong Bayan at 
mga organisasyong masa na gumagabay para magkatulungan 
sa pagpapanumbalik ng mga sakahan. 


Pero sa kabila nito, kailangan pa rin ni Nay Meling at 
ng kanyang pamilya ng pagkain. At may estudyante pa siya. 
Sa loob ng anim na buwan, saan nila kukunin ang kanilang 
kakainin? 


“Tama ang mga kasama, sa loob niya. “Sinabi nila sa 
pulong ng organisasyong masa, pinakamaaga ang dalawang 
taon para makabangon. Sa panahong yan, tuluy-tuloy na 
ang mga maisan at palayan at mag-uumpisa nang magbunga 
ang kape kung magtatanim agad. Ngunit ang kasalukuyang 
problema ay mula ngayon hanggang sa anihan. Saan namin 
kukunin ang aming pagkain? Sa aking kapatid na medyo 
nakakaluwag? Mababalikat kaya niya ang aming pamilya? 
Dadayo kami sa ibang lugar at iiwanan ang aming sakahan 


UÉ verano 2015 


91 


para magkapera? Magtunnel na lang at papayag sa iniaalok ng 
minahan?” 


“Dahil sa kalamidad ng Bagyong Pablo, baka mapilitan 
kaming iwanan ang aming sakahan. Tiyak na aagawin 
ng dayuhang korporasyon ang aming lupain para maging 
minahan.” Sa isip ni Nanay Meling, sa gitna ng trahedya, 
posible talagang gawin ng naghaharing uri ang lahat ng dagdag 
na pahirap laban sa mamamayan para masunod lamang ang 
kanilang makasariling interes. 


“Bigas, bigas, bigas!"sigaw ng masa. Hindi namalayan ni 
Nay Meling, nakapasok na pala sila sa gate. Nagsisiksikan pa 
rin ang mga tao. Lakad dito, takbo roon. 


“Mare, mare huwag humiwalay dito. Sama tayo!” 
hinatak ni Nay Meling si Nay Elda para di siya matangay ng 
nagdadagsaang tao. 


Isang kabataang estudyante ang nagme-megaphone, 
mga kaibigan, 'andito tayo ngayon na mapayapang 
nagtitipon. Mapayapang humihiling: Nasaan na ang bigas 
ng mamamayan? Nasa'n na ang pangako ni Madam Dinky 
Soliman na dyes mil na sako ng bigas? Nasa'n na 
ang milyun-milyong relief at tulong mula sa 

labas? Ibinulsa? Kaninong bulsa!?” 


CG “Sa bulsa ni Pnoy!” sigaw ng isa pang 
= P> kabataan malapit kay Nay Meling. 
"Bigas, bigas, bigas!” patuloy na 
sigaw ng mga tao. 


[/i 


Nagpatuloy ang kabataan. 
“Sabi ni Pnoy 
matuwid 


ma AD na daan? 
pi o RIRS Matuwid 


ba ang ating 

daan? Matuwid ba ang ginawa nila? Hindi! Kinurakot nila 
ang bigas ng bayan! Sabi ni Pnoy: kayo ang boss ko. Botbot! 
[kasinungalingan] May boss bang nagugutom? May boss bang 
kumakalam ang sikmura? Kung boss niya tayo, bakit kahit 
bigas na para sa atin ay hindi niya ibinibigay?” matapang na 
talumpati ng kabataang estudyante. Higit pang uminit ang 
tenga ni Nay Meling. 


Lumapit ang mga pulis sa nagsasalita. Kukunin sana ang 
megaphone. Ngunit kagyat na pinaligiran ng tao ang kabataan. 
Hindi makalapit ang pulis. Napansin ni Nay Meling na sabay- 
sabay nang sumugod ang lahat papasok sa bodega ng DSWD. 
Nasulyapan niya si Nay Elda, ang kanyang kapitbahay at 
kumare na dati'y nag-aalangang sumama. Itinuturo ni Nay 
Elda ang kahun-kahong noodles. 


“Dali Mare, kunin na natin ang kaya nating buhatin. 
Andito lang pala sa bodega ang pagkain, kaya pala walang 
dumarating doon sa atin!” sabi ng kanyang kumare. 


Sa bodega, mula sahig hanggang bubong ang nakasakong 
bigas. Sa tantya ni Nay Meling aabot ito ng sandaang-libo, 
di pa kasama ang nakakarton. Napakalaki pala ng bodega ng 
DSWD! 


Di na marinig nina Nay Meling ang kanilang boses. 
Napakaingay ng paligid. Panay ang silbato ng mga pulis. 
Hinaltak nila ang isang kabataan at pinagbabatuta. Pinupog 
ng pulis ang kabataan. Sumigaw ang kabataan, Ser huwag 
ninyo akong saktan, kailangan lang namin ng makakain! 
Marami pala ditong pagkain. Bakit hindi ninyo ipinamimigay 
sa mga biktima ng bagyo! ” 


Tumulo ang luha ni Nay Meling. 


Sa kabila ng ingay ng paligid, pinili ni Nay Meling na 
pakinggan ang boses ng kabataan na nagpatapang sa kanya. 
Di na niya naramdaman ang sakit ng kanyang tagiliran habang 
sinusundot siya ng batuta ng pulis na nag-aabang sa labas 

ng gate. Hawak ang kamay ng kanyang kumare, hindi nila 
binitiwan ang bitbit nilang tig-isang kahon ng noodles. 


Hinaltak ng pulis ang isang batang marahil ay nuwebe 
anyos. Pinalo nila sa ulo ang bata at pumulandit ang kanyang 
dugo. Agad na pinaligiran ng mga tao ang pulis, iniligtas ang 
bata, inagaw ang batuta at binugbog ang pulis. 


Bang! Bang! Bang! Nagpaputok sa itaas ang mga pulis 
para pigilin ang paglalabas ng pagkain. Dahan-dahang 
umatras ang mga pulis sa kanilang kinalalagyan. Tinapatan 
naman sila ng mga nagpoprotestang di natigatig sa kanilang 
pagpapaputok. 


Tinipon nina Nay Meling sa itinakdang lugar ang nakuha 
nilang mga kahon ng noodles. Organisado silang sumunod sa 
oryentasyong pinagkaisahan. 


“Mga berdugo!” Narinig ni Nay Meling ang sigaw ng 
isang kabataan sa nakahanay na mga pulis. 


“Mare 'yon pala talaga ang ibig sabihin ng berdugo,” 
sambit ni Nay Meling sa kanyang kumare. 


“Yan talaga pala ang tunay nilang kulay kapag nagpursigi 
tayo na bawiin ang para sa atin.” 


“Tama ka mare, biro mo, ang daming bigas at mga 
pagkaing nakakarton?” 


Maya-maya, nagkagulo ang kampuhan, dumating ang 
halos sandaang pulis. Kukunin daw ang kanilang mga ninakaw 
na pagkain dahil hindi 'yon para sa kanila, para daw 'yon sa 
mga biktima ng Bagyong Kresing. 


Kapitbisig! 


Nagkapitbisig ang mga biktima ng Pablo para hindi 
mabawi ang saku-sakong pagkain na kinumpiska nila. 
Nagyapak sila para huwag madulas at higit na makapagpondo 


ng lakas. 

Ngunit kalaunan 

ay  nakatagos ang 
mga pulis. Walang 
awang kinuha ng 
mga pasista ang 
mga pagkain. 


“Mga 
kasama, ngayon 
ay nasaksihan 
natin kung ga- 
ano kasama 
ang ahensya ng 
rehimen sa mga biktima 
ng Bagyong Pablo. Bulag at 
bingi pa rin ang regional director 
ng DSWD sa ating kahilingang 
makipag-usap sa kanya. Bakit? 
Natatakot ba silang mabunyag ang 
ginagawa dito ng DSWD?” 


Si Nay Elda, may binulong kay Nay Meling. 


“Mare, talagang naunawaan ko na ang lahat, salamat na 
isinama mo ako. Pasensya na. Noong una, kulang na kulang 
ang suporta ko sa inyo ha. Hindi ko pa gaanong nauunawaan 
kung ano ang sinasabi mong pagkilos at pakikibaka. Ganito 
pala 'yon. 


“Di tayo uuwi, Mare, hanggat wala tayong bitbit na 
bigas,” bulong ni Nay Elda. 


Mahigpit na hinawakan ni Nay Meling ang bisig ni Nay 
Elda at parang sumpa ng paninindigan na bumulong din, “Di 
tayo uuwi, Mare, hangga't wala tayong bitbit na bigas.” 


May tatlong dumptruck na dumating na puno ng saku- 
sakong bigas. 

“Mga kasama, nasaksihan, naramdaman at nasaktan 
sa ginawa ng mga pulis ang maraming nakikidalamhati sa 
kalagayan nating mga biktima. Nagkaloob sila ng 300 sakong 
bigas. Mula ito sa iba't-ibang sektor dito sa syudad at karatig. 
Sumaludo sila sa inyong tapang na ipagsigawan ang inyong 
karapatan.” 


Nagpalakpakan ang mga biktima. Salamat sa ating 
kapwa mamamayan, tiyak silang uuwing may dalang pagkain. 
Sumanib sa kanilang kagrupo sina Nay Meling at Nay Elda? 


“Kumusta Nay Meling, Nay Elda?” ang sabi ni Tay Corro. 
“Kumusta rin sa iyo pare?” ang sagot nila. 


“Kahit nabugbog mare, balewala ito kumpara sa walang 
makakain pag-uwi natin. Pasa lang naman ito!” 


“Namimihasa lang sila pare dahil malayo ang ating 
Hukbo. Mapasyal lamang ang mga 'yan doon, sisingilin sila 
sa mga kaso ng paglabag sa human rights,” bulong nila. 


“Dagdag na sigla sa ating mga masa ha, walang susuko! 
Hanggang tagumpay!” pagbati ni Tay Corro. 


“Marami pang bugbugang mangyayari, ah. Syur ako 
nito,” biro ng isang masa. 


“Magtetreyning na kami diyan, pare, para handa sa 
bugbugan”, ang pangiting sagot ni Nay Meling. 


Patuloy silang nakinig sa programang inilunsad ng mga 
kabataang aktibistang kumakanta ng awiting nagpapasigla 
sa masa. Nakihalubilo ang mga madre at mga pari, pastor, 
estudyanteng nakauniporme pa, guro at maraming pang- 
gitnang pwersa. Ipinahayag nila ang kanilang pagsuporta at 
pagtataguyod sa mga biktima ng bagyong Pablo. Salamat sa 
mamamayan! Wala talaga tayong maaasahan sa gubyernong 
Aquino! Z7 

MATATAG 


NI SISA DEL RIO 
isinalin mula sa Bangkaw, Disyembre 2014 


“Aee ko, iyon na ang aking katapusan. Ang pinanghawakan 
ko ay kung nasa malubha ka nang kagipitan at wala nang 
mapagpipilian, kalaban mo na si Kamatayan, dapat gawin mo 
ang lahat para mabuhay.” Ito ang mga katagang gumuguhit sa 
aking isipan kapag naalala ko ang kwento sa akin ni Ka Lira. 


Si Ka Lira, 25 taong gulang, may asawa at isang anak 
ay isa sa mga estudyanteng mula sa syudad na buong 
puso't lakas na sumapi sa Bagong Hukbong Bayan. Higit 
dalawang taon na siya sa buhay gerilya kasama ni Ka Kris 
na kanyang kabiyak. Hindi niya inakala noon na magaganap 

ang pangyayaring matagal na rin niyang pinaghandaan. At 
ngayon pa, na magkahiwalay sila ng platun ni Ka Kris. 


Madilim pa nang mapalaban sina Ka Lira. Pati ang buwan 
ay natakot magpakita sa nag-aalimpuyong palitan ng putok 
mula sa matataas na kalibreng baril. Nakabibingi. Parang 
bulalakaw na biglang naglalaho sa kadiliman ang umaapoy 
na mga punglo. 


“Lira, i-switch n'yo na!” Booom! Boooom! Sumambulat 
ang napakalakas na mga putok ng ilang eksplosibong sadyang 
inihandang pandepensa sa mga kaaway. Saglit na katahimikan. 
Maya-maya ay umandar na naman ang M16 at M203 ng mga 
kaaway. 


“Atras na!” ang kumand. Marami sila. Napakadilim. 
Mahirap magmaniobra. Maliksing kumilos si Lira dala ang 
kanyang pak, sumabay sa kanyang tim. Bilis pa. Kailangang 
tumakbo kahit walang nakikita. Takbo pang hindi makabwelo 
dahil kailangang nakayuko. Hanggat ramdam na may 
naaapakan ang mga paa't nakakasikad pa ay tumakbo lang. 
Hinahabol sila ng mga punglo ng kaaway. Minsa'y mahuhulog 
sa kung anong binagsakan, bangon lang uli. Masakit ang bawat 
pagbagsak nang di nakikita ang kinabagsakan. Subalit para 
kay Lira, mas masakit pa rito ang dantaong pagsasamantala't 
pang-aaping dinaranas ng laksang masa. Bangon, kailangang 
bumangon, at bawat pagbangon ay laan para sa masa, sa 
asawa't anak at magulang na naghihintay. Para sa kanila ang 
mga sakripisyo, para sa kanila ang tagumpay ng rebolusyon. 


At biglang nahulog nang may ilang talampakan si Lira. 
Bagsak niya'y sa tabi ng isang kalsada. Sa unahan ay maingay 
na tinig ng mga kaaway. Kaya bawal umaray....ingat, ni 
katiting na kaluskos ay bawal. Maingat na tumayo si Lira, 
mabilis na tinalunton ang daan papalayo sa ingay ng kaaway. 
Pumutok uli ang mga baril ng kaaway. Dapa, hinto, makinig, 
gapang, mayamaya ay takbo uli. Napansin niyang nag-iisa na 
pala siya. Sa gitna ng ingay at dilim, ibang direksyon pala sa 


kanyang kagrupo ang napuntahan niya. 

Pagod na pagod na si Lira. Nauupos na ang kanyang lakas. 
Hindi niya alam kung nasaan siya, hindi pa nagpapakita ang 
silahis ng araw. Hinto muna, maski medyo malapit ito sa tabi 
ng daan. Pagkatapos burahin ang mga bakas, maingat siyang 
sumuksok sa ilalim ng nakahigang malaking punongkahoy. 
Ngunit di nagtagal ay may narinig siyang mga yabag ng combat 
boots. Papalapit. Ramdam niya'y pinaligiran siya, kay linaw 
nang pagkakasa ng mga armalayt. “Patay! Nabisto yata ako,” 
naisip niya. 


“Lumabas na kayo! Wala na kayong lusot!” Malakas ang 
sigaw ng kaaway. Pumikit na lamang si Lira, hindi na gumalaw 
ang katawang nakiwangis sa sanga ng kahoy. Hindi siya lalabas. 
Tutal, kung talagang nabisto siya ay lalapitan ng kaaway 
ang kanyang pwesto. Samantala, buong pagtitimpi niyang 
nilabanan ang masasakit na kagat ng mga itim na langgam 
na gumagapang sa kanyang buong katawan, pumasok sa 
kanyang ilong, tenga, na mabuti ay lumabas din. Napakalapit 
ng kaaway, naririnig niya ang kanilang usapan, halos marinig 
na niya ang kanilang paghingal. Saglit pa'y nagputukan ng 
sabay-sabay ang baril ng kaaway, tantya niya'y isang iskwad. 
Nakabibingi, umuulan ang bala sa kung saan pero hindi tungo 
sa kanyang kinalalagyan. Maya-maya, muling naramdaman 
ang papalayong malademonyong mga yabag. 


Wala nang lakas si Lira para bumangon. Tanging 
kaniig niya'y mga langgam na nagawa niyang kaibiganin. 
Nakatulugan niya ang huni ng mga kuliglig. Binalot ng mga 
sanga at malalaking dahon, nagmistula siyang sanggol na 
nakahimlay sa sinapupunan ng kasukalan at tinatabingan ng 
malalaking baging at matitinik na uway. Ligtas na ba siya rito? 
Kung anuman, nasabi niya sa sarili, dito lang muna ako. 


Nagliliwanag nang magising si Lira. Pero pinalipas 
muna niya ang isang oras bago bumangon. Sumilip sa labas. 
Nakiramdam. May awit ng mga ibon. Pagtayo't paglabas 
niya sa kanyang “lungga” ay inikot ang kanyang paningin 
at sinuri ang buong paligid. Nakikita pa niya ang burol na 

pinangyarihan. Hindi pa pala siya nakakalayo. Dumukot 
siya ng kendi sa beltbag at isinubo. Iyon lamang ang kanyang 
pagkain. Lakad na. 


Hahanapin niya ang malaking sapa. Nasa gilid ng 
malaking sapang iyon ang mga organisadong masang 
magsasaka. Kilala siya ng mga ito dahil may ilang buwan din 
siyang nakipamuhay sa kanila, nag-organisa, nakibahagi sa 
paglutas ng kanilang mga problema at sumama sa kanila sa 
pagpupundar ng kanilang produksyon. 


Lakad, hinto, pakinig ang kanyang ginawa. Minsa'y 
lakad-takbo. Maingat sa bawat magkakrus na landas at 
pagtawid sa maliliit na sapa. Ilang oras pa, dumating siya sa 
isang malaking sapa. Sa wakas, natagpuan niya ang kanyang 
hinahanap, isang lumang kubo na 20 metro mula sa kanyang 
kinatatayuang tubig. Palinga-linga siya. Nagtago sa likod ng 
mayabong na halaman at ilang minuto munang nagmatyag sa 
paligid. May isang tao na gumagalaw sa loob ng kubo. 


Nang akmang lalabas na ito sa kubo, mabilis niyang 
sinalubong ang tao. 


“Kuya!” Nagulat at namuti ang labi ng lalaking tantya 
niya'y mga 30 taong gulang lamang. 


“Kasama. Kilala kita. Ako si Tino.” Nanginginig ang 
tinig. Namukhaan agad ito ni Lira. 


“Magtiwala ka sa akin. Ako'y myembro ng Sangay ng 
Partido. Tuloy ka!” 


Pumasok agad si Lira sa kubo, kasunod si Tino na 
namumutla at nanginginig pa rin”Kadaraan pa lang ng mga 
sundalo rito. Marami sila. H'wag kang mag-alala, ligtas ka 
dito.” Habang nagsasalita ay naghain siya. Inihapag sa sahig 
ang pinggan ng malamig na kanin, luto nang malalaking 
hipon at malaking hiwa ng paksiw na igat. 


“Kumain ka para manumbalik ang 'yong lakas. Hindi ka 


PEBRERO 2015 was 


99 


100 


pa kumakain, ang layo nang 'yong nilakbay.” Sa pagkakataong 
iyon, tiyak ni Lira na nasa mabuti siyang mga kamay. 


Hindi pa natatapos sa pagkukwento ay pinahinto na siya. 
Wika ni Tino, “Mabuti pa'y dalhin kita roon sa kabilang sityo, 
mas ligtas ka roon.” 


Pagdating sa tinurang sityo, mahigpit na niyakap si Lira ng 
kababaihan. Alam na nila ang pangyayari, alam din nilang si 
Lira ay ipinahahanap ng mga kasama. Nakahanda na nga ang 
isang grupo para pumunta sa munisipyo't kampo militar. May 
isang tim na rin ng mga lalaking gumagalugad sa kagubatan. 
Pinagpahinga nila si Lira. Kinabukasan, inihatid na siya sa 
kampo ng BHB. 


Maramdamin ang pagkikita ni Lira at ng kanyang inang di 
nag-aksaya ni isang minuto mapuntahan lamang siya, “Anak, 
tama na. Tama na ang buhay na ibinuwis ng 'yong ama para 
sa rebolusyon. Umuwi ka na lang, kailangan ka ng anak mo.” 


Ngumiti lang si Lira. Ikinuwento kung paano siya 
tinulungan ng mga magsasaka. Sinabi niya sa ina, matalas 
ang mga salita ng masa na tumarak sa kanyang puso: “Kas, 
kailangan ka namin dito, sana hindi ka nadala sa mga 
pangyayari, sana'y dito ka pa rin kikilos.” 


“Ma, mas kailangan nila ako. Di ba tama naman ang aking 
tinatahak? “sabay ngiti sa ina na hindi agad nakasagot. 


“Yan na ba talaga ang iyong desisyon?” 
“Opo”, sagot ni Lira. 
Mahigpit na yakap ang iginanti ng ina. 


“Magpakabuti ka anak. Ako na ang bahala sa bunso mo.” 
At magiliw silang nagkwentuhan tungkol sa nakatutuwang 
mga eksena sa mabilis na lumalaking anak na lalaki ni Lira. Z 

BANTA NG WAKAS 


NI ISAGANI DELA GUERRA 


Bayan, tayo ay magbanta, ang wakas ay ipapasya 
Daang mat'wid, na malubak, di ba't ilusyo'y tapos na? 
Kay nipis na nga ng hiblang pagitan ng galit, gutom 
Nagngingitngit na ang pwersa ng kamaong ikinuyom 

Tayong pinagnanakawan, tayo ngayo'y magbanta 

Sa baboy-ramong kawatan, t'yaking di 'yan makawala 
Silang nagpakatihaya sa kama'y milyong salapi 
Habang sa aspaltong banig, nahandusay ang binigti 


Tayong pinagtutubuan, tayo ngayo'y magbanta 

Sa makinang pumipiga, pawis lamang ang sa dukha 
Na sikmura'y humahapdi, at leeg ay sakal-sakal 

Ng mga presyo't singilin ng mga d'yos ng kapital 


Tayong kinakamkaman ng lupang nililinang 
Magbanta sa asenderong reporma ay kahungkagan 
Silang sa yama'y garapal, sakaha'y pinagharian 

Ang tumatangan ng karit, nagbabakwit, pinapaslang 


Tayong isinasantabi sa hagupit ng delubyo 

Panagutin ang inutil, kampon nya'y pawang palalo 
Silang pinagmasdan lamang, nabangkay sa guho't burak 
Dinarambong pati tulong, pag-asa ang sinasadlak 


Tayong pinagtataksilan, tayo ngayo'y magbanta 

Sa agilang mandaragit, lupai'y ginagahasa 

Lagim ang inihahasik nitong sandatahang tuta 
Utos ng salamangkero'y susundin nang walang awa 


Bayan ngayo'y nagbabanta, ang sukdula'y dumating na 
Hindi na hihintayin pang kusang mapatid ang hibla 
Ang kamaong nakakuyom sa sakit, pait at galit 

Ngayon ay nagpupumiglas, patungo sa pulang langit 


Kaya bayang nagbabanta, sa hibik ay magkaisa! 
Papulahin ang lansangan, padagundungin ang martsa 
Pag-alabin ang larangan sa aklasa't digmang bayan 
Itong dilawang rehimen, ganap na nating wakasan! 

MAILAP 


NI KARLO KANUYOS 


Kapayapaan sa ati'y tunay bang mailap 

o sadyang ipinagmaramot kayat di maapuhap? 
Kayong iilang sukdulan na ang kasakiman, 
manginig kayo't laksa'y nagpupuyos, naninindigan. 


Inyong kahungkaga'y malaon nang bistado, 
kayong ganid sa poder, baya'y ipinagkanulo, 
sa pangako at talumpati, animo'y santo, 
nag-aastang malinis, kaluluwa'y sa demonyo. 


Nagbigay raw ng panahong kapayapaa'y mamayani, 
ngunit sa litanya ng dalit, ito ba'y mangyayari? 
naglagdaang panig, kinakatawa'y kaninong tinig? 

Sa kasunduang binuo, kaninong batas ang mananaig? 


Marso 27, 2014: umulan ng papuri't palakpak. 
Puting kalapati, huwag sanang matungi ang pakpak 
o kaya'y hapuin at sa lupa bumagsak, 

Aba na nga, o aba, sa lusak pa sasadsad! 

Dahil kung kasaysayan ng Moro'y babalik-aralan, 
Panahon pa ng Espanyol, wala nang katarungan. 

Sa 24-taong ARMM, sino ang nakinabang? 

Hanggang ngayo'y abstrakto pa ang katagang kalayaan. 


Sukdulang kahibangan ang magalak sa satsat. 

May palamuti man, huwad ay huwad salat ay salat. 
Palitan man ng pangalan at lansihin sa kunwa, 
1996 at 2014, FAB naging CAB, ano ba ang naiba? 


Peace talks ni Abnoy na ipinagmamayabang 
Matatamasa ba sa isang malapyudal na lipunan? 
Buwitre'y mabalasik, patuloy na namumugad, 
Katiyakan sa mundo'y dinadagit ang sawimpalad. 


Kung tagumpay nga ngayon, sana'y di maunsyami, 
at baka agunyas, pambungad na bati, 

Kapayapaa'y iginigiit, hindi hinihingi! 

Ito'y pagbabalikwas, paglaya ng api. 


Anumang tunggalian, paghihintay ay di sapat, 
Dapat ay akmang pagkilos, tugmang paglalapat, 
Anumang kulay, lahi at uring kinalakhan, 

mulat na lumalahok sa epiko ng digmaan. 


Bangsamoro karamiha'y magsasaka rin, 

Mga manggagawa at ibang uring inaalipin 
Pambansang minorya man ay di maitatanggi 
na sa 99 na porsyento sila ay bahagi. 


Kapayapaan ay kalayaan, 

pag-aklas at paglaban, 

Mga mandirigma, usigin ang kaaway, 
daliri sa gatilyo, kamtin ang tagumpay! 


FAB - Framework Agreement on the Bangsamoro 
CAB - Comprehensive Agreement on the Bangsamoro 

OYAYI NG ISANG INA 


NI LIRE ROSA 
mula sa Dagitab, 2014 


Munting supling, ipikit ang mga mata 

Upang di mo makita ang aking paglisan 

Di ko maatim na silayan ang pumapatak mong luha 
Hanggat may panahon pa, nais kitang hagkan 


Aking anak, 

Ang mundo'y di sintamis ng iyong panaginip 
Hindi 'sing halimuyak 

O sing aliwalas ng hanging umiihip 


Sapagkat ang mga himig na aking inaawit 
Ay awit ng mga api 

Ang tinig ko ay tinig ng maso't karit 

Ito ang oyayi ng aking mga labi 


Hinehele kita sa ritmo ng digma 
Pinatitibay ng rebolusyonaryong tugma 
Ang iyong ina ay di lamang isang ina 
Kundi isang Pulang mandirigma 


Unawain mo ang mga gabing 
Hindi maririnig ang boses ko 
Unawain mo ang mga sandaling 
Wala ako sa tabi mo 


Sapagkat ang iyong ina ay di mo lamang ina 
Siya'y ina rin ng marami pang anak na tulad mo 
At ang oyayi ko sa iyo, mahal ko 

Ay ang rebolusyonaryong pag-ibig na alay ko. 

KATIYAKAN 


NI CLARK KILATIS 
mula sa Dagitab, 2014 


Rebolusyon, rebolusyon 
ang tiyak na ibinubulong ng gabi sa gubat, 
inililingid ang dakilang pakay sa bawat dahon, 

batang tangkay at talim ng talahiban, 

idinidilig ang salita sa lupa na pinaghasikan 

ng mga butil na pagsisibulan ng mabuting kinabukasang 
siyang pataba para sa masaganang ani 

ng mga magsasakang pangunahing pwersa. 


Rebolusyon, rebolusyon 

ang malinaw na sinasabi 

ng bukang-liwayway na hinahabi 

sa pangarap ng kabataang lumalaban, 
itinatakwil ang sinapupunan 

ng krisis ng sistemang ito, 

nang maging ganap ang pagkatao 

sa kasaysayang ipagtatagumpay 

sa kamulatang kakapit-bisig 

sa uring inalipin ng dayuhan at ganid. 


Rebolusyon, rebolusyon 

ang isinisigaw mula sa kanayunan tungong kalunsuran 
sa pinanday na bisig at kamao 

ng piketlayn sa tibay ng hanay 

ng mga manggagawa at mamamayan 

tayo'y naghahanda, tayo'y nakahanda 

para sa ganap na pagbawi 

ng mundong ipinagkait sa 

bawat inaapi. 


Rebolusyon, rebolusyon, 

ang siyang tanging aalingawngaw 

mula sa bunganga ng mga baril 

sa kalabit ng daliri sa gatilyo 

at higpit ng tangan ng sambayanang Pilipino 
sa Pambansa-Demokratikong Rebolusyong 
hindi kailanman isusuko 

ng Partido at ng Hukbo! 

AWIT 


SUPER ITOY 


mula sa 2013 album na Hari sa Baboy ng Agaw Armas,Southern 
Mindanao 


Intro: E-B7 - E-B7 


EB7 
Kitoy kitoy ang ikog sa itoy 
E 


gatilap sa agalo'ng gatukoy 

AE 

Mandoan abtik nga mosutoy 
B7 E 

Siya si Noynoy, da super itoy 


KORO 
B7 E 
Super itoy, super itoy, si Noynoy 

B7 E 
Super itoy, super itoy, si Noynoy 
A E B7 E 


Super itoy, noynoying si Noynoy 


E B7 
Duso niya ang cha-cha 
E 
Para sa among imperyalista 
A E 
Gusto niya ipatilok 
B7 E 


Tanang bahandi ta 
(balik koro) 


E B7 
Ginahadlok ta niya 
E 

Nga kita sakupon sa Tsina 
A E 
pero Kanong tropa 

B7 E 
sa atoa gawara wara 


(balik koro) 
A E 
Giimposar World Bank nga dikta 
B7 E 
K4 12 nga programa 
A 
Gihulma edukasyong sistema 

A B7 
Baratong kusog nga reserba 
A B7 E 


Ulipon sa imperyalista 

SUPER TUTA 


Intro: E-B7 - E-B7 


EB7 
Kumakawag ang buntot ng tuta 
E 

Humihimod sa among tumatawag 
A E 
Utusan, susunod agad 

B7 E 
Siya si Noynoy, da super tuta 


KORO 

B7 E 

Super tuta, super tuta si Noynoy 
B7 E 

Super tuta, super tuta, si Noynoy 
A E B7 E 


Super tuta, noynoying si Noynoy 


E B7 
Tulak niya ang cha-cha 
E 
Para sa among imperyalista 
A E 
Gusto niyang sairin na 

B7 E 


Ang yaman ng bansa 
(ulitin ang koro) 
E B7 


Tayo'y tinatakot niya 
E 

Na sasakupin daw ng Tsina 
A E 
pero Kanong tropa 
B7 E 
ang tunay na nakaamba 


(ulitin ang koro) 


A E 

Pinapataw World Bank na dikta 

B7 E 

K+12 na programa 

A E 

Hubugin ng edukasyong sistema 
A B7 

Maging murang lakas-paggawang 

A B7 E 


Alipin ng imperyalista 

BAYANI SA IBAYO 


NI BATINGAW 
awitin sa tonong rap 


Bayani sa ibayo 

Kung ituring ng estado 
Kaming nagkakandapagod 
Sa pagsasakripisyo 


Ng lakas at paggawa 
Kapalit ng salapi 

Kahit dinaranas nami'y 
Kutya at pang-aapi 


Pipiliting tiisin 

Para lamang sa iniwan 

Na pamilya at anak 

Sa aming bayang sinilangan 


[NG PEBRERO 2015 


113 


Sinugal na ang lahat 
Pati ang kabuhayan 
Matupad ang pag-alis 
Doon sa paliparan 


Di tiyak sa pagbalik 

Kung kailan, anong taon 
Solusyon nga ba ito? 

“Yan ang lagi kong tanong 


“Di ko gagawin ito 

Kung may iba namang trabaho 
Sa sarili kong bayan 

Pero wala, mukhang malabo 


Pangarap ko ang lipunan 
Na hindi na kailangang 
Umalis pa ng bayan 

Para na lamang mabuhay 


Titindig ako, sila, kami 

Para sa karapatan 
Pagsasamantala't pang-aapi 
Hindi na babalikan 


KORUS 


Tayo ang lilikha ng panibagong kalagayan 

at hahawakan natin nang buo ang ating kalayaan 
kasama ang sambayanan na hindi pagagapi 

sa pagwasak ng tanikala ng pang-aapi 


Ako'y isang bayani, mandirigma sa ibayo 

Kasama sa rebolusyon upang ibagsak ang estado 
Sa kilos protesta at pagkalabit ng gatilyo 
Karapatan mababawi, kalayaan matatamo 

MGA ALON SA DAGAT NG 
NAKARAAN: MGA KWENTO NG 
PAKIKIBAKA 


A ng kasalukuyang pagsigla ng protestang masa laban sa korap 
at kriminal na Rehimeng BS Aquino ay karugtong lamang ng 
malawig nang pakikibaka ng mamamayan laban sa mga mapang- 
api't mapagsamantalang rehimen. Malalaki at maliliit, mula pa 
noong pagsigla ng pambansa-demokratikong rebolusyon, ay naging 
malaganap ang masigasig at matapang na pakikibaka ng masa sa 
buongkapuluan.Pinakatampokditoang pakikibakalabansapasistang 
diktadurang US-Marcos at ang laban sa bulok na rehimeng US- 
Estrada kung saan tinanganan ng masa ang kanilang kinabukasan 
at iginuhit ang kapasyahang patalsikin sa poder ang naghaharing 
kaaway. Sa kamay ng nagkakaisang mamamayan, malamang na 
mamanahin ni BS Aquino ang kapalaran ng mga naunang bulok na 
rehimen dahil sa patuloy na pagpapahirap niya sa mamamayan at 
garapal na pagpapakatuta sa among imperyalistang US. 


Ang mga kwento ng pakikibakang tinipon ng ULOS mula 
sa mga kasamang matagal na sa rebolusyonaryong pakikibaka 
ay naglalarawan ng mga karanasan sa masiglang pakikibaka ng 
mamamayan laban sa iba't ibang mapagsamantalang rehimen. 


Pakikibaka ng Maralitang Lunsod 
Kwento ni Ka Maximo 


K asapi ako ng isang samahang magsasaka sa Taytay 
nang maugnayan ako ng aktibista ng Samahan ng 
Demokratikong Kabataan o SDK. Bilang mga magsasaka, 
sahod-ulan ang palayan namin, kaya sa panahon ng tag-init, 
ang iba sa amin ay nagtatrabaho bilang mga karpintero, sa 
konstruksyon, o ang iba'y nagtitinda ng damit, vendor. Sa 

lugar ng aryenda, nagtatanim ng mga gulay 'pag tag-araw-- 
sitaw, kamatis, patola, ampalaya, mais. Dahil tradisyunal na 
organisasyon ito, may mga namulat lamang na mga kasapi 
na naging mga tagasuporta. Ang nabuo naming organisasyon 
doon ay haluan, merong manggagawa sa pabrika, may 
magsasaka, malamanggagawa ang karamihan, pero nakakabit 
'yon sa organisasyong masa ng kabataang estudyante. 


Mga 32 siguro ang edad ko noong 1969. Ang bunso ko 
nga, Hulyo 1971 ipinanganak, katatapos lang ng masaker 
sa kongreso noong Mayo 1, kaya Liza ang ipinangalan ko 
sa kanya, bilang pagpupugay sa unang martir na mangga- 
gawang kababaihan. 


Noong makabuo ako ng samahan ng malamanggagawa 
sa bayan, kasunod nito ay nabuo ang sangay ng Partido sa 
komunidad. Ikinonekta 'yon sa komite ng Partido sa Pasig- 
Mandaluyong-Pateros. 'Yung naitayo kong organisasyong 

masa ng malamanggagawa ay ipinaloob sa PSR o Progresibong 
Samahan sa Rizal. 


Noong mag-Martial Law, nailagay rin ako sa pamimili ng 
titindigan, aatras ka ba o susulong ka? May pinamumunuan 
akong sangay at saka 'yong organisasyong masa, kaya nagtuluy- 
tuloy ako. Ang organisasyong masa ay natransporma sa lihim 
na organisasyon. Syempre, kumikilos din ng pahayag-hayag. 
Komo masaklaw ang pagkilos sa komunidad, umuugnay kami 
sa pabrika, umuugnay sa magsasaka, nabuhay kami roon. 
Kahit umuuwi-uwi ako, hindi naman ako winawanted, hindi 
ako nalantad sa kaaway. 


Ang itinatayo namin sa pabrika ay unyon. Ang pabrika 
ay natural na alalay ng komunidad. Ang mga manggagawa ay 
binibigyan namin ng GTU [Genuine Trade Unionism], at nag- 
uunyon sila. Minsan, 'pag nakapag-aral na sila ng edukasyong 
pampulitika, ayaw na nilang mag-unyon. “Dito na kami.” 
Pero syempre, sinasabihan namin, mag-unyon din tayo, para 
hindi tayo mahiwalay sa mga manggagawa. Noong wala pang 
Martial Law, nasasaklaw namin ang lugar ng Taytay at Cainta, 
at bandang Pasig, maraming pabrika diyan. Nagpatuloy ang 
lihim naming pagkilos kahit nag-Martial Law na. 


Kaya kahit noong nasa kilusang lihim na ako, ang mga 
naugnayang magsasaka sa unang organisasyon ay matagal 
pa ring sumuporta. Minsan natutulog ako doon habang 
nagrerekrut sa hanay ng mga manggagawa, malamanggagawa, 
at magsasaka. Kaya noong magkaron ng pagkilos, ito'y naging 
pambayan at sinuportahan ng iba't ibang aktibistang galing 
sa teritoryo. 


Noong 1980 o “81, habang nasa distrito ako ng Singko, 
nagkaroon ng pagkilos sa Dolores laban sa pagtaas ng presyo 
ng langis. Pambayang pagkilos ito. Maliban sa mga taga- 
Dolores, sumama ang mga organisasyon natin sa Carco, Capital 
Garment, Yupangco, at iba't ibang komunidad sa Taytay. 
Umabot ng libo ang lumahok, maging ang mga pulis, nagulat. 

Martial Law noon, kaya dinikitan sila ng mga pulis. Umikot 
ang mga nagrarali sa mga organisadong komunidad natin sa 
Dolores, tapos pumasok sa ating base sa isang komunidad ng 
maralitang lunsod sa Taytay na may problema rin sa lupang 
tinitirikan ng kanilang mga bahay. Nang makapasok sila 
sa komunidad, para silang naglahong bula doon, hindi na 
makita ng mga pulis. Hindi na sila dumaan sa kalsada kundi 
sa mga daang-tao hanggang makauwi sa kani-kanilang mga 
lugar. Panahon 'yon ng aklasang bayan, papalakas na ang mga 
hayag na organisasyong masa kahit Martial Law pa. 


Hanggang ngayon ay nakikilusan pa ang mga lugar na 
iyon, pero nagkakaroon na ng tinatawag na urban development, 
lumiit ang sakahan, naging mga subdibisyon, kapiraso na 
lang ang natitira. 


Hindi naman mahirap mag-organisa. Ang importante 
ay kung paano mapapataas ang kamulatang pampulitika 
ng manggagawa sa pabrika. Kasi kung mapapataas ang 
kamulatang pampulitika niyan, magtutuluy-tuloy ‘yan. 
Lalo't maiintindihan nila na 'yong pambansa-demokratikong 
rebolusyon ay isinusulong natin, unti-unti nga nilang iniiwan 
ang hanapbuhay, e. Nagpupultaym nga. Kahit nga mga nanay. 
May isang antas na nagpupultaym sila. 


Kaya nahihirapan 'yong ibang kasama kasi, aba, kapag 
hindi tutok-babad ang gagawin ninyo, talagang mahihirapan 
kayong magmulat ng manggagawa. Kahit nga sa maralitang 
lunsod, halos inaatupag niyan, may makain sila, e. Minsan 
nga, saglit mo lang maiwan, nawawala na. Hanggat hindi 
dumarating doon sa isang antas na nasasapol na 'yong 
pulitika, sa isang mas mataas na antas. 


Ang ginagawa namin noon, ang BKP, gabi-gabi, mula 
bandang alas otso hanggang alas diyes, kung minsan nagiging 
alas onse pa. Pagkatapos non, tigil na, tapos itutuloy na lang 
uli sa susunod. Minsan mga lima ang dumadalo, minsan 
nadaragdagan pa, minsan nababawasan, depende kung sino 

ang kayang dumalo. Sa mga bahay-bahay lang kami nag-aaral 
noon, kasi banda sa lugar na 'yan, meron pang mga maayos- 
ayos na bahay na nalulugaran na hindi naman siksikan, kaiba 
sa mga YS na minsan hindi papayag ang mga magulang na sa 
bahay nila gawin. Karaniwan sa mga mag-aaral ay mga padre 
de pamilya na nagtatrabaho araw-araw. 'Pag araw na bakante 
sila, maluwag, napapahaba namin ang talakayan, nagbibigay 
kami ng LRP. Tatlong araw 'yon, bawat isang paksa, isang araw. 
Hindi natatapos sa isang gabi, pero kung minsan nababawi, 
kung walang trabaho, Sabado o Linggo ay handa silang mag- 
aral. Kasi ‘yong pag-aaral nila, halimbawa LRP, kakaiba 'yan. 
Kaya dumadalo sila. Lalo pa ‘pag BKP. 


Importante ang mag-oorganisa tayo sa masa, dahil ito 
ang nagiging sandigan ng malawakang pagkilos ng masa 'pag 
sumusulpot ang maiinit na isyu. Sila rin ang nagiging base 
natin sa iba't ibang antas pa ng pagkilos. Nang magkabiyakan 
noong 1992, ako lang ang natira sa yunit namin. Hindi pa 
maasikaso ng nakatataas na organo ang pagkausap sa akin 
para mabigyan ng bagong gawain, kaya nag-inisyatiba akong 
mag-organisa muna sa Eastern Rizal. Nang mabigyan na ako 
ng gawain, ipinasa ko ang grupong ito sa hukbong kumikilos 
sa Southern Tagalog, at nagpatuloy sila sa pagkilos. May isa 
nga roon na naging martir, namatay sa labanan. 


nathan woodward.co.uk 

Rebolusyong Agraryo Kakumbina ng Hayag 
na Pakikibakang Magsasaka at Mahigpit na 
Pakikipagtulungan sa Hukbong Bayan 


Kwento ni Ka Oying 


akilala ko ang kilusan habang nag-aaral ako sa PUP, 

Philippine College of Commerce (PCC) pa noon. 
Sumasama ako sa ilang pagkilos, ang mga isyu namin, kadalasan 
ay ‘yong tungkol sa pasilidad ng eskwelahan. Maagang bahagi 
ng 1969 yan. Nang lumipat ako ng eskwelahan, nakatulong 
pa rin ang discussion groups. Hanggang noong pumutok ang 
First Quarter Storm, FQS, ako na ang naging tagapangulo ng 
balangay ng KM sa UE. Naging mabilis yong pagpupultaym 
ko bilang aktibista. Talagang, kumbaga, e, dinibdib ko nang 
husto ang pagkilos noong panahong 'yon. Halos hindi nga 
ako umuuwi noon, e. Syempre tinatanung-tanong din ako 
ng mga magulang ko, pero sa panahon kasing 'yon malakas 
ang propaganda, ang mga isyu ng kabataan, kaya hindi talaga 
kumokontra ang mga magulang ko. Mas yong pag-aaral ko pa 
ang inaalala, ‘yong hindi ko pag-uwi-uwi. Meron kasi kaming 
inoorganisang komunidad sa Pandacan. Hanggang binuo 
na ang coordinating body sa University Belt, ipinaloob ako 
doon. Mas naging malalim na ang involvement ko dahil may 
mga serye na ng regular na pag-aaral. Nakatulong din 'yong 
summer integration namin sa Nueva Ecija, mga tatlong buwan 
kami sa bayan ng San Leonardo. Nakipag-aralan kami sa mga 
magsasaka. Sumama rin kami sa mga welga, lalo na 'yong sa 
US Tobacco, at 'yong iba pang isyu diyan -- 'yong pagtaas ng 
presyo ng gasolina. Tulad ngayon, maraming isyu noon. 


Nobyembre 1970, bumyahe ako papuntang Isabela. Sa 
isang bahay sa Cauayan, Isabela, nandoon si Joe at si Julie. 
Sila ang sumalubong sa akin. Nasa Isabela kasi ang political- 
military training noon. Kaya ang mga kadre na dinedeploy 
ng Partido sa mga bubuksang sonang gerilya sa iba't ibang 
rehiyon ay doon dinadala sa simula. 'Yong mga kasamang 

nagbukas ng Mindanao, nagmula doon, pati 'yong ibang 
kasamang nagbukas ng Bikol, maski 'yong mga nagbukas ng 
Panay. ldedeploy kasi ako sa aming lugar. 


Dineploy muna ako sa isang SYP sa Isabela. Ito ‘yong SYP 
sa kapatagan ng Isabela. Ang saklaw ng erya namin noon ay 
San Mateo, Alicia, Luna, Cabatuan. Kadikit namin 'yong isang 
SYP na kumikilos sa bandang Cauayan. Kaya may dalawang 
SYP diyan sa patag noong magtatapos ang 1970. Hanggang 
inabutan ako ng Martial Law diyan, hindi na natuloy ang 
pagdedeploy sa akin sa lugar namin. Okey naman sa akin. 'Yong 
aming isang iskwad naging isang platun, hanggang sa maging 
dalawang platun. Ang isa pang platun namin, nasa bandang 
Southern Isabela: Cordon at Santiago hanggang Villaverde, 
Vizcaya. Sila rin ang nagpapalawak papuntang Mayoyao ng 
Ifugao, kasi tri-boundary. Sila ang tumatawid ng Chico River. 
Halos nawala ang platun na ito noong Martial Law. Naputulan 
sila ng ugnay sa amin, at sa isang labanan, namatay ang CO at 
ang PO ng platun, hanggang nalusaw ang yunit. Ang CO noon 
si Ka Efren, tubong San Mateo, sa baryo Salinungan. Isa “yon 
sa unang-unang mga baryo na kinilusan ng NPA sa kapatagan 
ng Isabela. Halos umabot ng isang platun ang napasampa sa 
baryo lang na 'yan. Si Ka Efren, isa sa mga naunang narekrut. 
Siya ang CO ko noong nasa SYP ako. Hindi ko na maalala 
kung sino ang PO, pero galing din ng YS sa Maynila. 


Kami naman, nanatili sa Alicia, kaya lang nagpalawak na 
rin kami paNorte. 
Umabot na kami 
ng Aurora, Manlic 


Region. Kaya 
medyo nawala 
'yung Central 
Isabela. Hanggang 
sa matinding- 


matinding 
operasyong 

militar, hindi nakayanan ng baseng masa namin, nahirapan 
na rin kami. Nagdesisyon kaming tumawid ng Cagayan River. 
Nababalitaan namin, meron ding isang platun sa kabila ng 
Cagayan River, bale parte 'yan ng Eastern Isabela. 'Yon ang 
platun ng Tumauini. Pero wala kaming ugnay sa kanila. Balita 
namin, 'yung platun ng Tumauini, mas maliit na platun at 
saka mas mahina ang gamit, pero naroon naman sila sa medyo 
magubat na lugar. 


Mahigit siguro mga 35 kami. Pero malalakas ‘yong gamit 
namin, meron na kaming M-14, dati na kaming may mga 
M16. Inabot kami ng hanggang madaling araw sa pagtawid, 
iisa ang aming bangka, pabalik-balik, kaya umagang-umaga, 
hindi pa yata kami nag-aalmusal, kinubkob na kami ng mga 
militar. Inabot ng halos buong araw ang labanan doon sa 
Baryo Labugan, Tumauini, Isabela. Hanggang gabi, at sa 
mismong labanan, ang masa ang lumalapit sa amin, sila na 
ang nagdadala ng pagkain namin, nagsasabi kung nasaan ang 
mga pwesto ng kaaway, kasi naging running gun battle muna 
'yon hanggang sa nagpasya na kaming umatras. Sila ang 
naggiya sa amin noong maghating-gabi na. 


Umaga na nang nakaugnay kami sa mga kasama sa 
platun sa kabila. Sinaklaw ng pagkilos ng aming pinagsanib 
na platun ang Ilagan, Tumauini, San Pablo, Cabagan, sa 
Isabela, hanggang sa Pehablanca ng Cagayan. Nakaugnay 
kami sa Forest Region, doon sa First Red Company, na nasa 
San Mariano, ang kadikit ng Ilagan. 'Yon namang Company 
B, ang Second Red, nasa bandang San Guillermo, Jones, 
'yong papuntang Vizcaya. Tapos 'yong Third Red Company, 
nasa Aurora naman. 


Mga 1972 hanggang '76 ang panahon na dumanas 
ng matinding kahirapan ang malaking pwersa ng hukbo sa 
Forest Region ng Isabela dulot ng military blockade. Sa loob 
ng halos limang taon, ang main force ng rehiyon, Company 
A at Company B, at isang platun ng Regional Mobile Force 
ng NPA, pati ang Regional Command at saka istap niya, ay 

arana ') nakakulong sa maliit na lugar ng 

AN AA Forest Region sa Isabela na walang 

PERERA masa, na kinukubkob ng halos 
limang libong militar. 

a Heto naman kami 

pact ci. sa kabila na maluwag na 


maluwag kaya gumana 
nang husto ang pagtatayo 
ng Partido, hanggang sa 
pagtatayo ng mga BRC, 
mga organisasyong masa, 
hanggang sa rebolusyong 
Kk agraryo. Pati 'yong mga 
ya hayag na pakikibakang 
i magsasaka at mga 
kampanyang masa noong 
TR Martial Law ay nagawa 
riyan. 


Mga 1974 o '75, nag-umpisa ang pagkilos ng masa sa human 
rights issues kasi grabe ang militarisasyon, laluna sa parteng 
Cagayan-Isabela. Partikular sa Cagayan, Enrile area 'yan, kaya 
talagang pokus ng militarisasyon. Si Enrile ang defense minister 
noon. Maraming military operations ang ginawa riyan kaya 
maraming paglabag sa karapatang tao. Paano maggigiit ang 
mga magsasaka? Nagsimula 'yan sa Diasan Case. Si Diasan 
ay isang lider-magsasaka na pinatay ng militar. Talagang galit 
na galit 'yong masa. Hindi ko na maalala kung paano nangyari 
basta nakapunta si Diokno sa Lallo, Cagayan. Ang mga masa, 
nagpuntahan sa bayan, at nasubok na pwede. Palagay ko isang 
malaking bagay 'yon, kung papaano nabasag ang lagim ng 
Martial Law, lalo na sa Cagayan, na grabe ang militarisasyon. 
Naging tuluy-tuloy ang pagmamartsa ng mga magsasaka 
mula sa baryo. Tuwing may sinusunog na bahay, antemano, 
pumupunta sa bayan, may mga dala na ring plakards - ganoon. 
Nakukumpronta ang mga meyor hanggang sa umaabot na sa 
panawagan na palayasin ang 21“ IB. Maaga 'yon, e, mga '76 o 


UÉ verano 2015 


“77. Marami ang masang pumupunta sa harap ng headquarters 
ng 214 IB, may dalang mga plakard at dinedemanda na 
lumayas sila. Umabot ito sa mga lihim na pagkilos tulad ng 
pagpapalutang ng mga saha ng saging na may mga banderitas 
at islogan sa Cagayan River. Hanggang sa nagsasabit na ng 
balatengga sa mga bayan, nagkakabit ng posters o operasyong 
dikit sa mga sentrong bayan. Ang alam kong pinakamalaki sa 
Isabela, noong 1980 o '81, ay ang martsa ng mga magsasaka 
mula sa Hacienda San Antonio-Santa Isabel sa Ilagan, ‘yong 
napakalaking asyendang kinakamkam ni Danding Cojuangco. 


Noong panahon ng Espanyol, Tabacalera ang may-ari 
niyan, ‘yong may-ari rin ng Hacienda Luisita. Ang Hacienda 
San Antonio ay umaabot yata ng labing-isang libong ektarya. 
Mas maliit ‘yong Hacienda Sta. Isabel, sa kabila ng Cagayan 
River, pero katapat lang. Ibig sabihin, kung wala 'yong ilog, 
iisa 'yan, iisa ang may-ari. Hinati lang ng haywey at saka 
ilog. Akalain mo, ang pangalan ng baryo diyan, numero - 
uno, dos, tres, kwatro. Ang isang asyenda ay umaabot ng 
mahigit tatlumpung baryo. Ang dating tanim, tabako. 'Yong 
Luisita, naibenta nga sa Cojuangco, naging tubuhan na. 'Yong 
Hacienda San Antonio, ang tanim naman ay mais at palay. 
Kaunti na lang ang tabako noon. Pinag-interesan ni Danding, 
gamit ang kanyang dummy na si Antonio Carag, ang Ancar 
Corp. Palalayasin ang mga magsasaka. 


Nagmartsa ang libu-libong magsasaka papunta sa Ilagan, 
sa kapitolyo. Ang hinihingi nila noon, hindi sila dapat 
paalisin. Hinarap naman sila. Nag-usap. Walang nangyari. 
Hindi naman kaya ng kapitolyo. 


Nagtuluy-tuloy ang harasment. Alam kasi ng militar na 
may hukbong bayan sa lugar. May mga engkwentro nang 
nangyari. At mas maaga pa, nagtraydor ang kumilos diyan, si 
Pablito Araneta, na galing sa isang malaking pamilya sa Panay. 
Dati siyang political officer ng platun sa Tumauini. Pumapasok- 
pasok sa sona ang tatay niya, bumibisita. Ang kasama pala ay 
mga opisyal ng militar. Imbes na isuko lang ang sarili, dinala 

niya ang isang yunit, inilapit sa haywey at pinakubkob. Alam 
mo, patay lahat ng kasama maliban sa isang babae. Nanlaban 
sila pero gilid 'yon ng haywey. Ang kasamang nakaligtas ang 
nagkwento ng buong pangyayari. Doon nga namatay ang CO 
ng platun ng Tumauini, 'yong galing sa San Mateo. Pagkatapos 
noon, lumantad na si Pablito. Hawak na siya ng kaaway. Ang 
Hacienda San Antonio at Hacienda Sta. Isabel, kabisado niya. 


Kaya militarized ang Hacienda San Antonio. Nagtayo pa ng 
mga kampo militar diyan, nagtayo pa ng mga CHDF. Tinayuan 
ng CHDF ang halos lahat ng baryo. Pero hindi nawala ang 
pagkilos ng hukbo. Tuluy-tuloy kasi ang masa. Talagang 
mahusay ang masa diyan. Mahaba na kasi ang karanasan nila. 
Dekada 1970 pa, naririyan na ang mga kasama. 


Noong panahong 'yon, may mga sumampa sa hukbo. Tapos 
malaki rin ang naging papel nila sa pagsalo sa nagmartsa mula 
sa Forest Region papunta ng Northern Isabela at Cagayan, 
nang lumabas na sa kubkob ang mayor na pwersa ng rehiyon 
noong 1976-77. Kasi sila ang kahangganan ng San Mariano, 
ang pinakabase ng First Red Company natin. May isang maliit 
na bayan din doon, ang Tumauini, tapos Ilagan na. Ang mga 
nagmamartsa ay dumaraan sa Ilagan at sa Tumauini. Nasawi sa 
kubkob sa San Mariano si Arnulfo Resus, isa sa mga kaswalti 

ng Long March. 


Ang natatandaan ko, may mga poste kaming binabagsakan 
nila. 'Pag dumarating ang naglo-long march mula sa Forest 
Region, may nakahandang mga lugar na pahingahan na may 
mga suplay. Kaya ang masa diyan, kumikilos para matiyak 
ang suplay ng mga kasama na naglo-long march. Mahigit isang 
daan din sila, pero batches, hindi naman isang bultong malaki. 


Kaya, bawat darating, sasaluhin dito sa Ilagan, tapos 
tatawid ng Tumauini, pa-norte na. Babagtasin nila ang Sierra 
Madre, hindi naman sila pwede sa kapatagan, tapos Sierra 
Madre ulit, hanggang sa Pehablanca, ang unang bayan ng 
Cagayan. Ilang malalaking ilog ang tinatawid nila upang 
makarating sila sa pinakabase natin sa Cagayan, sa erya ng 
Baggao-Gattaran. Ito na ang pinakadulo ng long march. Doon 
na ulit idideploy sa ibang lugar 'yong mga yunit. Mahabang 
martsa yon. Kaya napakatagal na operasyon hanggang 
makalipat lahat. At napakahalaga ng papel ng masa para 
maging matagumpay iyon. 


Mula noong Martial Law, mayaman-yaman na ang 
karanasan ng masa sa Northern Isabela sa pagtatayo ng mga 
organisasyong masa na umabot sa antas ng KRB. Walang 
hayag na organisasyong masa, pero 'yong masa, hayag 
na kumikilos. Kahit bumagsak na si Marcos, nagtuluy- 
tuloy ang mga aksyong masa, mula paggiit sa karapatang 
pantao hanggang sa isyu ng lupa. Ngayon, hindi pa rin sila 
napapalayas, at maraming hindi nagbabayad ng amortisasyon 
sa huwad na CARP/CARPER, naroroon pa sila. Nasa paligid 
pa rin ang hukbo. 


Muling binubuhay ng Cojuangco ang interes nila dito. 
Ancar pa rin ang ginagamit. At hanggang ngayon, lumalaban 
pa rin ang masa. 

Kwento ni Ka Mateo 


hird year college ako sa kursong may kinalaman sa agrikultura 

sa isang “pampublikong unibersidad ng Eastern Visayas 
noong kasagsagan ng First Quarter Storm. Bago nito, lumahok 
na ako sa mga isyung pangkampus gaya ng kakulangan ng 
classroom at pasilidad ng laboratoryo, isyu ng mga titser, at iba 
pa. Lumahok ako sa mga repormang dinadala ng relihiyosong 
sektor. Sa panahong ito, nahihilig na akong magbasa ng mga 
makabayang akda nina Renato Constantino at Rafael Palma. 
Kapag bakasyon, may mga mag-aaral mula sa UP Los Baños 
na nagdadala ng babasahin tulad ng Dawn at UP Collegian. 
Naradikalisa ako sa impluwensya ng FQS at sa tulong 
ng mga naunang nagmulat sa akin. Sumapi ako sa isang 
samahang pangkultura. Naglabas kami ng mga pambansang 
demokratikong pagtatanghal, literatura at arte. Nag-aral kami 
ng pambansa-demokratiko at progresibong babasahin, at 
binuo ang kauna-unahang tsapter ng KM sa pamantasan. 


Kahit lumalaki na ang panahon ko sa pagkilos, namantine 
ko naman ang grades kaya hindi naging malaking usapin sa 
pamilya ang ekstra-kurikular na mga gawain ko. Kaya lang, 
nang magbatas militar na, hinuli ako at ikinulong nang 
mahigit isang taon. 


Habang nasa  istakeyd, hinubog kong maging 
rebolusyonaryo ang sarili sa tulong ng yunit ng Partido sa 
loob. Tinuruan kaming maging organisado sa pagkilos, maging 
matalas sa pag-aanalisa at matatag na manindigan sa mga 
usaping pampulitika at pang-ideolohiya. Doon ko unang pinag- 
aralan ang Kursong Primarya ng Partido, Limang Gintong 
Silahis, Lipunan at Rebolusyong Pilipino, at ilang espesyal 
na paksa kaugnay sa armadong pakikibaka. Naghanda na rin 
kami sa pagsampa sa hukbong bayan kung makakalabas. 


Noong 1974, paglabas sa kulungan, nag-CS ang grupo 
namin. Dalawa ang larangan noon sa Samar. Ang isa ay nasa 
Southwest, ang isa nasa Northeast. Napakalayo. Napunta ako 
sa Southwest, ang ibang kasamahan ko sa Northeast, ang iba 

naman ay sa pagbubukas ng larangan sa North. 


Sa CS, kahit sanay ako sa buhay magsasaka, nahirapan 
din ako. Noong una, hindi ako marunong mag-organisa. 
Hindi ako sanay na makihalubilo sa masa. Tumutulong ako 
sa mga gawain sa sakahan at pambahay, pero nahihirapan 
akong mag-organisa. Nakukuha ko ang kanilang interes sa 
pamamagitan ng kultural. Naggigitara ako at kumakanta, 
nakakapagpaliwanag ako nang kaunti. 


Sa panahon ng pagsampa ko sa kanayunan, ang 
pamamaraan ng pag-oorganisa sa masa ay ang KPB - KRB. 
Mula sa panimulang kontak sa baryo bubuuin ang KPB o 
Komiteng Pang-organisa ng Baryo. Gawain nila ang mag- 
SICA, magpropaganda at mag-organisa ng mga makauri at 
sektoral na samahang masa, magsilbing panimulang organo 
ng kapangyarihang pampulitika sa barangay at kunin ang 
suporta ng mamamayan para sa BHB. Mabubuo ang KRB 
o Komiteng Rebolusyonaryo ng Baryo kapag nabuo na ang 
mga samahang masa, sangay ng Partido sa baryo at milisyang 
bayan, nailunsad na ang rebolusyong agraryo at napahina 
na ang kaaway sa baryo. Dalawa lang ang naitayo kong KPB 
(tawanan)--dalawa! Naitayo na kasi ang KPB sa kalakhan 

ng erya ng yunit na napakatan ko. BB Napakapaborable ng 
kalagayan sa pagpapalawak ng rebolusyonaryong kilusan dahil 
sa malawakang pagsasamantala at pang-aapi ng diktadurang 
US-Marcos. 


Napakalaking tulong sa aking pag-unlad ang unang 
karanasan ko sa pagsasagawa ng SICA sa isang baryo. Dito 
namin nabuo ang kasaysayan ng baryo, ang batayang mga 
suliranin nila, ang tunggalian ng mga uri sa baryo at ang 
solusyon sa mga ito. Napabulaanan dito ang nangingibabaw 
na ideya na “walang maralitang magsasaka sa baryo, “walang 
pyudalismo” at “ekonomya ng mayamang magsasaka” ang 
umiiral na sistemang pang-ekonomya. Dito ko panimulang 
natutunan ang ibig sabihin ng linyang pampulitika, ang 
pangangailangan ng kilusang masa laluna ang kilusang 
antipyudal, at ang relasyon ng kilusang antipyudal, antipasista 
at anti-imperyalista. 


Taong 1976, natanggap namin ang bagong dokumento 
ng KS na “Ang Mahigpit Nating mga Tungkulin”. Nagmarka 
ito ng bagong panahon ng pangkalahatang pagsulong ng 

rebolusyonaryong kilusan sa rehiyon na pinatibay pa ng 
paglalagom ng KR-Eastern Visayas noong 1977 kung saan 
lumabas ang mga batayang gabay sa pagkilos hanggang sa 
mga pamamaraan ng pagpapatupad ng mga gawain. 


Nagsimula ang mga  breyktru ng  antipyudal na 
pakikibaka noong 1976-77 sa pangunahing larangang ge- 
ri ya sa northern area, na siyang pinagkunan ng karanasan 
para sa pagpapalaganap sa Katimugang Samar, Leyte at sa 
ibang larangang gerilya ng EV. Bawat lokal na komite ng 
Partido ay nagbreyktru sa pagbubuo ng SICA, paglilinaw ng 
isyu, pag-oorganisa at pagpapakilos sa masa sa mga isyu ng 
pagpapababa ng upa sa lupa, at pagpapataas ng presyo ng 
mga produktong magsasaka--mais, kopra, produktong gubat 
tulad ng rattan poles. Doon ko nagagap na ang antipyudal na 
kilusan ang susing kawing sa pagpapakilos sa masa, susing 
kawing sa kilusang masa sa kanayunan at susing kawing sa 
pagsusulong ng armadong pakikibaka. Sa maraming lugar ay 
napababa namin nang kalahati ang upa sa lupa. Dati kasi, sa 
50-50, ang lahat ng gastos at trabaho ay sa kasama. Minsan, 
tumutulong ang may-ari sa gastos sa hakot o karyada, pero 
kadalasan, hindi. Mayroon pa ngang sangkatlo o sangkapat 
lang ang sa kasama laluna sa niyugan. Nakinabang talaga 
ang masa sa mga pakikibakang ito. Ang husay ng epekto nito 
dahil dumami ang rekrut na pultaym sa hukbo at Partido. 
Dumami ang abandonadong lupa na samahang magsasaka na 
ang namamahala. 


Sa pakikibaka para sa pagpapataas ng presyo ng rattan pole, 
nagkamali kami noong una dahil mabilisan naming inilunsad 
ang pakikibaka na kulang kami ng malalim na pag-aaral. Sa 
pag-aaral kasi namin, ang isang rattan pole na kasing taba ng 
battery ng flashlight, sampung piye ang haba, para sa furniture, 
ay P1.50 ang presyong lokal kumpara sa Cebu na P25-30. 
Hindi namin nakonsidera ang gastos sa byahe, tong sa militar, 
ang dapat tubuin ng mga negosyante at iba pang gastos sa 
operasyon. Ang nangyari, dahil napakataas ng hinihingi, 
umatras ang mga bumibili. Naging problema na ng masa ang 

kakulangan sa pagkain. Pagdaan sa baryo, sasabihan kami ng 
masa, “ito lang ang makakain natin, mga Kasama, dahil wala 
na tayong uway" Sa dagdag na pagsisiyasat, nakitang sobrang 
taas pala ang hinihingi kaya sa isang pulong ng mga lider-masa, 
binago ang plano at kahilingan. lIsinaalang-alang ang datos 
galing sa ilang negosyante sa kanilang gastos sa operasyon 
at partikular na laki ng gastos sa tong sa militar mula Samar 
hanggang Cebu. Binuo namin ang isang pamunuan ng masa, 
ligal, na naging panel para makipagdayalog sa negosyante. 
Nagpulong ang mga organisasyon sa baryo hanggang magkaisa 
sa mas mababang presyo at tinawag ang mga negosyante para 
sa pag-uusap. Halos nadoble ang presyo kaysa dati. 


Marami kaming natutunan sa karanasang iyon at 
maging sa mga sumunod sa iba't-ibang lugar at sa iba't-ibang 
isyung pyudal at malapyudal. Ang pinakamahalaga ay ang 
pagsasabuhay ng kilusang masa - ibig sabihin ang pagbibigay 
ng pangunahing diin sa aktibong paglahok ng masa. Sa ngayon 
ginawa na nating panuntunan sa pakikibaka at kampanyang 
masa ang kanilang aktibong paglahok mula sa pagbubuo ng SI, 
pagpipirme sa mga kahilingan at plano hanggang sa pagtatasa 
at paglagom. Ginagawa ito sa mga kumperensya ng mga 
Sangay ng Partido sa mga barangay, mga pulong ng pamunuan 
ng samahang masa, asambleya ng mga samahan at maging sa 
buong barangay kung nararapat, at iba pa. 


Naipagpapatuloy ang mahuhusay na karanasan, mayroon 
namang hindi. Napagtibay ang maraming patakaran mula 
rito gaya ng usapin sa pagpapababa ng upa sa lupa at mga 
kagamitan sa produksyon, pagpawi sa usura, pagtaas ng sahod 
ng manggagawang bukid, pagtaas ng presyo ng mga produkto, 
pagpapatakbo ng mga kooperatiba, at sa kumpiskadong lupa 
ng mga traydor na panginoong maylupa, hanggang sa paggamit 
ng dalawahang taktika sa mga proyekto ng reaksyunaryong 
pamahalaan, institusyon, at iba pa. 


Halimbawa, sa usapin ng kumpiskadong lupa ng 
mga traydor na panginoong maylupa, may bahagi para sa 

samahan, at may para sa indibidwal sa batayan ng karapatang 
magbungkal sa lupang nasa pangangasiwa ng samahan. Bawat 
samahan ay may komunal na sakahan, at hinahati ang kita 
batay sa mga punto sa paggawa na kinukwenta bawat buwan. 
Sa mga kooperatiba na mahusay na umaandar, maganda 
talaga ang resulta. Pero mayroon ding hindi maganda dahil 
lumilitaw ang korapsyon at oportunismo. Dahil dito, may mga 
tinatanggal na kasapi o ginawaran ng ibang tipo ng aksyong 
pandisiplina. Inaayos talaga natin iyan, naglulunsad tayo ng 
isang malawakang kampanya sa edukasyon at punahan, para 
hindi magpaulit-ulit. 


Habang dumarami ang pinamumunuan ng mga samahan 
ay nagiging mas kumplikado ang mga ito. Maliban sa 
pamamahala sa mga kolektibong sakahan, may kolektibong 
gilingan ng mais at palay ang iba, may mga koop na tindahan, 
koop sa pagbebenta ng produkto, sa transportasyon (pumpboat), 
sa paghahayupan (kalabaw at baboy). Ginagabayan natin 
sila sa regular na pagtatasa, pagsasanay sa pag-awdit, at 
pagtatakda ng mga dibidendo. 


Ang pinakamalaking problema sa mga kooperatiba ay 
ang utang, dahil sa gipit na kalagayan ng masa. Ang patakaran 
ay hindi dapat lumampas sa sapi ang utang, maliban sa mga 
kasong pangkagipitan. Pwede ngang magkontribusyon ang 
mga myembro para sa nagipit. Malimit na solusyon sa utang 
ay ang pagkaltas sa kanilang dibidendo o bahagi nito kapag 
ipinamahagi na ang dibidendo. 


Maraming lumilitaw na usaping pang-ekonomya sa iba't 
ibang aspeto ng ating reporma sa lupa. Pero ang pinakamahalaga 
ay humihina ang kapangyarihan ng panginoong maylupa, at 
lumalakas ang kapangyarihan ng organisasyon ng magsasaka. 
Ang mga problema ay seryosong hinaharap batay sa ating 
linya at patakaran. 


Umiiral at patuloy na pinalalapad ang mga organo ng 
kapangyarihang pampulitika [OKP] sa maraming lugar na 
mataas ang antas ng konsolidasyon ng mga samahang masa, 

nasusustine ang mga pakikibakang masa, aktibong lumalahok 
sa pakikidigmang gerilya at napahina na ang kaaway sa uri. Sa 
katunayan ay may konserbatismo kami sa pagbubuo ng OKP 
kumpara sa napakalawak na mga rebolusyonaryong base na 
relatibong konsolidado. 


Mahirap talaga ang Eastern Visayas bilang isa sa mga 
pinaka-atrasadong rehiyon ng bayan. Pero ang kalagayan 
namang ito ang pinakapaborableng kundisyon sa pagsisimula 
at pagsusulong ng rebolusyonaryong pakikibaka. Ang buhay 
rebolusyonaryo ng mga kasama ko noong bago pa ako sa 
kanayunan ay sobrang mahirap na doble ang aking pagsisikap 
na umangkop kahit pa galing ako sa uring magsasaka. Walang 
badyet na pampersonal o pampulitika man. Nakakaikot kami 
at gumagampan kami ng mga rebolusyonaryong gawain kahit 
wala ni isang kusing. Napakahigpit namin sa tres-otso. Hindi 
pwedeng kumuha kahit isang saging kung walang permiso ng 
may-ari. Mahigpit na panuntunan sa anumang natipong pera 
at rekurso ang pagtitipid, pagrereserba para sa darating na mga 
pangangailangan at pagbabahagi sa ibang nangangailangan. 


Napakataas ng pamantayan sa simpleng pamumuhay at 
puspusang pakikibaka, pagsasakripisyo at sa buong pusong 
paglilingkod sa masa. 'Yong pinasimulan ng mga kadre noon 
na simpleng pamumuhay, tatak 'yan ng kilusan hanggang 
ngayon. Maganda ang epekto sa masa na tumutulong ka kung 
hirap sila. Malimit, pinauuna pa namin silang kumain. Ang 
pagsasakripisyo ng mga kadre ay ang magkasya kung ano lang 
ang kaya. Minsan nga, sobra pa sa dapat, walang tsinelas, 
walang kumot, walang banig... Uso noon ang maong, tapos 
may medyas ka, tapos may hood ka, 'yon na 'yon. May ilang 
erya na sa tindi ng militarisasyon ay ilang buwang walang sabon 
at madalas na walang asin. Kami na nasa relatibong maalwan 
na kalagayan ang nag-iipon ng mga suportang ipinadadala sa 
mga kasama at masa na nasa matinding kagipitan. 


Ang higpit ng tangan namin sa prinsipyo ng pag-asa 
sa sarili kaya hanggat makakaya ay hindi kami humihingi 

sa nakatataas na organo. Nakakayanan pa nga naming 
magsentralisa sa nakatataas na organo at magbayad ng 
butaw. Importante syempre 'yong pamumuno ng mga kadre 
at upisyal, mula sa mga prinsipyo at patakaran, hanggang sa 
wastong asal, ultimo sa usapin ng mga personal na gamit, 
suporta para sa pamilya, paglahok sa gawaing manwal, at 
iba pa. Pati ‘yong sa masasarap na pagkain ay hindi sila 
nauuna. Maraming karanasan na kapag ang namumuno ang 
laging nauuna sa panahong maalwan ay hindi makokonsolida 
ang pinamumunuan at nahahawa pa nga ng maling mga 
gawi. Napaunlad rin namin ang praktika ng demokrasya sa 
ekonomya sa bawat yunit. Sa panahong wala pang regular 
na badyet nakasanayan na ang pagsapraktika ng diwa ng 
kolektibismo. Sa panahong may badyet na ay inihahapag 
sa buong yunit ang kabuuang badyet at tinatalakay kung 
paano gagastusin, gayon din kung papaano mapupunuan ito 
sa kolektibong pagsisikap. 


Kahit nga nasabing may badyet, kapos na kapos pa rin 
ito laluna sa kalagayan ng digma sa isang lugar na dati nang 
mahirap. Ang regular na gastos ngayon ng bawat indibidwal 
ay one thousand two hundred monthly. Kalahating salmon ng 
bigas kada saing. Kinse pesos bawat araw ang ulam. Sabon, 
tatlong putol isang buwan, pero ang kalahati ng pangatlo ay 
ijaambag para sa panghugas sa kusina. Trenta pesos bawat 
buwan para sa tabako - tatlo hanggang apat na dahon ito 
depende sa laki. Ang bota ay dapat tumagal ng dalawang taon, 
isang tsinelas isang taon pero Duralite, adjustable na lang 'yon 
kung nasa igang kayo. Duyan, relo, pantalon, may lohistika 
na kada anim na buwan, meron ding kada taon. 


Buwanang binubuo ng yunit sa pinansya ang ulat at 
tinatalakay ito ng buong yunit. Binubuo din ang ulat ng 
isang kwarter at isang taon. “Ito ang nagastos natin, ganito, 
ganyan.” Ang Finance Officer ay obligadong mag-ulat sa 
kabuuan. Kaya alam na alam ng mga mandirigma ang 
kalagayan. May karapatan ang sinuman na magtanong. Kahit 
sino pwedeng mag-request. 'Yan ang buhay na demokrasya sa 

hukbo. Bawat pagbabago, nagpupulong, kahit tungkol lang sa 
tabako. At sinisikap magkaroon ng pagkakapantay hanggang 
sa ibaba. Hindi lang mga opisyal ang nagdedesisyon kung may 
mahalagang gastusin kundi ikinukonsulta sa kabuuan. Bawat 
isa ay may karapatang magtanong at magmungkahi sa pinansya 
at ekonomya ng yunit. Kaya hindi napakarami ang tunggalian 
at malakas ang pagkakaisang pang-ideolohiya. Naiintindihan 
nila kung bakit ganoon ang usapin ng simpleng pamumuhay at 
puspusang pakikibaka, ang pagtitipid ng bawat sentimo para 
sa rebolusyonaryong digma, ang pagsasalo sa hirap at ginhawa, 
at ang demokratikong sentralismo sa pinansya. Kaya patuloy 
na mataas ang morale ng hukbo kahit sa gitna ng kagipitang 
pang-ekonomya. 


Syempre pa, hindi gayon kadulas ang pagpapatupad sa 
mga ito. Marami rin ang mga paltos sa mga patakaran namin 
at gano'n din, mga paglabag at mga di kailangang iringan na 
kadalasan ay dahil sa iba't-ibang kalagayan ng lugar, antas ng 
pag-unawa sa mga prinsipyo at mga nakasanayang praktika. 
Habang lumalakas ang rebolusyonaryong kilusan, lumalawak 
ang pinagmumulan ng pondo at rekurso nito, mapapaunlad 
ang mga akmang patakaran, gabay at mga pamamaraan. Ang 
mga mali ay napapalitan ng tama, ang kulang ay napupunan 
at may bagong mga patakarang nabubuo. 

Pakikibaka ng Mamamayan Laban sa Diktadurang 
US-Marcos 


Kwento ni Ka Aleta 


asapi ako ng MAKIBAKA sa unibersidad bago ipataw ni 

Marcos ang Batas Militar. Nang ipagbawal ang lahat ng 
organisasyon, nag-underground ang MAKIBAKA at sabay din 
akong gumanap ng iba't ibang gawain sa kilusang lihim sa 
kalunsuran. Hanggang sa matiyaga at mahirap na pagpupursigi 
ay nabasag ang puting lagim at nagsunud-sunod na ang mga 
hayag na pangmasang pagkilos kahit pa ipinagbabawal ng 
diktadura ang mga ito. 


Nasa dyip ako noong Agosto 21, 1983, patungo sa isang 
pulong nang marinig ko sa radyo na binaril si dating Senador 
Benigno “Ninoy” Aquino sa tarmak ng Manila International 
Airport. Kumikilos ako noon nang lihim sa Metro Manila sa 

kilusang manggagawa. 


Nagulat man ako sa balita hindi na rin ako nagtaka 
dahil sa panahon ng diktadurang Marcos masahol pa diyan 
ang ginawa niya sa maraming masa at kasama na lumaban 
sa kanyang diktadura. Pero syempre, dahil kilalang tao, na- 
shock ang madla. Simula noon, napukaw ang malaking seksyon 
ng petiburgesya sa lunsod para humugos sa mga kalye, 
magprotesta at manawagan na ring lansagin o ibagsak ang 
diktadura. Nauna na rito ang mga manggagawa at magsasaka 
na lumahok sa maraming welga at pag-aalsang bayan para 
ilantad at labanan ang Hitler, diktador at tuta ng Kano na si 
Marcos. 


Pero kakaiba pa rin ang dekada otsenta. Nang ilibing si 
Ninoy, noon lang talaga ako nakakita ng sinasabing higanteng 
daluyong ng kilusang masa. Halos wala kang makilusan sa 
kapal at dami ng tao na lumahok at sumaksi sa funeral march 
mula Quezon City hanggang Parahaque kung saan inilibing 
si Ninoy. Hindi nalunod, at sa halip ay tumingkad, ang 
partisipasyon dito ng pambansa-demokratikong kilusan. Ang 
mga pangmasang organisasyon ang nagdala ng malalaking 
istrimer at myural (Justice for Aquino, Justice for All”) na 
kumondena sa pasistang diktadura at naglantad ng mga 
kasalanan nito sa masa. Sa dagat ng mga dilaw na bandila 
at kasuotan, gumuhit ang mga banderang pula at ang mga 
nakataas at nakakuyom na kamao ng baseng masa ng kilusan 
at ng mga kasama. 


Simula noon rumagasa nang higit kaysa nakaraan ang 
antipasistang pakikibaka sa mga lansangan ng Metro Manila. 
Sumulpot ang malalawak na hayag na alyansang multisektoral 
at sektoral sa pambansang saklaw at sa iba't ibang rehiyon. 
Sinabayan ito ng mga tagumpay ng armadong pakikibaka 
ng Bagong Hukbong Bayan, kasama na ang mga operasyong 
partisano, dahilan para ang marami sa panggitnang pwersa ay 
sumuporta sa Pulang hukbo. Daan-daang libo kung maglabas 
ng propaganda ang kilusan sa malalaking pagkilos, pumupula 

ang Metro Manila sa mga OD-OP, nagsulputan ang mga docu 
films, artikulo at interbyu sa masmidya, mga pahayagan at 
libro, at mga pangkulturang aktibidad tungkol sa kilusan. 
Umaabot ang mobilisasyon ng kilusan sa 50,000-60,000 sa 
malalaking pagkilos. 


Sa paglakas ng antipasistang daluyong ng masa ay kasabay 
na lumawak, sumigla, at naging puspusan ang pakikibaka ng 
pambansa-demokratikong kilusan. Halos wala na kaming 
pahinga sa mga kampanya at pakikibakang masa na kabi- 
kabilang dumadagundong sa Metro Manila. Nagbubuo na 
rin ng NDF cells sa hanay ng petiburgesya. Kinilala kahit ng 
ibang pampulitikang pwersa na ang nangunguna at mayorya 
sa nakikibaka sa diktadura ay ang pambansa-demokratikong 

kilusan sa hayag at lihim. 


Ganoon na kalawak at kataas ang inabot ng kilusan. 
Dangan nga lamang at pumalo na ang mga disoryentasyon 
at pagkakamali sa linya na dulot ng insureksyunismong 
lunsod at adelantadong regularisasyon ng hukbo. Umabot 
pa ito sa patakarang boykot ng mga hayag na pangmasang 
organisasyon sa snap election kung saan nilabanan ng byuda 
ni Ninoy na si Cory Aquino si Marcos. Dumami ang mga 

bumatikos sa patakarang ito. Unti-unting lumiit ang suporta 
mula sa panggitnang pwersa na noo'y nahahagip na ng Cory 
“magic”. Inihayag ng masa ang matinding galit sa diktadura 
sa pamamagitan ng pagboto kay Cory ngunit dinaya siya 
ng diktadurang Marcos, kaya lalong nag-alab ang galit ng 
mamamayan. 


Radyo din ang naghatid sa akin ng balitang tumiwalag na 
sina Enrile-Ramos sa diktadurang Marcos, at nag-anunsyo ng 
pag-aalsang militar sa Camp Crame. Doon ay hayagang inamin 
ni Enrile sa nanginginig pang boses na “pineke” ang tangkang 
pagpatay sa kanya noong dekada sitenta, na ginamit ding 
dahilan ni Marcos para ideklara ang batas militar. Nanawagan 
sila ng suporta ng masa pero kokonti ang tumungo sa Edsa, 
liban na lamang nang manawagan na si Cardinal Sin ng suporta 
at humugos sa Edsa ang mahigit isang milyong mamamayan 
na marami ay panggitnang pwersa. Mula Cubao hanggang 
Makati ay punung-puno ng tao ang Edsa, na humarang sa 
mga tangke at bata-batalyong pwersa ng militar na pinasugod 
ni Marcos sa Edsa para bombahin ang Crame at lumabas 
ng lungga sina Enrile-Ramos. Matapos ang tatlong araw, sa 
popular na pag-aalsa ng masa at rebelyong militar, bumagsak 
ang rehimen ni Marcos at itinakas na siya ng gubyerno ng US 
kasama ng kanyang pamilya sa Hawaii. 


Hindi kailanman makakalimutan ng masa ang 
kanilang karanasan sa Edsa 1. Sa kanilang pagkakaisa at 
pagkilos naramdaman nila ang makapangyarihang lakas ng 
mamamayan para magpatalsik ng diktador--na muling naulit 
sa Edsa 2 nang patalsikin si Erap sa Malakanyang. Damang- 
dama ang pagkakaisa at saya ng masa sa panahong nasa Edsa. 
Hindi naging problema kahit ang lohistika dahil umuulan ang 
mga tubig at pagkain. Kahit mula sa malalayong lugar tulad 
ng Southern Tagalog at Central Luzon, dyip-dyip at bus-bus, 
pami-pamilya pa ay sadyang pumupunta sa Edsa, dala-dala 
ang kanilang imahe ng Birheng Maria at Sto. Niño. 


Masayang-malungkot ako sa panahong ito. Masaya dahil 

matapos ang 14-taong pakikibaka ay nagwagi ang mamamayan 
na patalsikin ang diktadura, malungkot sa dahilang inulan ng 
batikos ang kilusan dahil sa boykot at nawala ito sa unahan 
ng pakikibaka ng masa sa huling sandali ng pagpapatalsik 
sa diktador. Habang nagsasaya ang masa, nanlulumo ang 
maraming kasama at pwersa na noo'y nakatalungko sa mga 
bangketa ng Mendiola habang ang masa'y naghuhumiyaw sa 
Edsa at nilusob rin ng masa ang Malakanyang. Nasa Edsa 
rin ang maraming pwersa ng kilusan ngunit halos hindi sila 
naramdaman, at may mga bumatikos pa kung bakit naroon 
ang “kaliwa”. Hindi maiwasan ng iba na tumulo ang luha. 


Nang sinimulan ang Ikalawang Dakilang Kilusang 
Pagwawasto (IDKP), noon ko naunawaan at ng marami 
pang pwersa kung ano ang nangyari sa kilusan sa panahong 
ito. Naging mayor na pagkakamaling taktikal ang boykot, 
ngunit hindi pa rin matatawaran ang naging partisipasyon at 
sakripisyo ng masa't kasama sa mga pakikibakang nagpundar 
ng daan para magtagumpay ang Edsa 1. Kaya naman noong 
nangyari na ang Edsa 2, sa diwa ng pagwawasto, litaw na ang 
pamumuno ng pambansa-demokratikong kilusan mula Edsa 
patungong Malakanyang, at naobliga si Erap na tumalilis 
sakay ng lantsa ng Pangulo sa Ilog Pasig. 

Pakikibaka ng mga Manggagawa 


Kwento ni Ka Goryo 


along taon na akong drayber ng bus sa Pascual Liners, 

Inc. nang pumutok ang welga noong Pebrero 18, 1995. 
Lumaban kami dahil sa isyu ng mababang porsyento, illegal 
deduction para sa piyansa fund at police fund na kinukuha sa 
mga empleyado. Kung kumpleto ang byahe sa isang araw, 
mahigit P100 ang kinakaltas, halos P200 nga, dagdag pa kung 
may namamatay. Pati tax na kinakaltas, hindi bumabalik sa 
manggagawa kung sobra. Ang masakit pa rito, 'pag ikaw ay 
namatay, kahit gaano katagal ang serbisyo mo sa Pascual, 
babayaran ka lang nila ng P2,500. Two-five lang ang kapalit 
ng buhay mo. Meron daw ibinibigay na malaking halaga na 
sinasabi ng Pascual na kwarenta mil o trenta'y singko mil, 
pero 'yon ay nanggaling sa kaltas sa mga empleyado. Kada 
empleyadong lumalabas araw-araw ay kinakaltasan para sa 
iba't ibang pondo. Tapos, 'pag may namatay, kakaltasan kami 
ng tig-iisang daan kada empleyado. Kaya 'yong natitira, hawak 
pa rin ng Pascual. Grabe ang pagsasamantala rito. 


Pasvil Pascual Liner, Inc. Worker's Union ang pangalan ng 

unyon namin. Pasvil dahil ang may-ari nito ay ang pamilyang 
Pascual at ang pinsang buo nilang Villegas. Kahit noong 
humiwalay na si Villegas at itinayo ang sariling linya na 
Vilfran, nanatili ang pangalang Pasvil. 


Umaabot ng 300 yunit ang Pasvil na may limang grupo 
batay sa limang magkakapatid na Pascual - grupo uno, grupo 
dos, ganoon. Malaki 'yan. Pati 'yong dating mga bus na 
nanggaling sa PNR ay binili, inayos lang nila, pinagkukuha 
ang mga chassis, niremodel, ginawang box-type ang iba o 
hinabaan. Pero dati, ang Pascual, nagsimula sa trak ng bato 
na nilagyan ng upuan. 


Ang manggagawa noong panahong iyon, mahigit anim 
na raan, dahil sa isang bus, dalawa nang dalawa, drayber at 
konduktor. ldagdag pa ang inspektor, dispatcher, mekaniko, 
oil man, gasoline boy. Pero ang inspektor, at dispatcher, sa 
management 'yan, mahirap na akayin sa unyon. 


Tumatanggap ng sampung porsyento ang drayber at 
pitong porsyento ang konduktor kung ang dinadala ay ang 
IH, International Harvester, yong may nguso. ‘Pag ang 
nahawakan mo ay 'yong HINO, na flat-nosed na back-engine, 
ibinibigay ang walong porsyento sa drayber at anim na 
porsyento sa konduktor. Mas mataas sa IH dahil bihira 'yong 
driver na naglalabas nito. Unang-una, maikli na, lumang- 
lumang modelo pa. Lusong ang preno niyan. Sa loob ng 
isang linggo, posibleng isang beses na lulusot ang preno niyan 
habang bumibyahe ka. 


Noong Disyembre 23, bago magwelga, pinatawag kami, 
imbitado ang lahat, may salu-salo. Nandun pa si Tito Sotto. 
May mga upuan, may pa-raffle at mga palaro. Tapos, nagsalita 
'yong matandang Pascual, dahil daw sa aming sipag ay kumita 
nang malaki ang kumpanya, kaya pepremyuhan niya kami. 
Akala namin kung anong premyo na. Sabi niya, “ibibili ko 
kayo ng bagong bus, aircon, ibyahe ninyo uli”. Sa isang bagsak 
lang, dumating ang tatlong daang bus na aircon. Nagdagdag 
uli siya ng tao, umabot ng mahigit 700 ang empleyado. 

Sa pagbyahe, 'pag lumabas ka ng alas-kwatro ng madaling 
araw, gagarahe ka ng alas-onse ng gabi. Labing-siyam na oras 
'yon, kain at ihi lang ang pahinga mo. Noong panahong 'yon, 
dahil hindi pa masyadong matrapik, ang Baclaran-Novaliches, 
minsan mnakakalimang balik-balik. Sa ikalimang balik, halos 
ikaw na ang last trip noon. Dahil malakas pa noon, wala 
pang masyadong kalaban ang Pascual, ang napoporsyento ng 
drayber ay umaabot ng sanlibo isang araw. Pero hindi naman 
isang araw 'yan kung kukwentahin. Napakahaba, e. Halos 
dalawang araw na 'yon sa oras na ginugol mo. Pumapatak lang 
ng tig-limang daan ang kinita mo. Akala ng iba, mataas ang 
sahod. Pero kung matibay ang katawan mo, makaka-straight 
ka kahit apat na araw sa isang linggo, 'yon lang ang pwede. 
Pero sabihin mong wala kang relyebo, aba'y hindi ka tatagal, 
maaga kang mamamayapa sa puyat. Noon, kabataan ko pa, 
kalakasan ng pagbyahe, naiistreyt ko ang limang araw, Sabado 
at Linggo lang nagpapahinga. 


'Yong matandang Pascual, maayos naman magsalita, pero 
ang mga anak grabe, nanunutok ng baril. Nang mamatay na 
ang matanda, tuwing gabi nandoon silang lahat sa upisina, 
nag-iinuman, kumakain ng masasarap na pagkain. Kung may 
ipaabot kang problema, imbes tulungan, patatalsikin. 'Pag 
pinatalsik ka na, hindi mo makukuha ang parte ng pondo na 
kinaltas sa 'yo. Tinatakot ka pa. 


Bandang 1994, nag-uumpisa na ang gapangan diyan, para 
maitayo ang unyon, at binibigyan ng pag-aaral. Ang mga nag- 
organisa dito ay nanggaling sa piyer, kung saan matatag ang 
mga unyon nila. Sa Pasvil, may nakatayong unyon, pero sa 
kumpanya. Ang presidente, empleyado rin nila sa loob. Kaya 
noong nag-lapse ang company union, saka binanatan noong 
1995 ng welga dahil paso na 'yong unyon nila, e kailangang 
salisihan na. 


Pinaboto kami, kung sino raw ang panig sa unyon ng 
kumpanya, parang referendum daw. Na-straight ang voting 
pabor sa amin. Pero itinago ang ballot box, ipinasok sa opisina, 

magtanghalian daw muna. Paglabas, talo na kami, sa kabila 
ng matinding pagtutol ng mga manggagawa. Walanghiya 
talaga ang Pascual, dahil sero talaga sila. At doon din natin 
nakita na ang NLRC ay hindi naman talaga pumapanig 
sa mga manggagawa, nabaliktad 'yong ipinanalo ng mga 
manggagawa. Ang ginawa kasi, 'yong para sa manggagawa 
na boto, inilagay sa Pascual at sero sa manggagawa. Ganyan 
talaga ang NLRC. Kaya ipinutok ang welga para iprotesta ito. 


Pagputok ng welga, madaling araw pa lang, mahigit 
dalawang daan na kaming nakabarikada sa garahe para 
huwag matibag ang harang. Alas-kwatro, pagbukas ng gate, 
pinangunahan ng ilang drayber ang paglalabas ng bus, pero 
hindi inilabas sa kalsada, kundi iniharang doon sa gate at 
kinuha ang susi. Pagkatapos, pinlat ang gulong para hindi 
na makabyahe. Ibinalandra namin ang 70-80 bus sa haba ng 
kalsada, mula Uniwide hanggang PLDT. Talagang lahat ng 
dumaraan ay napapalingon. Natigil ang kita ng Pascual na 
umaabot ng netong 1.5 milyon bawat araw. 


Pagkaraan ng labinlimang araw, nagbaba ang NLRC ng 
Return to Work Order. Illegal strike raw. Meron daw Temporary 
Restraining Order. Temporary--habang hindi nalulutas ang 
usapin, huwag ka munang magwelga. Pahahabain lang naman 
nila, at talagang pinahaba nga. E hindi nga pupwede ang 
ganito. 


Dumating ang dalawang siksbay na kumbinasyon ng 
pulis at army, kaya nila nabuksan ang gate. Nagpaputok pa 
ng baril ang may-ari. Bagamat matibay ang harang, nabuwag. 
Nagkapukpukan talaga. Ang tatapang din naman ng mga 
welgista. Tinulungan din kami ng PISTON. Hindi naman 
kaya ng pulis Novaliches lang. Kung hindi pa nila dinalhan 
ng dalawang siksbay, hindi talaga nila kayang buwagin. 


Itinuloy namin ang piket. Minsan dinadalhan kami 
ng goons. Tinindigan namin. Bagamat nabuksan ang gate, 
ipinagpatuloy namin ang piketlayn sa gilid ng gate. Nag-hire 
sila ng mga eskirol. Ganyan naman lagi ang pakana ng estado. 

Tapos sinasabi nila na bawal magwelga sa vital industries. Grabe 
na nga ang pagsasamantala sa mga manggagawa, tapos may pa 
vital-vital pa. Basta hindi kami aalis dito sa piketlayn. Itinayo 
uli namin. Naobliga pa akong pumunta sa San Jose del Monte 
para manghingi ng kawayan doon sa kawayanan. Binigyan 
kami ng may 50-70 piraso na pinagputul-putol na namin doon 
at isinakay sa dyip. Itinayo namin ang piketlayn, mahaba, 
parang tren sa gilid ng bakod ng Pasvil. Tapos, nagtayo rin ang 
pulis ng outpost sa dulo ng piketlayn namin, kaya parang pati 
pulis kasama sa piketlayn. 


Sa dami namin, isa't kalahating sakong bigas, isang saing 
lang. Isang kawa rin ang gulay. Araw-araw, may pag-aaral, 
may kwarto talaga para sa ED kung saan nag-aaral ng PAMA 
(Panimulang Araling  Pangmanggagawa). 78 8 Sabado-Linggo, 
nagtatalakay ng LRP. Ang mga anak ng mga kasama naroon 
din, kada Sabado nag-aaral sila ng SND. Pana-panahong 
tinatalakay ang editoryal ng AB, natsit.... Doon na rin 
nagpupulong ang sangay. Tumatanggap rin ng mga magtatayo 
pa lang ng unyon, binibigyan sila ng lugar para makapag-usap. 


Tapos, pumasok sa ligal na usapin sa NLRC. Patagalan 
na ito. Noong una, kakaunti ang nakakabyahe sa bus. Pero 
noong tumagal, ang mga hindi napuno ng pag-aaral, nagbalik 
sa trabaho. Pero kaunti lang. Sa mahigit 700 empleyado, hindi 
aabot sa 50 ang bumalik. 'Yong iba, naobligang maghanap 
ng trabaho sa labas, pero ‘pag may mga pag-aaral at pulong 
ng unyon, dumadalo sila. Meron nang nagwewelgang-bahay 
pero okey lang 'yon, basta hindi sila mag-eskirol, kasi “pag 
nagpupulong, nandiyan silang lahat, nagbabayad ng butaw. 
Myembro pa rin sila. 


Ang pumakat talaga sa piketlayn, naging mga pultaym. 
Sinabi naman ng abugado na “tatagal ng dekada itong kaso 
sa ligal, maghanap na muna kayo ng ibang trabaho". Naobliga 
nga 'yong iba, kaya kumonti na ang tao sa piketlayn. Dahil 
sa hirap ng buhay, may umuwi na sa probinsya nila, may 
naghanap na ng ibang trabaho. 

Tumagal talaga ang piket. Nagsimula noong 1995, 
natapos noong 2012. Naging buhay na eskwelahan ito ng mga 
manggagawa. Kagaya ko, ano bang alam ko diyan? Noong 
una, wala naman akong interes sumama diyan. Pumirma 
lang naman ako noong nagkaroon ng pagpapapirma sa mga 
empleyado. Pero noong pumutok na, naging interesado ako 
sa mga pag-aaral na ginagawa. Sabi ko, hindi ako pwedeng 
maiwan. Kailangang matuto rin ako kung paano ako 
magpopropaganda, paano ako magbibigay ng pag-aaral kung 
sakali akong obligahin. Simple-simple lang naman ito, ika ko. 
Ano ba naman 'yong mga buhay na karanasan, inabot na natin 
ang lahat n'yan. Matindi nga 'pag tayong manggagawa ang 
nagbibigay niyan. Kahit TPMU(Tunay, Palaban, Makabayang 
Unyonismo) pa lang, gusto nang magwelga. TPMU pa lang, 
nag-aalab na ang damdamin ng mga manggagawa, e. Lalo kung 
naka-MK 'yon. Nasa tao talaga kung gusto mong matuto, 
pero kung hindi ka desidido, wala. Kahit magpabalik-balik ka 
pa diyan ng pag-aaral. 


Dahil sa tuluy-tuloy na mga pag-aaral, naintindihan 
naming kailangang sumama ang mga manggagawa sa iba't 
ibang pagkilos. Lumahok ang unyon sa People Power noong 
2001, umarkila ng tatlong dyip papuntang Mendiola. 
Hinarang nga sila ng mga pro Erap sa may Monumento, pero 
sumigaw muna sila ng “Erap pa rin”, kaya nakalusot, binigyan 
pa ng pagkain ng mga pro Erap. 


Nakakapaglunsad rin kami ng sarili naming mga rali sa 
NLRC at DOLE. Nakapagsanay kami ng sariling mga ispiker 
sa mga simposyum. Hanggang 2004, umaabot ng 60 hanggang 
200 ang sumasama sa mga multisektoral na rali, pati SONA. 


Sumasama na sa piketlayn pati ang mga pamilya namin. 
Nakapagtayo pa kami ng grupong pangkultura, ang Sining 
Pasada. Isa sa mga naging aktibista nito, na anak ng welgista, 
ay sumapi sa hukbo at martir na ngayon, namatay sa isang 
labanan sa kanayunan. 


Bago pumutok ang welga, iilan pa lang ang mga kasapi ng 

Partido. Pero noong pumutok na ang welga, sunud-sunod na 
ang napasumpa sa Partido. Kasi tuluy-tuloy ang pakikibaka, 
kaya tuluy-tuloy na rin ang rekrutment. Isa na nga ako riyan. 
Doon ako namulat at pagsama ko, tuluy-tuloy na. Noong 
nakaisang taon na ang welga, nakasumpa na ako sa Partido. 
Noon ding bumilis na ang rekrutment, sumama na ako sa 
probinsya. 


'Yong iba, nagpunta na sa kanayunan at tumangan sa 
armadong pakikibaka. Kaya parang kakaunti ang nakikita 
sa piketlayn, mga trenta na lang. Kasi 'yong iba diyan, nagsi- 
CB, ‘yong iba kung anu-anong trabaho sa piketlayn. ‘Yong iba 
naman ay naging organisador, kumilos sa iba't ibang lugar. 
Tinayuan nila ng organisasyon ang buong komunidad sa 
palibot ng welga, lumaganap din. Pagkatapos ng trabaho nila 
sa ibang lugar, bumabalik diyan. 


Para makatagal, nagpapalakad kami ng CB boys, 'yong 
umaakyat ng bus na may dalang collection box, nanghihingi 
ng tulong. Pero dapat inilalatag mo 'yong usapin ng welga, 
inilalatag mo rin ‘yung usapin ng mga pambansang isyu - 
pagtaas ng langis, pagtaas ng bilihin, kasi sasakupin mong lahat 
talaga 'pag nagpapaliwanag ka sa mga pasahero. Deregulasyon, 
pribatisasyon, liberalisasyon, denasyunalisasyon, pati 
Herrera Law, dala-dala rin yon, dapat maintindihan ng mga 
manggagawa, ilalatag mo sa mga pasahero. Nakakawing 
din naman 'yon, e. Hindi 'yong usapin lang ng Pascual ang 
inillinaw mo. Kaya tumagal ang welga. Marami talagang 
nagbibigay. May mga IGP rin kami, nag-aalaga ng baboy, at 
nagtayo ng karinderya. 


Hindi na ako kuntento sa pagsama-sama sa rali, kailangan 
sa pinakamataas na antas na ng pakikibaka. Kanya-kanya na 
kaming batch ng pagpunta sa kanayunan, para maranasan ang 
iba't ibang klase ng gawain. Kapag nakatapos ka na ng mga 
anim na buwan, balik ka na sa piketlayn. Pero ang iba hindi 
na talaga bumalik. Ang iba naman, pagbalik sa piketlayn, 
ilang panahon lang, pumanhik na rin uli. Maraming kasama 
ang hindi na kuntento sa rali-rali. Tayo na sa probinsya, mag- 

Kung may kaunting natitira sa CB, sa mga solicitations, at 
IGP, binibigyan ang pamilya. Kung pupunta ka sa kanayunan, 
tinutugunan ng organisasyon kahit ang pambayad man lang 
ng bahay, sila na ang nakakaalam kung paano na didiskarte. 
Ang asawa ko nga, naranasan din yan, e. Nangangalakal 
habang wala ako. Kasi ang nasasagot lang ng organisasyon 
ay 'yong bayad sa bahay, e 'yong kakainin mo araw-araw, 
saan mo kukunin 'yon? Hindi pa naman ganoon kalakas 
ang organisasyon, hindi naman kayang sagutin lahat. Ang 
nakukuha sa CB itinatabi bilang strike fund, pero iba-iba 
ang pondo doon. 'Pag dumating ng hapon ang mga nag-CB, 
hinahati-hati 'yan. Ibinibigay ang 2096 sa kanila, sa nag-CB. 
Ang natitira, binubukod-bukod 'yan. May mga kahon na 
pinaglalagyan 'yan. May para sa pagkain ng mga nagwewelga, 
may para sa mga pamilya nila, may para sa gagastusin kung 
sasama sa rali, may itinatabi rin para sa mga gastos ng 
pumupunta sa kanayunan. Nagpapalitaw rin talaga ng para 
sa kanayunan mula sa iba, kasi kulang naman ang parteng 
galing sa CB. Lalapit ka sa ibang mga kasama at alyado para 
sa pamasahe mo, ‘yong pambili mo ng mga damit pang-CS, 
bakpak, botas, kung anu-ano pa. Malaki ang suporta galing sa 
piyer kasi organisado doon. 


Binasura ng DOLE ang kaso, at nang iapela ito, lalo pang 
tumagal. Lumiit na ang piketlayn, umikli na nga pati 'yong 

kubol naming parang tren. Noong binuhay muli ang kaso at 
nadesisyunang dapat bayaran ang mga manggagawa na nasa 
piketlayn, may sheriff na para kumuha ng sasakyan, wala nang 
makuhang sasakyan dahil walang nagbyahe. Binenta nang 
binenta ng Pascual ang mga ari-arian. Ininda rin niya ang 
welga. Pero lumiit na ang piketlayn, mula sa dating 500, sa 
huli'y iilan-ilan na lang ang tao. Pati ang presidente ng unyon 
ay namatay na sa sakit. 


Nang matapos ang welga, ang nabayaran ay kwarenta'y 
tres lang, sa kabila ng 200 'yong naka-file. Minaniobra na lang 
ng NLRC. 'Yong mga gumawa ng statement lang ang isinama. 
'Yong mga hindi gumawa ng statement at nakarekord lang ang 
pangalan, hindi nakasali. Walanghiya. Ang laki ng natipid ng 
kumpanya. Binarat nang binarat ang negosasyon. Nag-alok na 
lang ang may-ari ng halagang P12 libo para sa mga nagtrabaho 
ng tatlong taon pababa at P60 libo para sa mga matagal na. 
Hindi na rin inilaban pa kasi napakatagal na nga. Kaya 'yong 
43 na nabigyan, ginawa pang bumbay. Sa haba ng labanan, 
huhulug-hulugan lang sila. Tseke 'yon na nakalagay kung 
kailan pwedeng makuha. Ganoon kalupit ang Pascual. 


Buti pa nga sila, may nakuha. Kasi sa ibang kaso na ganyan, 
sa papel na lang nananalo. Heto ang desisyon, babayaran 
ka, pero sarado na ang kumpanya o kaya ibinenta na sa iba. 
Manalo ka man kahit tumatakbo pa ang kumpanya, pahirapan 
pa 'yon. Kasi ang mangyayari, kukuha ka pa ng sheriff saka 
ka babatak ngayon. Babatak ka pa ng equipment, saka pa lang 
'yon pepresyuhan ng arbiter, ibebenta pa 'yon, saka ka lang 
makakakuha ng pera. Kung magkalagayan, kukunin nila ulit 
'yong yunit at sasabihing huhulugan ka na lang. E kung bago 
ka mabayaran, sarado na 'yong kumpanya, o kaya'y ibinenta 
na sa iba, sinong sisingilin mo? New management na. Tapos ka. 
Hawak mo na lang, papel. Ganoon kagulang ang kapitalista. 


Kahit hindi ako makakuha, basta nakakuha sila, masaya 
na ako. Binalatuhan din nila kaming mga hindi nakakuha, 
mga tig P1,500, okey na rin. Higit pa sa pera ang nakuha ko 

sa laban na 'yon, napataas ang kamulatan ko at nagtuluy- 
tuloy sa pagkilos. Ang malaking aral kasing nakuha ko sa 
karanasan kong 'yon, na ang NLRC ay nakikipagkutsabahan 
sa kapitalista. Hindi talaga sila para sa manggagawa. Kaya 
hindi ka makakaasa ng ganap na tagumpay kung dadaanin 
mo sa ligal. At makakakuha lang talaga tayo ng malalaking 
tagumpay kung kasama ang ibang mamamayan sa pakikibaka. 
Kaya nga tama 'yong ginawa ng maraming kasamang namulat 
sa welga doon na naging pultaymer na at kumilos sa iba't 
ibang lugar. Kinukwenta nga namin, ang mga nag-armado sa 
amin, mga isang platun. Ang naging organisador sa lunsod, 
mahigit isang platun din. Hanggang ngayon mahuhusay na 
kasama pa sila. Ikaw ba naman ang araw-araw na laman ng 
kalsada, tatalas ka rin. Sa mga welgistang nagpultaym, wala 
pa kahit isa ang nasawi. 


Sa patuloy na pagsulong ng rebolusyon, patuloy na lalakas at 
lalawak ang kilusang masa, at patuloy na darami ang makulay na 
mga kwento tungkol dito. Matapang na ibinagsak ng kilusang masa 
ang dalawang pangulo, ibabagsak o paaalisin ang marami pang 
iba. At sa higit na pagsulong ng buong pambansa-demokratikong 
rebolusyonaytuluyannang maibabagsakang buong mapang-aping 
sistema. 


BKP - Batayang Kurso ng Partido 

LRP - Lipunan at Rebolusyong Pilipino 

BRC - Barrio Revolutionary Committee 

CHDPF - Civilian Home Defence Force 

KRB - Komiteng Rebolusyonaryo ng Baryo 

SICA- Social Investigation and Class Analysis, o Panlipunang 
Pagsisiyasat at Pagsusuri sa Uri 

CS - countryside, o kanayunan 

igang - batong giting 

MAKIBAKA - Malayang Kilusan ng Bagong Kababaihan, noong huli 
ay ginawang Makabayang Kilusan ng Bagong Kababaihan 

CB - collection box 

IGP- income-generating project,o proyekto para magpalitaw ng pinansya 

nangangalakal - nag-iipon ng mga nagamit nang plastic, karton at iba 
para ipagbili sa junkshop o negosyate sa basura 

PASASALAMAT 


Nagpapasalamat ang Patnugutan ng ULOS sa lahat ng 
kasamang nag-ambag ng obra at tumulong sa pagbubuo ng 
isyung ito. Salamat kay Ka Anton na lumikha ng pabalat, 
kina Ka Pael, Ka Mayamor at Ka Ranma sa kanilang mga 
ilustrasyon, kay Ka Rose ng Central Luzon, sa mga kasamang 
taga-Payatas, kay Ka Willy at sa mga unyonista sa enklabo, 
na nagbigay ng panahon para maibahagi ang nakapupukaw 
nilang mga karanasan, at sa publikasyong Dagitab ng 
Southern Tagalog, Lantawan ng North Central Mindanao, 
at sa Pasa Bilis at Bangkaw ng Southern Mindanao na 
pinagkunan ng ilang likhang-sining na ginamit sa isyung ito. 

